text:
ཆེད་བསྒྲིགས་《ཤྭ་བ་མཆུ་དཀར།》ཞེས་པའི་ལེ་ཚན་འདིའི་པར་རིས་འདི་དག་ནི་པར་མཁན་ཐུབ་བསྟན་དཔལ་ལྡན་གྱིས་ལོ་མང་པོའི་རིིང་ལ་བོད་ཁུལ་གྱི་ས་ཆ་མང་པོ་ཞིག་ལ་ཕེབས་ནས་བླངས་པ་ཡིན་ལ། ཁོ་བོ་གཙང་གསུམ་འགོ་ཁུངས་ཀྱི་ལྟེ་བ་སྟེ་མཚོ་སྔོན་དང་སི་ཁྲོན་སོགས་སུ་ཕེབས་ནས་བླངས་པའི་ཤྭ་བ་མཆུ་དཀར་གྱི་པར་རིས་ཁ་ཤས་ཆེད་སྒྲིག་འདིའི་ནང་བཀོད་ཡོད།
ཤྭ་བ་མཆུ་དཀར་(རིག་གཞུང་གི་ཐ་སྙད་ལGervus albirostrisཟེར།)ཀྲུང་གོའི་ཁྱད་ལྡན་གྱི་སྲུང་སྐྱོབ་སྲོག་ཆགས་ཡིན་ལ། ཤྭ་དམར་ཞེས་ཀྱང་འབོད། དེ་ནི་ཤྭ་བ་སེར་ཆེན་གྱི་གཟུགས་དང་འདྲ་ལ་ཤྭ་བའི་ཁྲོད་ནས་གཟུགས་གཞི་ཆེ་ཤོས་ཡིན། ནར་སོན་པའི་ཤྭ་བ་མཆུ་དཀར་ཞིག་གི་གཟུགས་ཕལ་ཆེར་སྨི་2ཡོད་ལ། སྤུ་སྦོམ་ཞིང་རྩུབ་ལ་སྤུ་སོབ་མེད། ལུས་ཧྲིལ་པོར་སྤུ་ཧ་ཅང་སྟུག་པོ་ཡོད་ལ། དབྱར་དགུན་གྱི་དུས་སུ་སྤུ་མདོག་ལ་འགྱུར་ལྡོག་ཡོད་དེ། དགུན་དུས་སུ་སྤུ་སྦོམ་ཞིང་མཐུག་པ་དང་སྐྱེས་ཚུལ་ཀྱང་དྲང་ཐད་ཀྱིས་སྐྱེས་ནས་སྤུ་མགོ་ཅུང་འཁྱིལ་ཡོད། དབྱར་དུས་སུ་སྤུ་སྲབ་ཅིང་ཞིབ་མོ་ཡིན། མཆུ་ཏོ་སྒོར་དབྱིབས་སུ་གྲུབ་ཅིང་མདོག་དཀར་པོ་ཡིན་པས་ཤྭ་བ་མཆུ་དཀར་ཞེས་ཀྱང་བྱ། དེ་ཡང་ཚབ་མཚོན་རང་བཞིན་ལྡན་པའི་ས་མཐོ་གྲང་ཆེ་བའི་གནས་སུ་འཚོ་བའི་སྲོག་ཆགས་ཤིག་ཡིན། རྒྱུན་དུ་མཚོ་འཕགས་སྨི་3000དང་5000ཡོད་པའི་ནགས་ཁྲོད་དང་རྩྭ་ཐང་དུ་འཚོ་བ་རོལ་བཞིན་ཡོད། སྔོན་ཁེབས་གཙོ་བོ་ནི་མཐོ་རིའི་ཁབ་ལོའི་ནག་དང་མཐོ་རིའི་རྩྭ་ཐང་། ཁ་ཟས་གཙོ་བོར་རྩྭ་ལྗང་ཡིན་ཞིང་ནགས་ལྕང་དང་ཤིང་སྟག་མ་སོགས་རྩི་ཤིང་གི་ལོ་མའང་ཟས་སུ་ཟ་ལ་དཔྱིད་དང་དབྱར་གྱི་དུས་སུ་ཚྭ་བལྡག་པའི་གོམས་སྲོལ་ཡང་ཡོད། ཁྱུ་ཚོགས་ཀྱི་གཞི་ཁྱོན་ནི་དུས་ཚིགས་དང་ཁོར་ཡུག་གི་ཁྱད་པ་ལས་འགྱུར་ལྡོག་ཡོད། གཙོ་བོ་མཚོ་བོད་མཐོ་སྒང་དང་མཐའ་འཁོར་གྱི་མཐོ་སྒང་རྩྭ་ཐང་ས་ཁུལ་དུ་འཚོ་གནས་བྱེད་བཞིན་ཡོད་ལ། མཚོ་སྔོན་དང་ཀན་སུའུ། དཀར་མཛེས་ཀྱི་ནུབ་ཁུལ་དང་བོད་ལྗོངས། ཡུན་ནན་གྱི་བྱང་སོགས་སུ་ཡང་འཚོ་གནས་བྱེད་བཞིན་ཡོད།
ཤྭ་བ་མཆུ་དཀར་ནི་རྒྱལ་ཁབ་ཀྱི་རིམ་པ་དང་པོའི་སྲུང་སྐྱོབ་སྲོག་ཆགས་ཡིན་ཡང་། དཔལ་འབྱོར་གྱི་རིན་ཐང་ཆེན་པོ་ཡོད་པས་ལྐོག་རྔོན་བྱེད་མཁན་ཡང་ཧ་ཅང་མང་། ཡིན་ནའང་ཉེ་བའི་ལོ་འགའི་ནང་། རང་རྒྱལ་གྱིས་རི་སྐྱེས་སྲོག་ཆགས་ཀྱི་སྲུང་སྐྱོབ་བྱེད་ཤུགས་ཇེ་ཆེ་དང་དེའི་སྐོར་གྱི་བཅའ་ཁྲིམས་དེ་བས་འཐུས་ཚང་དུ་བཏང་འོག ས་གནས་སྲིད་གཞུང་གིས་གནས་དེ་གའི་གནས་ཚུལ་དངོས་དང་འབྲེལ་ནས་སྲུང་སྐྱོབ་ཀྱི་ཐབས་ཤེས་དང་རེ་བ་བཏོན་ནས་འབྲས་བུ་གཡུར་དུ་ཟ་བ་ཐོབ་ཡོད་པས། ཤྭ་བ་མཆུ་དཀར་གྱི་གྲངས་འབོར་ལོ་རེ་ནས་ལོ་རེར་ཇེ་མང་དུ་འགྲོ་བཞིན་ཡོད་ལ་སྐྱེ་ཁམས་དོ་མཉམ་དང་འཆམ་མཐུན་གྱི་ཁོར་ཡུག་ཀྱང་ལེགས་པོ་ཞིག་ཆགས་ཡོད་པ་རེད། །


c: text/html

text:
༄༅། ། འཕགས་བོད་འབྲེལ་མཐུད་ཚོགས་པའི་སློབ་སྟོན་པ་དང་། རྒྱ་གར་རྒྱལ་ཡོངས་སྤྱི་ཚོགས་ཞབས་ཞུ་ཚོགས་པའི་འགོ་ཁྲིད་སྐུ་ཞབས་ཨིནྡྲེཤ་ཀུ་མར་མཆོག་གིས་ལོ་ཤས་གོང་བོད་ཀྱི་དཀའ་རྙོག་འཚེ་མེད་ཞི་བའི་ལམ་ནས་གང་མགྱོགས་སེལ་ཐབས་སླད་རྒྱ་གར་ཧིན་དུའི་ཆོས་དཔོན་ཞིག་གི་དྲུང་ནས་བཀའ་ལུང་ཞུས་གནང་བ་དང་། བཀའ་ལུང་ནང་ཆོས་ཕྱོགས་ཀྱི་བྱེད་སྒོ་ཐེངས་ ༡༠༨ གནང་དགོས་པ་ཕེབས་པ་ལྟར། ཕྱི་ལོ་ ༢༠༡༨ ཟླ་ ༥ ཚེས་ ༧ ཉིན་གྱི་སྔ་དྲོ་ཀངྒ་ར་རྫོང་ནང་ཆགས་པའི་རྒྱ་གར་རྒྱལ་ཡོངས་དང་བླངས་ཞབས་ཞུ་ཚོགས་པའི་ (RSS) བསྟི་གནས་ཁང་དུ་ཧིན་དུའི་ཆོས་ཕྱོགས་ཀྱི་བྱེད་སྒོ་ཐེངས་ ༣༥ པ་གནང་སྐབས་དཔལ་ལྡན་བོད་མི་མང་སྤྱི་འཐུས་ཚོགས་གཞོན་ཨཅཱརྱ་ཡེ་ཤེས་ཕུན་ཚོགས་མཆོག་མཉམ་ཞུགས་གནང་ཡོད། དེ་ཉིན་སྔ་དྲོ་ཆུ་ཚོད་ ༩ པའི་ཐོག་རྒྱུད་སྟོད་དགོན་པའི་དགེ་འདུན་པ་ཁག་ཅིག་ནས་དེ་གར་བོད་ཀྱི་འཐབ་རྩོད་ཆེད་སྦྱིན་བསྲེགས་གནང་འདུག
ཉིན་རྒྱབ་ཆུ་ཚོད་ ༣།༣༠ ཐོག་དཔལ་ལྡན་ཚོགས་གཞོན་མཆོག་རྡ་ས་མེག་གྷན་ས་གནས་བདེ་དོན་ཚོགས་ཁང་ནང་ (Himalaya Parivar) ཞེས་པའི་ཚོགས་པས་གོ་སྒྲིག་གནང་བའི་ ”བོད་དང་རྒྱ་གར་དབར་རིག་གཞུང་གི་འབྲེལ་ལམ་” ཞེས་པའི་བགྲོ་གླེང་ཐོག་གསུང་བཤད་གནང་མཁན་གྱི་སྐུ་མགྲོན་དུ་གདན་ཞུས་ལྟར་ཆེད་ཕེབས་གནང་ཡོད་པ་དང་། དེ་བཞིན་བགྲོ་གླེང་ཐོག་སྐུ་ཞབས་ཨིནྡྲེཤ་ཀུ་མར་མཆོག་དང་། རྡ་ས་ས་གནས་འགོ་འཛིན། ས་གནས་བོད་མི་དང་རྒྱ་གར་གྱི་མི་མང་ཁྱོན་ ༥༠ ལྷག་ཕེབས་འདུག
སྐབས་དེར་དཔལ་ལྡན་ཚོགས་གཞོན་མཆོག་གིས་གསུང་བཤད་གནང་དོན། སྐུ་ཞབས་ཨིནྡྲེཤ་ཀུ་མར་མཆོག་ཁོང་ཆབ་སྲིད་པ་མ་རེད་ལ་གྲོས་ཚོགས་ཀྱི་འཐུས་མི་ཡང་མ་རེད། ཁོང་ནི་མི་ཚེ་གང་པོར་སྤྱི་ཚོགས་ཞབས་ཞུ་བ་ཞིག་བྱས་ནས་བསྡད་པ་རེད། ཕྱི་ལོ་ ༡༩༢༥ ནང་དབུ་འཛུགས་གནང་བའི་རྒྱ་གར་རང་བཙན་འཐབ་རྩོད་ཐོག་སྐད་གྲགས་ཆེན་པོ་ཡོད་པའི་རྒྱ་གར་རྒྱལ་ཡོངས་སྤྱི་ཚོགས་ཞབས་ཞུ་ཚོགས་པའི་ (RSS) ནང་ཁོང་གིས་མི་ཚེ་ཧྲིལ་པོ་བློས་བཏང་གནང་ནས་ཕྱག་ལས་གནང་བ་རེད། ཁོང་གིས་མི་རིགས་ལ་བཅངས་པའི་ལ་རྒྱ་དང་། སེམས་ཤུགས། དེ་བཞིན་སྙིང་སྟོབས་སོགས་ལ་རྒྱ་གར་རྒྱལ་ཡོངས་མི་མང་གིས་བརྩི་མཐོང་ཆེན་པོ་གནང་གི་ཡོད་པ་རེད། ཕྱི་ལོ་ ༡༩༩༨ ལོར་བོད་རྒྱལ་ཡོངས་མང་གཙོ་ཚོགས་པས་བོད་ཀྱི་ཆབ་སྲིད་དང་འབྲེལ་བའི་ཚོགས་ཆེན་ཞིག་བོད་གཞུང་ཟློས་གར་ནང་སྐོང་ཚོགས་གནང་བ་དང་། ཚོགས་འདུའི་མཇུག་སྡོམ་མཛད་སྒོར་སྐུ་ཞབས་ཁོང་སྐུ་མགྲོན་དུ་གདན་ཞུས་གནང་བ་རེད། ལོ་འདིའི་ནང་ཁོང་གིས་༧གོང་ས་༸སྐྱབས་མགོན་ཆེན་པོ་མཆོག་ལ་མཇལ་ཁ་ཞུས་གནང་ཡོད། དེ་དུས་ཁོང་གིས་བོད་དོན་རྒྱབ་སྐྱོར་ཚོགས་པ་ཞིག་བཙུགས་དགོས་ཀྱི་འདུག་གསུངས་ཏེ། སྐབས་དེའི་རྒྱ་གར་རྒྱལ་ཡོངས་སྤྱི་ཚོགས་ཞབས་ཞུ་ཚོགས་པའི་སྤྱི་ཁྱབ་ (Sudarshan) ལགས་ཀྱི་སློབ་སྟོན་འོག ཕྱི་ལོ་ ༡༩༩༩ ལོའི་ཟླ་ ༥ པའི་ཚེས་ ༥ ཉིན་འཕགས་བོད་འབྲེལ་མཐུད་ཚོགས་པ་ (Bharat Tibet Sahyog Manch) ཞེས་པ་དེ་བཙུགས་གནང་ཡོད། ད་ལྟ་ཚོགས་པ་དེ་ཐོག་མར་དབུ་འཛུགས་གནང་ནས་ལོ་ངོ་ ༢༠ འཁོར་བ་དང་བསྟུན། མན་ཌི་ས་གནས་སུ་ཉིན་གཉིས་རིང་ཚོགས་ཆེན་ཚོགས་གནང་ཡོད། ཚོགས་ཆེན་ཐོག་མངའ་སྡེ་འདྲ་མིན་ནས་ཚོགས་བཅར་བ་བོད་དོན་རྒྱབ་སྐྱོར་བ་རྒྱ་གར་མི་མང་ ༣༥༠ ཕེབས་གནང་འདུག ཚོགས་ཆེན་ཐོག་འབྱུང་འགྱུར་ལོའི་ནང་རྒྱ་གར་མི་མང་གིས་བོད་ཀྱི་རྩ་དོན་ཐོག་ཆབ་སྲིད་ཀྱི་ལས་འགུལ་གང་སྤེལ་གནང་རྒྱུ་ཡིན་པའི་སྐོར་དང་། ལྷག་པར་དུ་ཚོགས་ཆེན་ཐོག་ཧི་མཱ་ཅལ་མངའ་སྡེའི་སྤྱི་ཁྱབ་བློན་ཆེན་མཆོག་གིས་ཆུ་ཚོད་ཕྱེད་ཀའི་རིང་བོད་དང་ཧི་མཱ་ཅལ་མངའ་སྡེ་དང་། བོད་དང་རྒྱ་གར་དབར་འབྲེལ་བའི་སྐོར་ཆབ་སྲིད་ཀྱི་བཀའ་སློབ་ཟབ་རྒྱས་གནང་སོང་ཞེས་གསུངས་གནང་སོང་།
ཕྱོགས་མཚུངས་སྐུ་ཞབས་ཨིནྡྲེཤ་ཀུ་མར་མཆོག་གིས་གསུང་དོན། བོད་དང་རྒྱ་གར་དབར་འབྲེལ་བ་དམ་ཟབ་ཡོད་པ་དང་། སྔར་འཕགས་བོད་ས་མཚམས་སྲུང་མཁན་དམག་མི་ཉུང་ཤས་ལས་མེད་པ་དང་། དེ་དུས་རྩོད་རྙོག་མེད་པར་ཞི་བའི་ཐོག་གནས་ཡོད་ཀྱང་བོད་ལ་དུས་འགྱུར་བྱུང་བའི་རྗེས་ས་མཚམས་ཀྱི་རྙོག་གྲ་རྒྱུན་མི་ཆད་པར་ཡོང་བཞིན་ཡོད་སྐོར་གསུངས་གནང་བ་དང་། ཉེ་ཆར་མན་ཌི་ས་གནས་སུ་རྒྱལ་ཡོངས་ཚོགས་ཆེན་སྐོང་ཚོགས་གནང་སྟེ་གྲོས་ཆོད་མང་པོ་ཞིག་བཞག་ཡོད་པ་དང་། འབྱུང་འགྱུར་རྒྱ་གར་རྒྱལ་ཡོངས་ནང་མཚན་རྟགས་བསྡུ་རུབ་དང་། ཁོར་ཡུག་ཚོགས་འདུ་སོགས་བསྐོང་རྒྱུའི་ལས་རིམ་སོགས་ཡོད་པའི་སྐོར་གསུངས་གནང་སོང་།
དེ་ཉིན་སྔ་དྲོ་ཡུ་པི་མངའ་སྡེའི་འཕགས་བོད་འབྲེལ་མཐུད་ཚོགས་པའི་ཚོགས་མི་ཁག་ཅིག་བོད་མི་མང་སྤྱི་འཐུས་ལྷན་ཁང་དུ་ཕེབས་སྐབས་དཔལ་ལྡན་ཚོགས་གཞོན་མཆོག་གིས་སྣེ་ལེན་མཇལ་འཕྲད་གནང་ཡོད་པ་དང་། གྲོས་ཚོགས་ཀྱི་ཚོགས་ཁང་ནང་གཟིགས་བསྐོར་དང་བསྟུན་དཔལ་ལྡན་ཚོགས་གཞོན་མཆོག་གིས་གྲོས་ཚོགས་ཀྱི་ལས་རིམ་སྐོར་ངོ་སྤྲོད་གནང་ཡོད་པ་བཅས། །

robotstxt: allowed

filter: keep


text:
གནས་ཡུལ་ལ་ཐུགས་རྗེ་ཆེ་ཞུའི་གློག་བརྙན་འགྲན་བསྡུར་ནང་ཞུགས་མཁན་ཡག་ཤོས་གཉིས་ལ་ཧིན་སྒོར་འབུམ་གཉིས་ཀྱི་བྱ་དགའ་ཡོད།དེ་རིང་ཉིན་གུང་བོད་མིའི་སྒྲིག་འཛུགས་བཀའ་ཤག་ཚོགས་ཁང་དུ། སྲིད་སྐྱོང་བློ་བཟང་སེང་གེ་མཆོག་དང་ཕྱི་དྲིལ་དྲུང་ཆེ་དྭགས་པོ་བསོད་ནམས་ནོར་བུ་ལགས། ཤར་གླིང་ཟླ་སྒྲོན་ལགས་བཅས་ནས་ཕྱི་དྲིལ་དྲ་བརྙན་སྡེ་ཚན་ནས་བཟོས་པའི་བོད་མིའི་སྒྲིག་འཛུགས་ཀྱི་དྲ་རྒྱའི་བོད་དབྱིན་རྒྱ་གསུམ་གྱི་སྐད་ཡིག་ཡོད་པའི་མཉེན་ཆས་གསར་པ་ཞིག་དབུ་འབྱེད་དང་འབྲེལ། བོད་མིའི་སྒྲིག་འཛུགས་དྲ་བརྙན་སྡེ་ཚན་གྱི་ངོས་ནས་ཐུགས་རྗེ་ཆེ་ཞེས་པའི་བརྗོད་གཞིའི་ཐོག་བོད་རིགས་གཞོན་སྐྱེས་ཚོས་གནས་ཡུལ་རྒྱལ་ཁབ་ཁག་ལ་ཐུགས་རྗེ་ཆེ་ཞེས་པའི་གློག་བརྙན་འགྲན་བསྡུར་ཞིག་ཡོད་པའི་གསལ་བསྒྲགས་གནང་སོང་།
དབུ་འབྱེད་མཛད་སྒོའི་ཐོག་མར་དྲུང་ཆེ་ཤར་གླིང་ཟླ་སྒྲོན་ལགས་ཀྱིས་མཉེེན་ཆས་དེ་བཟོ་དགོས་པའི་སྐོར་ལ་ངོ་སྤྲོད་གནང་དོན། སྤྱིར་འཛམ་གླིང་ཡོངས་སུ་གནས་ཚུལ་སྤེལ་སྟངས་དང་གནས་ཚུལ་འགྲེམས་སྤེལ་བྱེད་སྟངས་ཐད་ལོ་ཁ་ཤས་ནང་འགྱུར་བ་ཤུགས་ཆེན་པོ་ཞིག་ཕྱིན་ཡོད་པ་དང་། ཕྱི་ལོ་ ༢༠༡༠ ལོར་འཛམ་གླིང་ཡོངས་སུ་ལག་འཁྱེར་ཁ་པར་དྲ་རྒྱའི་ལམ་ནས་གནས་ཚུལ་ལྟ་མཁན་ཐེར་འབུམ་ ༢ ་ལས་མེད་ན་ཡང་། ཕྱི་ལོ་༢༠༡༩ ལོ་ནས་འཛམ་གླིང་ཡོངས་སུ་ཁ་པར་བེད་སྤྱོད་མཁན་ཐེར་འབུམ་༢.༥ ཆགས་རྒྱུ་ཡིན་པ་དང་། དེ་ནི་འཛམ་གླིང་ཡོངས་ཀྱི་མི་འབོར་བརྒྱ་༣༦ གིས་ལག་འཁྱེར་ཁ་པར་ནང་དུ་དྲ་རྒྱའི་མཐུན་རྐྱེན་ཡོད་པའི་ཐོག་ནས་གནས་ཚུལ་དེ་དག་གང་ཟག་མི་སྒེར་ལ་འབྱོར་ཐུབ་པའི་གནས་སྟངས་ཤིག་ཆགས་ཀྱི་ཡོད་འདུག དེ་བཞིན་ཕྱི་ལོ་༢༠༡༩་ལོ་ནས་འཛམ་གླིང་ཡོངས་སུ་ལག་འཁྱེར་ཁ་པར་ཡོད་མཁན་མི་འབོར་ཐེར་འབུམ་༥ དང་བརྒྱ་ཆ་༧༢ ཆགས་ཀྱི་ཡོད་དུས། གསར་འགྱུར་སྤེལ་སྟངས་དང་གནས་ཚུལ་མཁོ་སྤྲོད་བྱེད་སྟངས་ལ་འགྱུར་བ་ཆེན་པོ་ཞིག་བྱུང་རྒྱུ་ཡིན་པ་རེད་ལ། དུས་རྒྱུན་གྱི་གནས་ཚུལ་སྤེལ་སྟངས་དང་ལེན་སྟངས་དབྱིན་ཡིག་གི་(W)ལྔ་དང་(H)གཅིག་ཞེས་པར་འགྱུར་བ་ཐེབས་ནས། དེང་སང་དེ་ལས་ཀྱང་གསར་འགྱུར་སྤེལ་སྟངས་དེ་མྱུར་ཚད་ཤུགས་ཚད་དང་ཁྱབ་ཚད་བཅས་ལ་དོ་སྣང་བྱེད་ཀྱི་ཡོད་པ་རེད། ཅེས་བརྗོད་སོང་།
ཡང་ཟླ་སྒྲོན་ལགས་ཀྱིས། ད་ལྟའི་དུས་ཚོད་འདི་ལྟ་བུར་མཚོན་ན་བོད་མིའི་སྒྲིག་འཛུགས་ངོས་ནས་གནས་ཚུལ་ནམ་རྒྱུན་ནས་སྤེལ་བསྡད་ཡོད་པ་རེད། ཡིན་ན་ཡང་། གནས་ཚུལ་དེ་དག་མང་ཚོགས་དང་མི་སྒེར་ལ་སླེབས་ཐུབ་པའི་མཐུན་རྐྱེན་སྦྱར་ནས་གྲུབ་པ་དེ་ཐེངས་འདིའི་མཉེེན་ཆས་དེ་ཆགས་ཡོད་པ་རེད། ད་ལྟའི་དུས་ཚོད་འདིར་མི་ཚང་མས་ལག་འཁྱེར་ཁ་པར་སྤྱད་ནས་གནས་ཚུལ་ལྟ་ཀློག་བྱེད་ཀྱི་ཡོད་པའི་གནས་སྟངས་ལ་གཟིགས་ཏེ། ང་ཚོས་ངོས་ནས་ཟླ་བ་མང་པོའི་རིང་དཀའ་ལས་བརྒྱབ་སྟེ་དེ་རིང་གི་མཉེེེན་ཆས་འདི་བཟོས་པ་ཡིན། ཞེས་བརྗོད་སོང་།
དེའི་རྗེས་སྲིད་སྐྱོང་མཆོག་གིས་ལྔ་དང་ལྔ་བཅུའི་འཆར་སྣང་ལས་དོན་དང་མཉེན་ཆས་གསར་བཟོ་དགོས་པའི་སྐོར་ལ་གསུངས་དོན། གཞི་རྩའི་ཆ་ནས་ང་ཚོའི་ལྔ་དང་ལྔ་བཅུའི་འཆར་སྣང་ནང་དུ་ལོ་ལྔ་དང་ལོ་ལྔ་བཅུའི་འཆར་སྣང་ཞེས་འཆར་གཞི་ཞིག་འགྲོ་བསྡད་ཡོད་པ་རེད། དངོས་ཡོད་གནས་ཚུལ་གཅིག་ག་རེ་རེད་ཅེས་ན་བོད་པའི་མི་འབོར་ཁག་དེ་ཕྱི་རྒྱལ་ཡུལ་གྲུ་ཁག་གི་རྒྱལ་ཁབ་༢༠ དང་༣༠ ནང་འཐོར་ནས་ཡོད་པ་རེད་ལ། དེ་བཞིན་གཞིས་ཆགས་ཁག་གི་ནང་དང་མཐོ་རིམ་སློབ་གྲྭ་ཁག་གི་ནང་དུ་ཡོད་པ་རེད། སྤྱི་ཡོངས་ནས་ང་ཚོས་ལོ་༡༠ ལྷག་གི་ནང་ལ་གཟིགས་མཐོང་བརྙན་འཕྲིན་ལམ་ནས་གནས་ཚུལ་ཁག་ལ་གཟིགས་པ་རེད། ད་ལྟ་འཛམ་གླིང་ཡོངས་སུ་འཕྲུལ་ཆས་དང་ལྷག་པར་དུ་ལག་འཁྱེར་ཁ་པར་ཤུགས་ཆེན་དར་ཡོང་ཡོད་དུས། ང་ཚོས་བོད་པའི་མི་མང་ལ་མཚོན་ན་དེ་དག་ལ་སྙོབ་ཐུབ་པའི་ཆེད་མཉེན་ཆས་དེ་བརྒྱུད་ནས་བོད་མིའི་སྒྲིག་འཛུགས་དང་ལྷན་ཁང་ཁག་གིས་ག་རེ་གནང་གི་ཡོད་པའི་སྐོར་དང་། གཙོ་ཆེ་ཤོས་༧གོང་ས་རྒྱལ་བ་རིན་པོ་ཆེ་མཆོག་གིས་དྷ་སར་གསུང་ཆོས་དང་བཀའ་སློབ་ག་རེ་གནང་བ་ཡིན་ནའང་ཐད་གར་དངོས་སུ་མཇལ་རྒྱུ་ཡོད་པ་ཞིག་དང་། ནང་ལ་སོང་ནས་གཟིགས་མཐོང་བརྙན་འཕྲིན་ཁ་ཕྱེ་མི་དགོས་པར་སོ་སོ་གང་དུ་ཡོད་ན་ཁ་ཕྱེ་ནས་ལྟ་ཐུབ་རྒྱུ་གལ་ཆེན་ཡིོན་དུས། ང་ཚོས་མཐུན་རྐྱེན་སྦྱར་ནས་ཕྱི་དྲིལ་ལས་ཁུངས་ནས་མཉེེན་ཆས་གསར་བཟོ་ལས་དོན་དེ་བསྒྲུབས་པ་རེད ཅེས་གསུངས་སོང་།
ཡང་ཁོང་གིས་དེ་སྔོན་ནས་བོད་མིའི་དྲ་རྒྱ་ཡོད་པ་རེད་དེ་ཕྱིས་སུ་ཡར་རྒྱས་བཏང་ནས་ད་ལྟ་དྲ་རྒྱ་ཀློག་མཁན་ས་ཡ་༦ ལས་བརྒལ་ཡོད་པ་དང་། དེ་བཞིན་བོད་མིའི་སྒྲིག་འཛུགས་དྲ་རྒྱའི་ངོ་དེབ་ལྟ་བཤེར་མཁན་ས་ཡ་༦ ལས་བརྒལ་ཡོད་པ་དང་བོད་མིའི་དྲ་བརྙན་ལེ་ཚན་ལ་ངོ་དེབ་བརྒྱུད་ལྟ་མཁན་ས་ཡ་༦ ལས་བརྒལ་ཡོད་པ་རེད། དེ་འདྲའི་ལྟ་མཁན་མང་པོ་བྱུང་གི་ཡོད་དུས་མི་སྒེར་སོ་སོའི་ལག་འཁྱེར་ཁ་པར་ནང་མཉེན་ཆས་རེ་རེ་ཡོད་པ་ཡིན་ན་དེ་ལས་ཀྱང་ལྟ་བཤེར་མཁན་ས་ཡ་༦ ནས་༦ དང་༨་ལ་འཕར་འགྲོ་བའི་རེ་བ་ཞུ་བཞིན་ཡོད་ལ། དེ་བཞིན་བོད་ནང་གི་བོད་མི་ཚོས་གཟིགས་པ་ཡིན་ན་ཏན་ཏན་ང་རང་ཚོར་སྒྲིག་འཛུགས་ཤིག་འདུག་ལ། སྒྲིག་འཛུགས་དེས་ཤེས་ཡོན་དང་འཕྲོད་བསྟེན་ཆོས་ཕྱོགས་སོགས་འདི་འདྲ་ལས་དོན་གནང་གི་འདུག་ལ། རྒྱལ་སྤྱིའི་སྒང་དང་རྒྱ་གར་ནང་དུ་ལས་དོན་ཐད་འབད་བརྩོན་བྱེད་ཀྱི་འདུག་ཟེར་བ་ཡིན་ན། ནམ་རྒྱུན་རྒྱ་ནག་གཞུང་གིས་ཡིན་པ་དེ་མིན་པར་བསྒྲུབས་ནས་བཤད་བཞིན་ཡོད་དུས། ང་རང་ཚོའི་བོད་མིའི་སྒྲིག་འཛུགས་ཀྱིས་ཕྱག་ལས་གནང་གི་འདུག་ཞེས་པ་ཞིག་ཡོད་པ་རེད། ཅེས་གསུངས་སོང་།
དྭགས་པོ་བསོད་ནམས་ནོར་བུ་ལགས་ཀྱིས་ཕྱི་ལོ་༢༠༡༨ ལོ་དེ་བོད་མིའི་སྒྲིག་འཛུགས་ཀྱིས་རྒྱ་གར་གཞུང་དམངས་གཉིས་གཙོའི་བོད་མི་གནས་སྡོད་ཀྱི་ས་ཆ་ཚང་མར་ཐུགས་རྗེ་ཆེ་ཞུ་ལོ་ལ་སྲུང་གཙི་བྱེད་བཞིན་ཡོད་པ་ལྟར། བོད་མིའི་སྒྲིག་འཛུགས་ཕྱི་དྲིལ་དྲ་བརྙན་ཚན་པས་རྒྱ་གར་གཞུང་དམངས་གཉིས་གཙོའི་འཛམ་གླིང་གི་རྒྱལ་ཁབ་ཁག་ལ་ཐུགས་རྗེ་ཆེ་ཞུ་པའི་ལས་འགུལ་གྱི་ཆ་ཤས་གཅིག་ནང་གློག་བརྙན་ཐུང་ཐུང་བཟོ་རྒྱུའི་ལས་རིམ་ཞིག་ཡོད་པ་རེད། གཙོ་བོ་བོད་ཕྱི་ན་ཡོད་པའི་བོད་རིགས་གཞོན་སྐྱེས་ཚོར་གློག་བརྙན་བཟོ་པའི་འདུན་པ་དང་བློ་སྤོབས་ཡོང་ཆེད་ཡིན་པ་དང་། ལས་རིམ་དེའི་ནང་རིམ་པ་ཁ་ཤས་ཤིག་ཡོད་པ་དེ་ཨ་རིའི་ལྷོ་བྱང་གཉིས་གཙོའི་ཨ་རིའི་ཁྱབ་ཁོངས་སུ་ཡོད་པའི་བོད་པ་གནས་སྡོད་ཀྱི་ས་ཁུལ་ཁག་གིས་ཨ་རིར་ཐུགས་རྗེ་ཆེ་ཞུས་པའི་གློག་བརྙན་གཉིས་བཟོ་རྒྱུ་དང་། ཡོ་རོབ་ཁུལ་དུ་གནས་སྡོད་བོད་རིགས་གཞོན་སྐྱེས་ཚོས་ཡོ་རོབ་རྒྱལ་ཁབ་སོ་སོའི་ནང་ལ་ཐུགས་རྗེ་ཆེ་ཞུ་པའི་གློག་བརྙན་གཉིས་བཟོ་རྒྱུ། དེ་བཞིན་རྒྱ་གར་ནང་ན་ཡོད་མཁན་ཚོས་རྒྱ་གར་གཞུང་དམངས་གཉིས་ལ་ཐུགས་རྗེ་ཆེ་ཞེས་གློག་བརྙན་གཉིས། ལྷོ་ཤར་ཨེ་ཤ་ཡའི་ཁུལ་གྱི་ཨོ་སི་ཊོ་ལི་ཡ་དང་ནེའུ་ཛི་ལན་ཊི་སོགས་ཐུགས་རྗེ་ཆེ་ཞེས་གློག་བརྙན་གཅིག་བཅས་ཁྱོན་བསྡོམས་གློག་བརྙན་བདུན་བཟོ་རྒྱུའི་འཆར་གཞི་ཡོད་པ་རེད། ཅེས་བརྗོད་སོང་།
ཡང་ཁོང་གིས་གློག་བརྙན་དེའི་བརྗོད་གཞི་གོང་དུ་བཤད་པ་བཞིན་རྒྱལ་ཁབ་སོ་སོར་ཐུགས་རྗེ་ཆེ་ཞུ་རྒྱུ་དང་གློག་བརྙན་གྱི་དུས་ཡུན་སྐར་མ་༡༥ ཡིན་པ་དང་བཟོ་མཁན་བོད་རིགས་ཡིན་དགོས་པ་རེད། གློག་བརྙན་དེ་དག་བཟོས་ཚར་རྗེས་ཕྱི་དྲིལ་ནས་དྲག་འདེམས་ཀྱིས་ཡག་ཤོས་གཉིས་ལ་དྲ་བརྙན་ཚན་པའི་ངོས་ནས་ལེགས་གསོལ་བྱ་དགའ་རྒྱ་གར་སྒོར་འབུམ་གཉིས་སྤྲོད་རྒྱུ་ཡིན། ཞེས་བརྗོད་སོང་།
མཇུག་ཏུ་སྲིད་སྐྱོང་མཆོག་གིས་བལ་ཡུལ་དང་འབྲུག་ནས་ཡིན་པའི་བོད་པའི་སློབ་ཕྲུག་ཁག་དང་། རྒྱ་གར་བཅས་ནས་ཁྱོན་བོད་མི་༩༥༥ ལ་སྐྱབས་བཅོལ་ལག་དེབ་མེད་པའི་དཀའ་ངལ་འཕྲད་དེ། དེའི་སྐོར་དེ་སྔོན་གྲོས་ཚོགས་ནང་དུ་ལབ་གླེང་བྱུང་བ་ལྟར། རྒྱ་གར་གཞུང་ངོས་ནས་ཚང་མར་སྐྱབས་བཅོལ་ལག་དེབ་བཟོ་རྒྱུར་བཀའ་འཁྲོལ་ཐོབ་ནས་བཟོ་བཞིན་ཡོད་སྟབས་དོ་བདག་སོ་སོའི་སློབ་གྲྭ་དང་། ས་གནས་ཁག་བཅས་ལ་འབྲེལ་བ་བྱས་ནས་སྐྱབས་བཅོལ་ལག་དེབ་ལེན་ཐབས་བྱེད་དགོས་པ་དང་། ས་གནས་ཁག་ཅིག་ནས་སྐྱབས་བཅོལ་ལག་དེབ་བཟོ་བར་དུས་ཡུན་གང་འཚམ་འགོར་གྱི་ཡོད་སྟབས། བཀའ་འཁྲོལ་ཐོབ་འདུག་ཟེར་བ་དང་སྐྱབས་བཅོལ་ལག་དེབ་སྤྲོད་དགོས་པར་བརྗོད་ནས་ལས་ཁུངས་ཁག་ལ་རྩོད་པ་སོགས་མ་བརྒྱབ་པ་དང་རིམ་པས་ཚང་མར་རག་ཡོང་གི་ཡོད་པ་རེད། ཅེས་གསལ་བསྒྲགས་གནང་སོང་།
གསར་འགོད་པ། སངས་རྒྱས་དཀོན་མཆོག


text:
སྡེ་དགེ་ཡུལ་གྱི་གེ་སར་སྒྲུང་གི་ངག་རྒྱུན་སྐོར།
༄༅།།ཁམས་སྡེ་དགེ་ཡུལ་གྱི་གེ་སར་སྒྲུང་གི་ངག་རྒྱུན་སྐོར་མདོ་ཙམ་གླེང་བ།
རྩོམ་སྒྲིག་འགན་འཁུར་པ། ལྷ་ལུང་།)
དང་པོ། ཁམས་སྡེ་དགེ་ཡུལ་གྱི་ཆགས་གནས།
ཡོངས་གྲགས་སུ་ཁམས་ཞེས་པའི་མིང་བརྡ་འདི་ལ་ཚིག་གི་ངོས་སྟེང་ནས་བཤད་ན་མཐའི་རྒྱལ་ཕྲན་ནམ་ས་གཞི་ཆེན་པོ་དང་།ཡང་ན་གླིང་དང་གླིང་ཕྲན་ནམ་ས་གཞི་ཆེན་པོ་དང་། ཡང་ན་གླིང་དང་གླིང་ཕྲན་བཅས་འགྲེལ་ཚུལ་མི་འདྲ་བ་དུ་མ་ཡོད་ལ།མཁས་དབང་དགེ་འདུན་ཆོས་འཕེལ་གྱི 《 དེབ་དཀར》 ནང་དུ། ཁམས་ནི་མཐའི་དོན་ལ་འཇུག་ཅེས་གསུངས་ཡོད་པས།ཁམས་ཁུལ་ནི་བོད་ཆེན་པོའི་སྐབས་སུ་ཡུལ་གྱི་ཆ་ནས་མཐའ་ན་གནས་པས་དེ་ལྟར་ཐོགས་པར་འདོད། སྐབས་དེ་དུས་ཀྱི་ཆགས་གནས་ཀྱི་ཁྱབ་ཁོངས་ཐད་ནས་བལྟས་ན་ཁམས་བྱ་བའི་མིང་འདི་ཡུལ་མིང་གི་ཆ་ནས་འབོད་པ་བཙན་པོའི་དུས་སྐབས་ནས་བྱུང་ཡོད་ནའང་། སྐབས་དེའི་ངོས་འཛིན་ནི་ད་ལྟའི་ཁམས་ཕྱོགས་ཙམ་ལ་གོ་བ་ཁོ་ན་མིན་ཏེ། མདོ་སྨད་ཕྱོགས་ལའང་ཁམས་ཀྱི་གཡར་མོ་ཐང་ཞེས་འབོད་པ་ལྟ་བུ་ཞེས་པ་ལྟར། ད་ལྟར་ཆུ་བཞི་སྒང་དྲུག་གི་ཡུལ་གྲུ་སྤྱིའི་མིང་གི་ཁམས་ཞེས་པ་འདི་ནི་དུས་ཕྱིས་སུ་བྱུང་བའི་མིང་ཡིན་པར་ལོ་རྒྱུས་ཡིག་ཆ་དག་ལས་རྟོགས་ཐུབ། སྤྱི་ལོ1949ལོའི་ཡར་སྔོན་གྱི་ཁམས་ཞེས་པ་ནི་སི་ཁྲོན་ལྷོ་ཕྱོགས་ཀྱི་གཡག་རྔ། ཞི་ཁྲང་། ཀན་ལོ། ཡོད་སྐྱིད། མོན་ལིང་། ཡན་ཡོན། མུ་ལི། བོད་ལྗོངས་ཆབ་མདོ། མཚོ་སྔོན་ཡུལ་ཤུལ། སི་ཁྲོན་དཀར་མཛེས། ཡུན་ནན་བདེ་ཆེན་བཅས་འདུས་པའི་ས་ཁོངས་ཀྱི་སྤྱི་མིང་ཡིན་ལ།དེང་སྐབས་ཀྱི་ཁམས་ཞེས་པ་ནི་བོད་ལྗོངས་ཆབ་མདོ།མཚོ་སྔོན་ཡུལ་ཤུལ།སི་ཁྲོན་དཀར་མཛེས།ཡུན་ནན་བདེ་ཆེན་དང་བཅས་པའི་ཡུལ་གྲུ་ཆེན་པོ་བཞི་ལས་མ་འདས་སོ།།
དེ་ཡང་སྨད་མདོ་ཁམས་སྒང་དྲུག་གི་ཡ་གྱལ་འབྲི་རྫ་ཟལ་མོ་སྒང་སྟེ་འབྲི་ཆུ་དང་རྫ་ཆུ་གཉིས་ཀྱི་བཞུར་རྒྱུན་དུ་ཆགས་པའི་སྡེ་དགེ་ནི་དེང་སི་ཁྲོན་ཞིང་ཆེན་དཀར་མཛེས་བོད་རིགས་རང་སྐྱོང་ཁུལ་གྱི་འོག་ཏུ་མངའ་བའི་རྫོང་ཁག་བཅོ་བརྒྱད་ཀྱི་ནང་གསེས་རྫོང་གཅིག་ཡིན།སྡེ་དགེ་ཞེས་པའི་ས་མིང་ཐོགས་ཚུལ་སྐོར་ལ 《 སྡེ་དགེ་རྒྱལ་རབས》 ལས།སྒོམ་སྟོན་དམ་པ་བསོད་ནམས་རིན་ཆེན་ནི།གཙུག་ལག་ཟུང་གི་གཞུང་ལ་མཁྱེན་རབ་རྒྱས། ཡ་རབས་སྤྱོད་ཚུལ་མཛངས་པའི་ཡོན་ཏན་ལྡན།གང་དེས་བོད་ཀྱི་ཤཱཀྱ་ཐུབ་པ་ཆེ།ཁམས་གསུམ་ཆོས་ཀྱི་རྒྱལ་པོ་ས་སྐྱ་བ།འགྲོ་མགོན་ཆོས་རྒྱལ་འཕགས་པའི་ཞབས་པད་དུ། བཅར་ཚེ་འཕགས་མཆོག་ཆོས་ཀྱི་རྒྱལ་པོ་ཡིས།ཞལ་ནས་སྡེ་བཞི་དགེ་བཅུའི་ཡོན་ཏན་གྱིས།ཕྱུག་པའི་སྐྱེས་བུ་ཕེབས་ཞེས་བཀའ་སྩལ་བས།སྡེ་དགེ་ཞེས་པའི་མཚན་ཀྱང་དེ་ནས་ཐོགས།ཞེས་པ་ལྟར་འགྲོ་མགོན་ཆོས་རྒྱལ་འཕགས་པས་སྡེ་དགེའི་རྒྱལ་རབས་ཉེར་དགུ་བ་བསོད་ནམས་རིན་ཆེན་ལ་སྡེ་བཞི་དགེ་བཅུའི་ཡོན་ཏན་གྱིས་ཕྱུག་པའི་སྐྱེས་བུ་ཞེས་རབ་མཐོའི་ལུང་རྟགས་སྩལ་ལ། དེ་ནས་སྡེ་དགེ་རྒྱལ་པོ་བསོད་ནམས་རིན་ཆེན་ཁོང་གིས་མངའ་མཛད་སྐབས་སྡེ་དང་བསྟན་སྲིད་ལ་དགེ་བ་འགྱུར་བས་ས་ཡུལ་གྱི་མིང་ཡང་སྡེ་དགེ་ཞེས་ཐོགས། སྡེ་དགེ་རྒྱལ་པོའི་རྒྱལ་རབས་ལ་རྒྱལ་རབས་ང་བཞི་(སྤྱི་ལོ1020ནས་སྤྱི་ལོ1950བར)བརྒྱུད་ཡོད་ལ། སྐབས་དེའི་སྡེ་དགེ་རྒྱལ་པོའི་མངའ་ཁོངས་སུ་སྡེ་དགེ་དང་འདན་ཁོག དཔལ་ཡུལ།སེར་ཤུལ། ཐང་ཕུག་བཅས་རྫོང་ཁག་ལྔ་ཡོད་ལ་དེའི་དུས་སུ་ཡུལ་གྲུ་འདི་ཚང་མའི་སྤྱི་མིང་ལ་སྡེ་དགེ་ཞེས་འབོད་པར་གྲགས། དེའང་འདིར་བརྗོད་པའི་ཁམས་སྡེ་དགེ་ཞེས་པ་ནི་དེང་གི་སི་ཁྲོན་ཞིང་ཆེན་དཀར་མཛེས་བོད་རིགས་རང་སྐྱོང་ཁུལ་གྱི་འོག་ཏུ་མངའ་བའི་སྡེ་དགེ་རྫོང་ཁོ་ན་ལ་གོ་དགོས་པ་ཡིན་ཞིང་། ད་ལྟའི་སྡེ་དགེ་རྫོང་ཁོངས་སུ་ཆོས་ལུགས་ཀྱི་ཕྱོགས་ནས་བོན་དགོན་གྱི་གཙོ་གནས་སུ་བརྩི་བའི་སྟེང་ཆེན་དགོན་དང་། རྙིང་མ་བའི་མ་དགོན་དུ་འཇོག་པའི་རྫོགས་ཆེན་དགོན་པ་དང་ཞེ་ཆེན་དགོན་པ། དེ་མིན་ས་སྐྱ་བའི་གཙོ་གནས་དགོན་ཆེན་དགོན། བཀའ་བརྒྱུད་པའི་གཙོ་གནས་དཔའ་སྤུངས་དགོན་དང་བཅས་དགོན་པ་ཆེ་ཆུང་དྲུག་ཅུ་ལྷག་ཡོད་པ་དང་།ཡུལ་ཁམས་འདི་ན་འཚོ་བའི་མི་རྣམས་ཀྱི་སེམས་ཁམས་དང་ཡུལ་གཤིས་ལ་མཐུན་པའི་རིག་གནས་འབོར་ཆེན་ཞིག་མངའ་བ་མ་ཟད།ཤིན་ཏུ་ནས་བརྗོད་རིན་ཡོད་པ་དང་གླེང་རིན་ཡོད་པ་ནི་སའི་གོ་ལའི་སྟེང་ནའང་ཆེས་ཆེར་དཀོན་པའི་བོད་ཀྱི་རིག་གནས་ཀྱི་གཏེར་མཛོད་ལྟ་བུའི་སྡེ་དགེ་པར་ཁང་ཆེན་མོ་དང་། བོད་གངས་ཅན་གྱི་ཡུལ་ལམ་ཡང་ན་འཛམ་གླིང་གི་རིག་པའི་དགའ་ཚལ་དུ་སྙན་པའི་གྲགས་ཆ་གཡོ་བའི་གླིང་གེ་སར་རྒྱལ་པོའི་སྒྲུང་གི་མི་སྣ་གཙོ་བོ་སྐྱེས་མཆོག་དམ་པ་ཇོ་རུ་སྐུ་ཉིད་ཀྱི་འཁྲུངས་ས་སྡེ་དགེའི་ཨ་ཕྱུག་རྩྭ་ཐང་ཡོད་པ་དེ་ཡིན་ནོ།།
གཉིས་པ།ཁམས་སྡེ་དགེ་ཡུལ་གྱི་གེ་སར་ངག་རྒྱུན།
ལར་ངག་རྒྱུན་ཟེར་བ་ནི་རྒྱ་ཆེ་བ་མི་དམངས་མང་ཚོགས་ཐུན་མོང་གིས་ངག་ཐོག་གི་སྒྱུ་རྩལ་ལ་བརྟེན་ནས་ལོ་རྒྱུས་ཐོག་དངོས་བྱུང་མི་སྣ་དང་དོན་རྐྱེན་གལ་ཆེན།ས་གནས་ཡུལ་ལྗོངས་དང་འབྲེལ་ཡོད་བྱུང་ཚུལ་དེ་རྟོགས་བཏགས་དང་འཕྲུལ་སྣང་གི་སྒོ་ནས་འགྲེལ་བ་བྱེད་པའི་གཏམ་རྒྱུད་ཀྱི་རིགས་ཤིག་ཡིན་ལ། དེ་ནི་ལྷ་སྒྲུང་རྐྱང་རྐྱང་མ་ཡིན་པར་ལོ་རྒྱུས་རང་བཞིན་ལྡན་པ་དང་། ལོ་རྒྱུས་ཏག་ཏག་ཀྱང་མ་ཡིན་པར་མི་རྣམས་ཀྱིས་རང་གི་འདོད་བློ་ལྟར་བཅོས་བསྒྱུར་དང་རྟོགས་བཟོ། སྒྱུ་རྩལ་གྱི་ལས་སྣོན་བྱས་ཡོད་པ་ཞིག་ཡིན་པར་འདོད། བོད་གངས་ཅན་ལྗོངས་སུ་སྟོད་ཀྱི་མངའ་རིས་སྐོར་གསུམ་ནས་བར་གྱི་དབུས་གཙང་རུ་བཞི།སྨད་ཀྱི་མདོ་ཁམས་སྒང་དྲུག་གི་འཛིན་མའི་ཁྱོན་ཡོངས་སུ་གེ་སར་སྒྲུང་གི་ངག་རྒྱུན་ནི་ཆུ་བོ་རིང་མོའི་རྒྱུན་ལྟར་ཟམ་མ་ཆད་པར་བྱུང་ཡོད་དེ། གེ་སར་རྒྱལ་པོ་དང་དཔལ་ཐུལ་སུམ་ཅུའི་མི་ཚེ་གང་བོའི་དཔའ་རྩལ་བརྗོད་པའི་ངག་རྒྱུན་དང་། ཤུལ་རྟེན་རིག་གནས་ནི་བོད་ཡུལ་གྲུ་ཀུན་ན་རབ་དང་རིམ་པ་ཞིག་ཨ་ཆུང་རྣ་ལ་གོ་རྒྱུ་དང་ཁྲ་ཆུང་མིག་ལ་ལྟ་རྒྱུ་ཡོད་པ་ཡིན་ལ།དེའང་ཁམས་སྡེ་དགེ་ལ་མཚོན་ན་ཡོངས་གྲགས་སུ་ཐོས་ན་སྤྲོ་བ་འབུམ་གྱིས་བརྟག་ཤིང་དཔྱད་ན་ལོ་རྒྱུས་དོན་སྙིང་རླབས་ཆེན་ལྡན་པའི་འཛམ་གླིང་གེ་སར་རྒྱལ་པོའི་སྒྲུང་གི་ངག་རྒྱུན་རབ་དང་རིམ་པ་ཇི་སྙེད་པ་ཞིག་ཡོད་ཀྱང་། ངག་རྒྱུན་དེ་དག་རིགས་དང་རྣམ་པའི་ཆ་ནས་དབྱེ་ཞིབ་བྱས་ན་མི་སྣའི་ངག་རྒྱུན་དང་།ལོ་རྒྱུས་དོན་རྐྱེན་དང་འབྲེལ་བའི་ངག་རྒྱུན་དང་།ས་གནས་ཡུལ་ལྗོངས་དང་འབྲེལ་བའི་ངག་རྒྱུན་དང་། ཡུལ་སྲོལ་གོམས་གཤིས་དང་འབྲེལ་བའི་ངག་རྒྱུན་བཅས་རིགས་བཞི་རུ་དབྱེ་ནས་གླེང་ཆོག་པར་འདོད་དོ།།' རྩོམ་འོག་མ། འདྲེ་ཤིག་དམར་པོའི་སྙན་ངག་ཁག་གསུམ།


text:
གནམ་སྔོན་པོ་དང་ས་ལྗང་ཁུ། ཆུ་དྭངས་མོ་བཅས་ནི་སྐྱེ་ཁམས་ཁོར་ཡུག་ལ་ཕན་ཞིང་དམངས་ཚིས་ཀྱི་བདེ་སྐྱིད་ཡང་ཡིན། ཡུལ་ཤུལ་དུ་རྩྭ་དང་རྩི་ཤིང་རྐང་རེ་རེ་ལ་ཡུལ་ཤུལ་མི་དམངས་ཀྱི་སྐྱེ་ཁམས་དཔལ་ཡོན་གྱི་འདུ་ཤེས་འདུས་ཡོད་ལ། ཕྱིའི་རྣམ་པ་ནང་དུ་གྲུབ་ཞིང་བདེན་ལུགས་ལ་འབྲེལ་ཡོད། གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་སྒྲིག་ཆས་ཀྱི་ཚོད་ལྟ་ཁུལ་དངོས་སུ་ལག་བསྟར་བྱས་པས། ཡུལ་ཤུལ་གསར་པ་དེ་རྒྱལ་ཁབ་སྐྱེ་ཁམས་དཔལ་ཡོན་འཛུགས་སྐྲུན་གྱི་ཆེས་མཐོ་ས་རུ་བརྩིས་ཤིང་། ཡུལ་ཤུལ་གྱི་སྐྱེ་ཁམས་རིམ་སྤར་དང་གསོན་ཤུགས་དག་གིས“རི་མཐོ་ཆུ་དྭངས་ནི་གསེར་རི་དངུལ་རི”ཡིན་པའི་འདུ་ཤེས་ལ་ཁྱོན་ཡོངས་ནས་འགྲེལ་བཤད་བརྒྱབ་ཡོད།
ཡུལ་ཤུལ་བོད་རིགས་རང་སྐྱོང་ཁུལ་དེ་གཙང་གསུམ་འབྱུང་ཡུལ་གྱི་སྲུང་སྐྱོབ་ས་ཁུལ་གྱི་སྲོག་ཤིང་ཡིན་པས། “རི་མཐོ་ཆུ་དྭངས་ནི་གསེར་རི་དངུལ་རི”ཡིན་པའི་འདུ་ཤེས་ཡིད་ལ་བརྟན་པོར་བཟུང་ནས་སྐྱེ་ཁམས་སྲུང་སྐྱོབ་དེ་ཡུལ་ཤུལ་གྱི་“གལ་ཆེ་བའི”བཟོ་སྐྲུན་དུ་བཟུང་ནས“ལྗང་མདོག་གི་ཡུལ་ཤུལ”གསར་སྐྲུན་བྱས་ཏེ་སྐྱེ་ཁམས་གཙང་སེལ་གང་ལེགས་ཀྱིས་གཙང་གསུམ་སྐྱེ་ཁམས་ཁོར་ཡུག་དེ་བསྐྱུར་མི་རུང་བའི་འོས་འགན་དང་འགན་འཁྲི་རུ་བཟུང་ཞིང་། གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་སྒྲིག་གཞིའི་ཚོད་ལྟའི་ས་ཁུལ་ཁྲོད་ཧུར་ཐག་སྒོས་སྐྱེ་ཁམས་སྲུང་སྐྱོབ་ཀྱི་ཆབ་སྲིད་འགན་འཁྲི་ཕྲག་ཏུ་བླངས་ནས་རྒྱལ་ཡོངས་ཀྱི་སྐྱེ་ཁམས་དཔལ་ཡོན་འཛུགས་བསྐྲུན་ཁྲོད་སྔ་ན་མེད་པའི་དཔེར་མཚོན་ས་ཁུལ་དུ་གྱུར་བར་བརྩོན་ལེན་གྱིས“ཡུལ་ཤུལ་གྱི་ལྗང་སྒྱུར”ཕུགས་འདུན་གྱི་གོམ་སྟབས་དེ་དུས་ནམ་ཡང་མཚམས་མ་བཞག
དཔལ་འབྱོར་འཕེལ་རྒྱས་དང་སྐྱེ་ཁམས་སྲུང་སྐྱོབ་བར་ལ་འགལ་ཟླ་མེད་པས། དེ་གཉིས་མངོན་འགྱུར་ཐད་རྒྱལ་ཁ་ལེན་ན་ངེས་པར་དུ“རི་མཐོ་ཆུ་དྭངས་ནི་གསེར་རི་དངུལ་རི”ཡིན་པའི་འདུ་ཤེས་བརྟན་པོ་ཡིད་ལ་བཅངས་ནས་དོན་དངོས་ལ་གཞོལ་དགོས། ཐོན་ཁུངས་གྲོན་ཆུང་དང་ཁོར་ཡུག་ལ་སྲུང་སྐྱོབ་བྱེད་པའི་རྒྱལ་ཁབ་ཀྱི་སྲིད་ཇུས་གཉིས་རྒྱུན་འཁྱོངས་གང་ལེགས་ཀྱིས་རི་ཆུ་དང་ནགས་ཚལ། ས་ཞིང་། མཚེའུ། རྩྭ་ཐང་བཅས་ཀྱི་བཅོས་སྐྱོང་མ་ལག་སྒྲིག་འཛུགས་ཀྱིས་མི་དམངས་མང་ཚོགས་ཀྱིས་མཁའ་དབུགས་གསར་བ་དང་དྭངས་གསལ་ཆུ་བོ། གྲལ་དག་པའི་ཁོར་ཡུག་སོགས་སྐྱེ་ཁམས་ཐོན་ལས་ཀྱི་རེ་ལྟོས་དེ་མི་དམངས་མང་ཚོགས་ལ་བསྟུན་ཤེས་སྒོས་སྐྱེ་ཁམས་སྲུང་སྐྱོབ་ཕུལ་དུ་བྱུང་བའི་གཞི་རྩའི་ཚད་གཞི་རུ་རྒྱུན་འཁྱོངས་ཀྱིས་ལྗང་མདོག་གི་སྲིད་ཇུས་དགོངས་དོན་གསར་འཛུགས་བྱས་ཤིང་། ལྗང་མདོག་འཕེལ་རྒྱས་དེ་རྩ་བ་ཚུགས་ཤིང་རྩེ་མོ་རྒྱས་སུ་བཅུག མུ་མཐུད་དུ་གསར་བཟོ་དང་གསོག་འཇོག་གིས་ལྗང་མདོག་གི་རྒྱུ་ནོར་འཕར་ཚད་རིན་ཐང་ཇེ་མང་དུ་བཏང་བ་རེད།
ལྗང་མདོག་འཕེལ་རྒྱས་ཀྱིས་གཙོ་བོ་དོན་དངོས་དམ་འཛིན་བྱས་ཏེ་ལག་ལེན་དོན་ལ་འཁེལ་བ། ད་རུང་ཤུགས་ཆེན་པོའི་སྒོ་ནས་ལྗང་མདོག་འཕེལ་རྒྱས་ཀྱི་ཐོན་ལས་ལ་རྒྱབ་རྟེན་བཅོལ་བར་ཤུགས་བསྣན་ནས་ལྗང་མདོག་འཕེལ་རྒྱས་དམ་འཛིན་སྒོས་འགུལ་མེད་རྣམ་པས་སྲུང་སྐྱོབ་རིམ་འཕར་དེ་འགུལ་རྣམ་སྲུང་སྐྱོབ་ཀྱི་གནས་བབ་དུ་བཞག་ནས་དཔལ་འབྱོར་སྐྱེ་ཁམས་ཅན་དང་སྐྱེ་ཁམས་དཔལ་འབྱོར་ཅན་གྱི་ལམ་བུ་སྔོག་འདོན་གྱིས་ཐོན་སྐྱེད་འཕེལ་རྒྱས་དང་འཚོ་བ་ཕྱུག་འགྱུར། སྐྱེ་ཁམས་ཆེས་ལེགས་པོའི་དཔལ་ཡོན་འཕེལ་རྒྱས་ཀྱི་བགྲོད་ལམ་དུ་བསྐྱོད་པར་རྒྱུན་འཁྱོངས་ཀྱིས་སྐྱེ་ཁམས་ཁོར་ཡུག་གི་ཆེས་གཞི་རྩ་དང་ཆེས་ནུས་ཆོད། ཆེས་རྒྱུན་འཁྱོངས་ཀྱི་སྲུང་སྐྱོབ་མངོན་འགྱུར་བྱེད་དགོས། དེ་མིན་ཁོར་ཡུག་བརྡ་འཕྲིན་གྱི་སྤྱི་བསྒྲགས་ཚད་གཞི་ཆེས་ཆེར་བཏང་ཞིང་སྐྱེ་ཁམས་ཁོར་ཡུག་གི་སྲུང་སྐྱོབ་ཚད་གཞི་དང་ལྗང་མདོག་འཕེལ་རྒྱས་ཀྱི་བྱེད་ཐབས། འཚོ་བའི་བྱེད་ཐབས་སོགས་ལག་བསྟར་མངོན་འགྱུར་བྱས་པ་རེད།
དྭངས་གསལ་ཞིམ་མངར་གྱི་ཆུ་འགོ་དྭངས་ཤིང་དེས་ཧྭ་ཞ་ས་ཁུལ་གྱི་གང་སར་བཞུར། ཡུལ་ཤུལ་ནི་མཚོ་ངོས་ལས་མཐོ་ཞིང་ཆར་ཆུའི་འབབ་ཚད་ཉུང་བ། གནམ་གཤིས་ཀྱི་ཁོར་ཡུག་ཅུང་རྩུབ་མོད། འོན་ཀྱང“ཡུལ་ཤུལ་གྱི་ལྗང་སྒྱུར”ཕུགས་འདུན་ནམ་ཡང་མཚམས་བཞག་མ་མྱོང་ལ་ཡིད་ཆེས་བརྟན་པོ་དང་རྒྱང་རིང་བའི་མ་འོངས་པའི་ཆེད་དུ། ཡུལ་ཤུལ་གྱིས་མ་འོངས་པ་ན་མི་དང་རང་བྱུང་ཕན་ཚུན་ལ་རྒྱབ་རྟེན་བཅོལ་ནས་ཕན་ཚུན་ལ་སྐུལ་འདེད་ཀྱིས་ཐུན་མོང་མཉམ་གནས་ཀྱི་ལྗང་མདོག་ཡུལ་ཤུལ་གྱིས། གོམ་གང་མདུན་སྤོས་སྒོས་རྒྱལ་ཁབ་ཀྱི་སྐྱེ་ཁམས་དཔལ་ཡོན་འཛུགས་སྐྲུན་ཁྲོད་ཀྱི་དམིགས་གསལ་གོ་གནས་དང་དམིགས་གསལ་བྱས་རྗེས་དེ་སྔར་ལས་ཕྱིར་མངོན་བྱས་ཡོད།
ལོ་ཙཱ་བ། ལྷ་དཔལ་སྐྱབས།


text:
ལོ་གཅིག་གི་འཆར་གཞི་འགྲུབ་མིན་དཔྱིད་ཀར་ཐུག་ཡོད། ཚེས་17ཉིན་ནས་ཚེས་19ཉིན་བར་ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་དང་། རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཀྲུའུ་རེན། ལྗོངས་ཏང་ཨུད་ཀྱི་གྲོང་གསེབ་ལས་དོན་འགོ་ཁྲིད་ཚོགས་ཆུང་གི་ཙུའུ་ཀྲང་བཅས་ཡིན་པའི་བློ་བཟང་རྒྱལ་མཚན་གཞིས་རྩེའི་རྣམ་གླིང་རྫོང་ཤངས་ཆུ་ཆུ་བེད་ལྟེ་གནས་དང་ལེ་ལག་ཚང་བའི་ཆུ་འདྲེན་ལས་གྲྭ་དང་། ས་སྐྱ་རྫོང་ལ་ལྷོ་ཆུ་བེད་ལྟེ་གནས་དང་ལེ་ལག་ཚང་བའི་ཆུ་འདྲེན་ཁུལ་གྱི་ལས་གྲྭ བསམ་གྲུབ་རྩེ་ཆུས་འཕྲུལ་ཆས་རྨོ་འདེབས་ལས་སྒྲུབ་ས་ཚིགས། པ་སྣམ་རྫོང་སྐྱེ་ལྡན་སྔོ་ཚལ་དང་ཤིང་ཏོག་ཐོན་སྐྱེད་རྟེན་གཞི་བཅས་སུ་ཕེབས་ནས“ཞིང་གསུམ”ལས་དོན་ལ་ལྟ་སྐུལ་མཛུབ་ཁྲིད་དང་བརྟག་ཞིབ་གནང་བ་རེད།
2014ལོའི་ཟླ་6ཚེས་8ཉིན་ས་སྐྱ་རྫོང་གི་ཤའུ་ཕུ་ཆུའི་ངོགས་སུ་བློ་བཟང་རྒྱལ་མཚན་གྱིས་ལ་ལྷོ་ཆུ་བེད་ལྟེ་གནས་དང་ལེ་ལག་ཚང་བའི་ཆུ་འདྲེན་ཁུལ་གྱི་ལས་གྲྭ་འགོ་འཛུགས་རྒྱུའི་ཁྱབ་བསྒྲགས་གནང་བ་རེད། དུས་ཚོད་ལོ་4ཙམ་སོང་ཟིན་པ་དང་། བློ་བཟང་རྒྱལ་མཚན་སླར་ཡང་ས་ཆ་དེར་ཕེབས་སྐབས་ལ་ལྷོ་ཆུ་བེད་ལྟེ་གནས་ཀྱི་རགས་ཆེན་དངོས་སུ་སྐྲུན་འགོ་ཚུགས་པ་དང་། ཆུ་རགས་ཀྱི་ལས་གྲྭ་སྒྲུབ་ཚད་50%ཟིན་པ་དང་ཆུ་འདྲེན་ཁུལ་གྱི་ལས་གྲྭ་སྒྲུབ་ཚད་80%ཟིན་ཡོད་པ་རེད། བློ་བཟང་རྒྱལ་མཚན་གྱིས་ས་གནས་ས་ཐོག་ཏུ་རགས་ཆེན་སྐྲུན་ཚུལ་ལ་གཟིགས་པ་དང་། ཀུང་སིའི་ལས་དོན་སྙན་ཞུ་གསན་ནས་ཀུང་སི་དེའི་རང་ལྗོངས་ཀྱི་ཆུ་གློག་ཁྱབ་ཁོངས་ཀྱི་ལས་དོན་ལ་ཐོབ་པའི་གྲུབ་འབྲས་ཁས་ལེན་གནང་བ་རེད།
ཚེས་18ཉིན་གྱི་ཕྱི་དྲོ་བསམ་གྲུབ་རྩེ་ཆུས་རྒྱ་མཚོ་གཞུང་ཤང་སྦེ་ཚབ་གྲོང་ཚོའི་རྨོ་འདེབས་ལས་སྒྲུབ་ས་ཚིགས་སུ་རྨོ་འདེབས་འཕྲུལ་ཆས་20ལྷག་ཙམ་ཁོད་སྙོམས་ཤིང་ས་རྒྱུ་གཤིན་པའི་ཞིང་ཁའི་སྟེང་རྨོ་འདེབས་བྱེད་བཞིན་ཡོད་པ་རེད། བློ་བཟང་རྒྱལ་མཚན་མུ་ཁའི་ཐོག་གི་ཞིང་འཕྲུལ་མདུན་དུ་ཕེབས་ནས་ས་བོན་ལ་གཟིགས་པ་དང་འབྲེལ་དངོས་གྲུབ་སོགས་གྲོང་མིར་བྱམས་བརྩེའི་གླེང་མོལ་གནང་བ་རེད།
ཁོང་གིས་འབྲུ་རིགས་ཐོན་སྐྱེད་བྱེད་པ་ནི་དམངས་འཚོ་དང་། དཔལ་འབྱོར་འཕེལ་རྒྱས། ཞིང་འབྲོག་ཁུལ་གྱི་སྤྱི་ཡོངས་ཀྱི་བརྟན་ལྷིང་བཅས་དང་འབྲེལ་བ་ཡོད་པས་ཞིང་འབྲོག་ལས་འཕེལ་རྒྱས་གཏོང་བའི་ཧ་ཅང་གལ་ཆེའི་རང་བཞིན་ལ་ངོས་འཛིན་ཧུར་ཐག་བྱེད་དགོས་པ་དང་། འབྲུ་རིགས་ཐོན་འཕར་ཡོང་བ་དང་སོན་བཟང་ཁྱབ་གདལ་གཏོང་རྒྱུའི་ཐད་ཤུགས་བརྒྱབ་ནས་ལས་འགན་དོན་ཐོག་ཏུ་འཁྱོལ་བ་དང་། དོགས་ཟོན་བྱ་ཐབས་དོན་ཐོག་ཏུ་འཁྱོལ་བ། ལག་རྩལ་གསོ་སྦྱོང་དོན་ཐོག་ཏུ་འཁྱོལ་བ་བཅས་བྱེད་དགོས་པའི་ནན་བཤད་གནང་བ་རེད།
“རྒྱལ་ཡོངས་ཀྱི་སྔོ་ཚལ་ཧྲོའུ་ཀོང་ལ་མིག་དཔེ་ལྟ་བ་དང་། བོད་ཀྱི་སྔོ་ཚལ་པ་སྣམ་ལ་མིག་དཔེ་བལྟ་དགོས”ཧྲན་ཏུང་ཞིང་ཆེན་གྱི་ཁ་གཏད་རོགས་སྐྱོར་འོག པ་སྣམ་གྱི་སྔོ་ཚལ་ཐོན་ལས་གཞི་ཁྱོན་ལོ་རེ་བཞིན་ཆེ་རུ་ཕྱིན་ནས་རྩེ་རིམ་དུ་སླེབས་ཡོད། མིག་སྔར་པ་སྣམ་རྫོང་དེ་རང་ལྗོངས་ཀྱི་ས་མཐོའི་དྲོད་ཁང་ཆེ་མོའི་སྔོ་ཚལ་རྟེན་གཞི་ཆེ་ཤོས་སུ་གྱུར་ཡོད། བློ་བཟང་རྒྱལ་མཚན་དང་ཐོག་བོད་ལྗོངས་པ་སྣམ་རྫོང་སྐྱེ་ལྡན་ཞིང་ལས་ཐོན་ལས་གླིང་དུ་ཕེབས་པ་དང་། ཧྲོའུ་ཀོང་གྲོང་ཁྱེར་སྔོ་ཚལ་ཞིབ་འཇུག་སུའོ་ཡི་མཛུབ་ཁྲིད་འོག དེང་རབས་ཅན་གྱི་རིག་ནུས་དྲོད་ཁང་ཆེ་མོའི་ནང་སྔོ་ཚལ་སྣ་ཚོགས་སྐྱེ་འཚར་ཧ་ཅང་བཟང་པོ་ཡོད་པ་མཐོང་སྐབས། བློ་བཟང་རྒྱལ་མཚན་གྱིས་གླིང་དེའི་སྔོ་ཚལ་ཐོན་ལས་ཀྱི་འཕེལ་རྒྱས་གྲུབ་འབྲས་ལ་ཁས་ལེན་གང་ལེགས་གནང་བ་དང་འབྲེལ། བསམ་བློར་སྔར་བས་བཅིངས་འགྲོལ་བཏང་ནས་ས་ཁོངས་ཀྱི་དབྱེ་མཚམས་ལས་གྲོལ་ཏེ་དེང་རབས་ནུས་ཆེའི་ཞིང་ལས་ལམ་བུར་བསྐྱོད་དགོས་པ་དང་། ཁྲོམ་རའི་གདམ་ཁའི་རང་བཞིན་གྱི་འདེབས་ཁྱོན་རྒྱ་ཆེར་གཏོང་བ་དང་ཟུང་འབྲེལ་བྱས་ནས་2020ལོར་སླེབས་སྐབས་ཐོན་རྫས་རིན་ཐང་སྒོར་དུང་ཕྱུར་10ཟིན་པའི་བརྩོན་ལེན་བྱེད་དགོས། མུའུ་ཁྲི་ཡི་ཇོ་རིའི་སྐྱེ་ལྡན་སྔོ་ཚལ་གྱི་པ་སྣམ་ཐོན་སྐྱེད་རྟེན་གཞིར། བློ་བཟང་རྒྱལ་མཚན་གྱིས་རྟེན་གཞི་དེ་གའི་འགན་འཁུར་བ་པ་སངས་དོན་གྲུབ་ཀྱི་སྙན་སེང་ནན་ཏན་ངང་གསན་པ་དང་འབྲེལ། ཀུང་སིའི་སློབ་ཆེན་སློབ་མ་46ལྷག་ཙམ་དང་མཉམ་དུ་དྲན་རྟེན་སྐུ་པར་བསྐྱོན་ཞིང་། ཁོང་ཚོར་ལང་ཚོའི་དུས་སྐབས་ལ་གཅེས་སྤྲས་ཀྱིས་འབད་འབུངས་ལྷོད་མེད་བྱས་ཏེ་པ་སྣམ་སྔོ་ཚལ་རྟེན་གཞིར་ལེགས་སྐྱེས་འབུལ་དགོས་པའི་སྐུལ་ལྕག་གནང་བ་རེད།
གཞིས་རྩེའི“ཞིང་གསུམ”ལས་དོན་སྔར་བས་ཡག་པོ་སྒྲུབ་པའི་ཐད། བློ་བཟང་རྒྱལ་མཚན་གྱིས་འདི་ལོ་ནི་ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་བསྟར་བྱེད་པའི་འགོ་འཛུགས་ལོ་ཞིག་དང་། གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་བྱེད་པའི་འགོ་འཛུགས་ལོ། དབུལ་སྒྲོལ་འགག་སྒྲོལ་སྔ་འཛིན་ཕྱི་གཏོད་ཀྱི་འགག་རྩའི་ལོ་ཞིག་བཅས་རེད། གཞིས་རྩེ་གྲོང་ཁྱེར་གྱི་རིམ་ཁག་སྡེ་ཚན་ཁག་གིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱ་རྒྱུ་མཐའ་འཁྱོངས་བྱེད་པ་དང་། “ཞིང་གསུམ”སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་དགོངས་པར་བརྩི་སྲུང་བྱས་ཏེ“འདུ་ཤེས་བཞི”ཟབ་ཏུ་གཏོང་བ་དང“གདེང་ཚོད་བཞི”བརྟན་དུ་ཏན་ཏིག་བཏང་ནས་བསམ་བློར་བཅིངས་འགྲོལ་གཏོང་བ་དང་བསམ་ཕྱོགས་གསལ་པོ་བཟོས་ཏེ་དབུལ་སྒྲོལ་འགག་སྒྲོལ་གྱི་དམག་འཐབ་དང“བླ་ན་མེད་པའི་རྒྱལ་ཁབ་ཀྱི་ས་ཆ་སྲུང་མཁན་དང་། བདེ་སྐྱིད་ལྡན་པའི་ཁྱིམ་གཤིས་སྐྲུན་མཁན”བརྗོད་དོན་གཙོ་བོར་བྱས་པའི་གྲོང་གསེབ་དར་རྒྱས་གཏོང་བའི་འཐབ་ཇུས་དང་ཟུང་འབྲེལ་བྱས་ཏེ་གྲོང་གསེབ་སྒྱུར་བཅོས་བྱེད་པའི“འགག་རྩ”དེར་དམ་པོར་འཛིན་ནས་སྒྱུར་བཅོས་གཏོང་བར་བསམ་ཕྱོགས་དང་སྒུལ་ཤུགས་ཡོད་པ་བྱས་ཏེ་སྲིད་གཞུང་གིས་གཙོ་ཁྲིད་དང་། ཁྲོམ་རས་སྐུལ་འདེད། མང་ཚོགས་ཞུགས་པ་བཅས་ཀྱི་ལམ་སྲོལ་ཆཌ་པ་བྱེད་པ་དང་། འཕེལ་རྒྱས་ཀྱི་ཁོར་ཡུག་གསར་གཏོད་ཧུར་ཐག་བྱས་ནས་ཞིང་འབྲོག་ཁུལ་གྱི་འཕེལ་རྒྱས་དོ་མི་མཉམ་ཞིང་གང་ལེགས་མ་བྱུང་བའི་ཞན་ཆ་གསབ་ནས་ཞིང་འབྲོག་ལས་དངོས་གནས་སྟོབས་ཆེར་འགྲོ་བ་དང་། ཞིང་འབྲོག་ཁུལ་མཛེས་སྡུག་ལྡན་པ། ཞིང་འབྲོག་པ་ཕྱུག་པོ་ཆགས་པ་བཅས་བྱེད་དགོས་པའི་ནན་བཤད་གནང་བ་རེད།


text:
2013-08-29
འཆར་སྣང་། འགྲུལ་བཞུད། བསམ་གཞིགས།
“ཁོ་བོའི་སེམས་འདི་ཁྱེད་ཀྱིས་མཁྱེན་པར་དཀའ།།
ཁོ་བོའི་དུང་བརྩེ་ཁྱེད་ཀྱིས་ཚོར་མི་སྲིད།།”ཅེས་པ་ཞིག་འདུག
སྙན་ངག་དེར་བསམ་བཞིན་ངས་ནམ་མཁར་བལྟས། ནམ་མཁར་ཉི་མ་འཆར་འདུག ཡིན་ནའང་ངའི་སེམས་པ་ད་དུང་གྲང་སིལ་སིལ་ཞིག་ཡིན། གལ་ཏེ་གོང་གི་སྙན་ངག་དེ། ང་དང་ཉི་མའི་འབྲེལ་བར་སྦྱར་ཚེ། ང་ཉི་མ་ཡིན་ཟེར་དགོས་སམ། ང་རང་ཡིན་ཟེར་དགོས་རེད། ཉི་མས་ང་ལ་དྲོད་སྦྱིན་བཞིན་ཡོད་ཀྱང་། ངས་དྲོ་སྐྱིད་ཚོར་བཞིན་ཡོད་དམ། ལྡོག་སྟེ་བསམས་ན། དྲོ་སྐྱིད་དུ་མ་ཚོར་བ་དེ། ངའི་སྐྱོན་རེད། ཡང་ན་ཉི་མའི་སྐྱོན་རེད། ཉི་མས་ང་ལ་དེ་ཙམ་གནང་ཡང་། ངས་ཉི་མ་ལ་ཅི་ཞིག་སྦྱིན་བཞིན་ཡོད་དམ། ཧ་ཅང་སྟབས་བདེ་བའི་གནས་ཚུལ་འདི་ཚོར་དཔྱད་ཀྱིན་དཔྱད་ཀྱིན། མགོ་རྙོག་ཏུ་རྙོག་ཏུ་འགྲོ་བས། སྐབས་རེ་འདི་ཚོར་བསམ་གཞིགས་བྱེད་པའི་ང་རང་ཅོལ་ཆུང་ནང་གི་ཡང་ཆུང་རེད་དྲན།
༢) རི་རྩེར་ཉི་འོད་འོག་ཏུ་ལངས་ནས་ཡུན་རིང་ཞིག་ལ། ངས་ཐག་རིང་གི་རི་བོ་དང་། རི་གཤམ་གྱི་གྲོང་གསེབ་དག་ལ་བལྟས་བསྡད། ང་རང་འདི་ལྟར་ཡུལ་ལྗོངས་ལ་བལྟས་ནས་སྡོད་རྒྱུར་དགའ་པོ་ཡོད་ཀྱང་། ངའི་གྲོགས་པོ་ཁ་ཤས་ཀྱིས། ངའི་བྱེད་སྟངས་འདི་“མགོ་སེར་ཚོའི་”ཤན་ཞུགས་པའི་རྟགས་རེད་ཟེར།
མ་གཞི་ངའི་ཕ་ཡུལ་གྱི་རྒན་རྒོན་ཚོས། “ས་སྐྱིད་པོ་”དང་། “དགོན་པ་བྱིན་རླབས་ཅན་”ཟེར་བ་ལས། “བཞུད་ཁའི་ཉི་མའི་མཛེས་པ་ལ” “རི་རྩེའི་སྤྲིན་རིམ་དེ་སྙིང་རྗེ་བ་ལ་”ཟེར་བ་ཞིག་ངས་གོ་མྱོང་མི་འདུག ཡིན་ནའང་དེས་བོད་མི་ཚོར་མཛེས་སྡུག་གི་འདུ་ཤེས་དང་ངོས་འཛིན་མེད་པའི་རྒྱུ་མཚན་དུ་འགྲོ་ཐབས་མེད་པར། ཏག་ཏག་དེའི་ལྡོག་ཕྱོགས་སུ་འགྲོ་གི་རེད་སྙམ།
བོད་སྐད་ཀྱི་ནང་དུ། “མཛེས་པོ”དང་“སྙིང་རྗེ་མོ” “ཡིད་དུ་འོང་བ་” “ཡིད་འཕྲོག་པ་” “སེམས་ཤོར་བ་” “ཡིད་ལ་འཐད་པ” “སྣང་བར་འགྲོ་པོ”ཟེར་བ་འདི་ཚོའི་གོ་དོན་དང་འབྱུང་རྩར་དཔྱད་ནའང་། བོད་པ་ཚོའི་མཛེས་སྡུག་གི་འདུ་ཤེས་དང་ངོས་འཛིན་དེ། ཧ་ཅང་གིས་གཏིང་ཟབ་ཏུ་མཚོན་ཡོད་པ་ཤེས་ཐུབ། དཔེར་ན། “ཡིད་འཕྲོག་པ་”ཞེས་པས། ཕྱི་རོལ་ཡུལ་གྱི་མཛེས་སྡུག་གིས། ཡུལ་ཅན་གྱི་ཡིད་དབང་མེད་དུ་ཕར་འཕྲོག་པ་སྟོན་པ་དང་། “ཡིད་དུ་འོང་བ་”ཞེས་པས། ཕྱི་རོལ་གྱི་ཡུལ་གྱི་མཛེས་ཆོས་དེ། ཡུལ་ཅན་ཡིད་ཀྱི་ནང་དུ་ཚུར་འོང་བའི་དོན་སྟོན་པ་ཡིན། ཡང་། “མཛེས་”ཞེས་པས། དེ་འདྲའི་ཡུལ་ཅན་ཡུལ་གྱིས་ཕར་འདྲེན་པ་དང་། ཡུལ་ཡུལ་ཅན་གྱི་ནང་དུ་ཚུར་འོང་བའི་ཁྱད་པར་མི་སྟོན་པར་སྤྱིར་བཏང་གི་མཛེས་ཚུལ་ཞིག་བརྗོད། ང་རང་དགའ་ཤོས་ཀྱི་ཐ་སྙད་ཅིག་ནི་“སྙིང་རྗེ་མོ”ཞེས་པ་འདི་ཡིན། བོད་སྐད་ཀྱི་ནང་དུ། “བཤད་སྙིང་འདོད་བྱུང་”དང་། “སྙིང་སྡུག” “སྙིང་རྗེ་”ལྟ་བུའི་“སྙིང་”སྤྱད་དེ་སྐད་ཆ་བཤད་སྟངས་དམིགས་བསལ་འགའ་ཡོད་པ་དེ་ཚོར་ཉམས་ཞིབ་བྱེད་རིན་འདུག “སྙིང་རྗེ་མོ་”ཟེར་བ་དེ་ཚེག་འབྲུ་གསུམ་གྱིས་གྲུབ་ཅིང་། དེ་དག་ལས་ཚེག་བར་གང་ཞིག་མ་ཚང་ཡང་། གོ་དོན་ལ་འགྱུར་བ་འགྲོ་གི་རེད།
མདང་དགོང་ང་དང་ཆང་རྩ་བ་ནས་མི་འཐུང་བའི་རོགས་པ་འགས་“སྙིང་”དང་ “སྙིང་རྗེ” “སྙིང་རྗེ་མོ”ཞེས་པའི་ཚིག་འདི་ཚོའི་སྐོར་གླེང་། དེ་དུས་“སྙིང་རྗེ་”དང་“སྙིང་རྗེ་མོ་”ཡི་“རྗེ་”འདི། “གཙོ་བོ་”ལ་གོ་དགོས་ཟེར་མཁན་ཞིག་དང་། “བརྗེས་པ་”ཡི་ད་ལྟ་བའི་ཚིག་ཏུ་གོ་དགོས་པར་འདོད་མཁན་གཅིག ད་དུང་“སྙིང་གཙེས་”པའམ་“སྙིང་ལ་མི་བཟོད་པ་”བྱུང་བར་འདོད་མཁན་གཅིག་བཅས་བྱུང་།
༣) རི་གཤམ་དུ་བབས་སྟེ། འཚང་ག་ཆེ་བའི་འགྲུལ་འཁོར་ནང་བསྡད། འགྲུལ་འཁོར་གྱི་ནང་དུ། འཚང་ཁ་ཆེ་བ་ཙམ་དུ་མ་ཟད། སྐད་ཅོར་ཡང་ཧ་ཅང་ཆེ་བས། ལམ་སང་ད་གིན་རི་སྟེང་གི་ཁུ་སིམ་སིམ་གྱི་ཁོར་ཡུག་དེ་དྲན། མ་གཞི་ལྟོགས་དུས་ཟས་དྲན་པ་དང་། འཁྱགས་དུས་ཉི་མ་དྲན་པ་འདི་ཆོས་ཉིད་ཅིག་རེད་ལ། ཟས་ཟོས་དྲགས་ན་གྲོད་པ་ན་ཞིང་། ཉི་མར་སྲོ་ཆེ་ན་བསིལ་གྲིབ་དྲན་པ་དེ་ཡང་ཆོས་ཉིད་ཅིག་རེད།
འགྲུལ་འཁོར་ནང་། མི་ལ་ལས་སྐད་ཤུགས་ཆེན་པོས་གཏམ་གླེང་བྱེད་ལ། ལ་ལས་ཁ་པར་ནང་སྐད་ཆ་ཤོད། ཡང་ལ་ལས་ལག་ཐོགས་ཁ་པར་གྱི་སྒྲ་སྒམ་ཕྱེ་སྟེ་གླུ་གཞས་གཏོང་བས། རྒྱ་གར་གྱི་ལུང་པར་གོམས་འདྲིས་ཕྲན་བུ་མེད་ན། སྐབས་ཤིག་རིང་ཧོན་འཐོར་འགྲོ་བ་ཞིག་རེད། ལག་ཐོགས་ཁ་པར་གོང་ཆུང་དུ་སོང་སྟེ། ཐ་ན་སྤྲང་པོས་ཀྱང་ཉོ་ཐུབ་པའི་ཚད་ལ་སླེབས་པ་ནས། འགྲུལ་འཁོར་ནང་ཉི་མོ་ལྟ་ཅི། མཚན་མོ་ཡང་ཁུ་སིམ་སིམ་གྱི་བདེ་བ་དེ་མེད་པར་གྱུར། རྒྱ་གར་གྱི་མི་རིགས་འདི་གཞས་དང་རོལ་མོར་དགའ་ཞིང་། དེ་ཡང་སྒྲ་གང་ཆེ་ཆེ་བྱེད་པས། དེང་སང་ལག་ཐོགས་ཁ་པར་གྱི་བཟོ་གྲྭ་ཁ་ཤས་ཀྱིས། ཆེད་མངགས་རྒྱ་གར་བའི་དགོས་མཁོར་དམིགས་ཏེ། སྒྲ་སྐད་ཆེ་བའི་ཁ་པར་གོང་ཁེ་པོ་དེ་འདྲའང་བཟོས་འདུག
ནམ་རྒྱུན་ང་དང་ངའི་གྲོགས་པོ་ཚོས། ཤར་ནུབ་ཀྱི་ཁྱད་པར་གླེང་དུས། ཤར་ཕྱོགས་པ་ཚོས། སྒེར་གྱི་རང་དབང་གལ་ཆེན་དུ་མི་བརྩི་བར། སྤྱི་པའི་ཁེ་ཕན་གལ་ཆེ་བར་བརྩི་གི་རེད། འོན་ཀྱང་ནུབ་ཕྱོགས་པ་ཚོས་སྒེར་གྱི་རང་དབང་དང་ཁེ་ཕན་གལ་ཆེ་བར་བརྩི་གི་རེད་ཅེས་བཤད་ཀྱི་ཡོད། འོན་ཀྱང་། འགྲུལ་འཁོར་འདིའི་ནང་དུ། ཤར་ཕྱོགས་པས་གལ་ཆེན་དུ་བརྩི་བའི་སྤྱི་པ་དེ་མེད་པ་འདྲ་ལ། ནུབ་ཕྱོགས་པས་འབད་པ་དུ་མས་བརྩོན་ལེན་བྱེད་པའི་སྒེར་གྱི་རང་དབང་དེ་ཡང་མེད་པ་འདྲ།
༤། སྐད་སྒྲ་ཧ་ཅང་ཆེན་པོར་གྱུར་ཏེ། བཟོད་མི་ཐུབ་པར་གྱུར་སྐབས། ངས་ཀྱང་ནམ་རྒྱུན་བཞིན། རྣ་བར་ཉན་ཆས་དེ་སྤྱད་དེ། རང་གི་ཁ་པར་ནས་བོད་གཞས་ཤིག་ཉན་འགོ་བརྩམས།
བོད་ཀྱི་འབྲོག་གླུ་ཞིག་རྣ་བར་ཐོས་མ་ཐག་ཏུ། ངའི་མིག་ལམ་དུ། བོད་ཀྱི་གངས་རི་དང་། རྩྭ་ཐང་། ནོར་ལུག སྦྲ་གུར་བཅས་ཀྱི་རྣམ་པ་ཞིག་འཆར་ཡོང་བས། རང་ཉིད་འཇིག་རྟེན་སྐྱིད་ཤོས་ཤིག་ཏུ་སླེབས་པའི་ཚོར་སྣང་སྐྱེས། ནམ་རྒྱུན་ངས། སྒྱུ་རྩལ་ཞེས་པ་དེ་ཅི་ཞིག་རེད་ཅེས་རང་གིས་རང་ལ་འདྲི་གིན་ཡོད། ངས་སྒྱུ་རྩལ་ནི། དཀའ་ངལ་ལ་གདོང་ལེན་བྱེད་སྟངས་ཚད་མཐོ་ཤོས་ཤིག་ཡིན་པ་ལས། དཀའ་ངལ་ལ་གཡོལ་ཐབས་ཤིག་རྩ་བ་ནས་མ་རེད་ཟེར་གྱི་ཡོད་ཀྱང་། སྐབས་མང་པོར་སྒྱུ་རྩལ་ནི། དཀའ་ངལ་ལ་འཕྲལ་སེལ་རིང་གཡོལ་ཐབས་ཤིག་ཏུ་གྱུར་བཞིན་ཡོད།
རང་ཉིད་མི་དགའ་བ་ཞིག་ཡོད་ཚེ། དེ་ལ་གཡོལ་ཐབས་བྱེད་པ་དང་། རང་གིས་དགའ་ཞིང་གཅེས་ས་ཞིག་ཡིན་ཚེ། འདྲ་ཆོས་ཕྲན་བུ་ཙམ་ཡོད་པ་ཙམ་རྒྱུ་མཚན་དུ་བྱས་ཏེ། དེ་ཕྱིར་དྲན་བྱེད་པ་འདི་མིའི་གཤིས་ཀ་ཞིག་ཡིན་པ་འདྲ། ཉེ་དུས་ཕྲན་སོག་ཡུལ་དུ་བསྐྱོད་སྐབས། ཉིན་གཅིག་ངེད་ཚོ་བོད་པ་ཁག་ཅིག་གྲོང་ཁྱེར་གྱི་ཕྱི་ལོགས་སུ། སྤྲོ་འཆམ་དུ་སོང་། ང་ཚོ་རི་འདབས་ཀྱི་རྩྭ་ཐང་ཞིག་ཏུ་ཚུགས་བབས་ཏེ། སོག་ཡུལ་གྱི་མཛེས་ལྗོངས་ལ་ལོངས་སུ་སྤྱོད་སྐབས། ངའི་གྲོགས་པོ་ཚོས། ལམ་སང་ཁ་པར་ལས་འབྲོག་གླུ་བཏང་སྟེ། བོད་ཕྱིར་དྲན་བྱས། དེ་ནི། ད་ལྟ་ངས་འགྲུལ་འཁོར་ནང་། རྒྱ་གར་བའི་ཁྲོད་ནས་བོད་གཞས་ཉན་བཞིན་བོད་ཡུལ་བློ་ལ་འཆར་ཐབས་བྱེད་པ་དང་གཅིག་པ་རེད།
འོན་ཀྱང་སོག་ཡུལ་དུ། ངའི་གྲོགས་པོ་ཚོའི་བྱེད་སྟངས་དེར་ང་རང་མ་དགའ་བ་ཆེན་པོ་བྱུང་སྟེ། ལམ་སང་བོད་གཞས་གཏོང་མཚམས་བཞག་ནས། སོག་ཡུལ་རང་གི་མཛེས་སྡུག་ཉམས་སུ་མྱོང་རོགས། དེ་མིན་སོག་ཡུལ་གྱི་མཛེས་སྡུག་གིས་བོད་ཀྱི་མཛེས་སྡུག་གི་ཚབ་བྱས་ཐོག བོད་ཡུལ་དྲན་པའི་ཚོར་སྣང་དྲག་པོ་དེ་བསྣན་ཚེ། སོག་ཡུལ་གྱི་མཛེས་ཆོས་ངོ་མ་ལོངས་སུ་སྤྱོད་ཐུབ་ཀྱི་མ་རེད། ཅེས་བཤད་པ་ཡིན་ལ། ང་ལ་མཚོན་ན། དེ་ནི་རང་གི་དགའ་མ་དྲན་བཞིན་དུ་བུད་མེད་གཞན་ཞིག་ལ་སྤྱད་པ་ལྟ་བུ་རེད་སྙམ་ལ། རང་གི་མིག་གི་མདུན་དུ་ཡོད་པའི་མཛེས་སྡུག་ལ་གུས་ཞབས་མ་བྱས་པའང་རེད་དྲན།
འོན་ཀྱང་ངའི་གྲོགས་པོ་ཚོ་ནི། ཕ་ཡུལ་ཧ་ཅང་དྲན་ཆེ་བས། ད་ཆ་ཕ་ཡུལ་དང་ཆ་འདྲ་བའི་ས་ཞིག་ལ་སླེབས་སྐབས། ཕ་ཡུལ་ལ་སླེབས་པ་ལྟ་བུའི་ཚོར་སྣང་དེ་གཙིགས་སུ་འཛིན་བཞིན་འདུག་པས། ངས་རང་རང་སོ་སོའི་སྤྱོད་པ་བསྐྱངས་ན་ལེགས་སྙམ་སྟེ། ཁོང་ཚོ་དང་ཁ་བྲལ་ཏེ། རྒྱབ་རི་ཅུང་མཐོ་ཙམ་ཞིག་འདུག་པ་དེར་འཛེགས་པར་སོང་།
༥) “ངས་ཇི་ལྟར།
ཇི་ལྟར་ཁྱེད་ཀྱི་པང་དུ་ལོག་དགོས་སམ།
ངས་ཇི་ལྟར།
ཇི་ལྟར་ཁྱེད་ཀྱི་རི་རྩེར་བརྩེན་དགོས་སམ།” འདི་ངས་མདང་དགོང་བྲིས་པ་ཞིག་ཡིན། བརྡ་དག་ལ་དོ་སྣང་ཆེ་བ་ཚོས། “ང་ཇི་ལྟར་”ཞེས་འབྲི་དགོས་པ་ལས། “ངས་ཇི་ལྟར་”ཞེས་བྲིས་ན་ནོར་བ་རེད་ཟེར་གྱི་རེད། འོན་ཀྱང་ང་ལ་མཚོན་ན། “ངས་”ཞེས་བྱེད་སྒྲ་མ་བྲིས་ཚེ། འགུལ་ཤུགས་དང་བྲལ་བའི་གཡོ་འགུལ་ཙམ་ཞིག་ཏུ་མཐོང་གི་འདུག
མཐའ་སྣེ་མཐོང་རྒྱུ་མེད་པའི་གཞུང་ལམ་ཐོག་ཏུ་འགྲོ་དུས། ཚ་དྲོད་འཇག་དུས་མེད་པའི་བར་སྣང་དུ་བལྟ་དུས། ད་དུང་འདྲ་པོ་འདྲ་པོ་ཡིན་པའི་གཡས་གཡོན་གྱི་ཁྲོམ་ལམ་དེ་ཚོར་བལྟ་བཞིན། ངའི་སེམས་ནང་། རང་ཉིད་ནི་གངས་ཅན་གྱི་ལྗོངས་ནས་འབབ་པའི་ཆུ་ཕྲན་ཞིག་ཏུ་མཐོང་ཞིང་། དེ་དང་མཉམ་དུ། ས་སྐྱ་པཎ་ཆེན་གྱིས།
འབབ་ཆུ་ཇི་ལྟར་ལྡོག་གྱུར་ཀྱང་། །
ཐུར་དུ་འབབ་པ་ཁོ་ནར་འདོད། །ཅེས་གསུངས་པའི་ཆོས་ཉིད་དེ་དྲན་ཞིང་། དེ་དྲན་ཐེངས་རེར་སེམས་ནང་འཇིགས་སྣང་ཡང་ཤར་ཡོང་། དེ་བས་ངས་ས་པཎ་གྱི་གསུང་ནང་གི།
མེ་ནི་ཐུར་དུ་ཁ་བསྟན་ཀྱང་།།
མེ་ལྕེ་གྱེན་དུ་འབར་བ་མཐོང་།། ཞེས་གསུངས་པ་དེ་ཟློ་བཞིན། རང་ཉིད་མེ་ལྕེ་ཞིག་ཡིན་ན་སྙམ།
འོན་ཀྱང་ང་རང་ཆུ་བོ་རེད། ཡར་ཀླུང་གཙང་པོ་བཞིན་བཞུར་ཏེ། རྒྱ་གར་ནས་གངྒའི་མིང་ཐོགས་ཤིང་། དེ་ནས་མཐའ་ཡས་ཀྱི་རྒྱ་མཚོར་འབབ་དགོས།
ནམ་ཞིག་རྐྱེན་དབང་གི་དྲོད་ཤུགས་ལ་བརྟེན་ནས། ང་རང་རླངས་པར་གྱུར་ཏེ། ང་རང་སྤྲིན་དཀར་དུ་གྱུར་ཏེ། རླུང་གི་གྲོགས་ལ་བརྟེན་ནས། སླར་གངས་ལྗོངས་ཀྱི་མཁའ་དབྱིངས་སུ་ལྡིང་ཐུབ་པའི་དུས་སྐབས་དེ། འཆར་སྲིད་དམ། འཆར་སྲིད་དམ།། །།
6 comments:
- AnonymousAugust 30, 2013 at 1:18 AM
བརྗོད་བྱ་ངེས་གཏན་མེད་པ། ཚོར་བ་ཤུགས་ཆེན་པོ་སློང་མཁན། ཁྱད་མཚར་ཞིག་བྲིས་འདུག རྩོམ་ཡིག་འདི་ནམ་རྒྱུན་གྱི་ཁྱེད་རང་གི་འབྲི་སྟངས་དང་འདྲ་ཡི་མི་འདུག གང་ལྟར་ཐུགས་རྗེ་ཆེ་ཞུ། གྲོགས་མིང་བློ་བསྟན་པས་ཕུལ།།ReplyDelete
- བསྟན་འཛིན་ཕན་བདེ།August 30, 2013 at 5:13 PM
ཆུང་ལགས་ནས་འདིར་བརྗོད་བྱེད་ཚིག་གི་སྡེབ་སྦྱོར་སྙན་ཞིང་འཇེབས་ལ། བརྗོད་བྱ་དོན་གྱི་ཆ་ནས་ཀྱང་ཀུན་གྱིས་དོ་སྣང་ངེས་བྱ་དགོས་ཀྱང་སྣ་ཆུང་དུ་ལུས་མ་ཁག་གླེང་ནས་ལྷུག་མ་གསོན་ཉམས་ལྡན་པ་ཞིག་བྲིས་གནང་འདུག་པར་ཐུགས་རྗེ་ཆེ་ཞུ། སྤྱིར་ལྷུག་མའི་སྒྱུ་རྩལ་གྱི་སྐལ་བ་འདི་ཕྱོགས་ལ་ཡོད་པར་ཤོད་སྲོལ་ཡོད་པ་བཞིན་ཁྱད་ཆོས་འབུར་ཐོན་ལ་ཡི་རང་ཡོད།ReplyDelete
གྲོགས་བློ་བསྟན་ལགས་དང་། མཁྱེན་ལྡན་བསྟན་འཛིན་ཕན་བདེ་རྣམ་གཉིས་ཀྱིས་གདེང་འཇོག་གནང་བར་ཐུགས་རྗེ་ཆེ།ReplyDelete
༡) ད་ཐེངས་བྲིས་པའི་ལྷུག་རྩོམ་འདི་འགྲུལ་བཞུད་ཅིག་གི་སྐབས་སུ་བྱུང་བའི་དྲན་འཆར་ཡིན། རྩོམ་ལུས་འདི་ཡིན་ཞེས་ཞུ་རྒྱུ་མེད་ཀྱང་། སྐབས་རེ་འདི་འདྲ་འབྲི་འདོད་ཡོང་གི་འདུག ང་རང་གི་རྩོམ་འགྲོས་ལ་འགྱུར་བ་ཡོང་གི་ཡོད་པ་དེ་ངས་ཚོར་གྱི་འདུག ཡིན་ནའང་རང་གི་རྩོམ་གཤིས་ཡིན་ཞེས་མཁྲེགས་འཛིན་བྱེད་རྒྱུ་ཞིག་ང་ལ་མེད།
༢) དེ་ནས་ལྷུག་རྩོམ་དང་ལྷུག་རྩོམ་གྱི་ཕྱོགས་ནས་ཞུས་ན། དབུས་སྐད་ཀྱི་འཇམ་ཆ་དང་ལྷུག་ཆ་གཉིས་དེ། ཚིག་ལྷུག་ལ་རན་པ་ཞིག་རེད། ལྷུག་རྩོམ་རང་གི་ཆ་ནས་བཤད་ན། ཆུ་བོ་བཞིན་དུ་རང་དབང་གི་སྒོ་ནས་ལྷུག་པར་གྲོལ་བ་ཞིག་ཡིན་དགོས་སྙམ་ཞིང་། ལྷུག་རྩོམ་གྱི་དགོས་དོན་ངོ་མ་ཡང་། ནང་སེམས་ཀྱི་འཆར་སྒོ་དང་ཕྱི་རོལ་ཡུལ་གྱི་སྣང་ཚུལ་ཟུང་འབྲེལ་གྱིས་ཕྱོགས་ངོས་དུ་མ་ནས་རང་དབང་གི་སྒོ་ནས་མཚོན་ཐབས་བྱེད་དགོས་རེད་དྲན།།
ཡང་ཡང་ཕེབས་ནས་དགོངས་འཆར་གནང་རོགས།
This comment has been removed by the author.ReplyDelete
- AnonymousAugust 30, 2017 at 2:32 PM
མཐོ་འབྲིང་དང་མཐོ་སློབ་ཁག་གི་ནང་རྩོམ་འབྲི་སྟངས་བསླབ་ཁྲིད་ཀྱི་དཔེ་མཚོན་ཕན་ཐོགས་ཡོང་ངེས་པས་མ་ཚད་བོད་ཀྱི་སྐད་ཡིག་སྦྱོང་མཁན་ཕྱི་གླིང་པ་ཚོར་ཡང་འབྲི་ཀློག་གཉི་གའི་དཔེ་ReplyDelete
རུ་ཤིན་ཏུ་འོས། ཨོཀསི་ཕོརཌ་གཙུག་ལག་སློབ་ཆེན་དུ་ལོ་རིམ་གོང་མ་ཚོར་ངེས་པར་དུ་ཀློག་འཇུག་གི་ཡིན་ལགས། བཀྲིན་ཆེ།
དོ་སྣང་དང་གདེང་འཇོག་གནང་བར་ཐུགས་རྗེ་ཆེ་ཞུReplyDelete


text:
རྒྱལ་རོང་ཁ་སྐད་སློབ་དེབ་རྩོམ་སྒྲིག་གི་ཚོགས་འདུ་འབར་ཁམས་སུ་འཚོགས།
ཟླ་5བའི་ཚེས་12ཉིན། འབར་ཁམས་གྲོང་ཁྱེར་གྱི་སྲིད་གྲོས་དང་རྔ་བ་ཁུལ་བོད་ཡིག་རྩོམ་སྒྱུར་ཅུས་གཉིས་ཀྱིས་རྩ་འཛུགས་བྱས་པའི་《རྒྱལ་རོང་ཁ་སྐད་སློབ་དེབ》ཀྱི་རྩོམ་སྒྲིག་ལས་ཀའི་གྲོས་ཚོགས་དེ་འབར་ཁམས་གྲོང་ཁྱེར་དུ་གཟབ་རྒྱས་ངང་འཚོགས་པ་རེད།
ཐེངས་འདིའི་གྲོས་ཚོགས་སུ་འབར་ཁམས་གྲོང་ཁྱེར་གྱི་སྲིད་གྲོས་དང་རྔ་བ་ཁུལ་བོད་ཡིག་རྩོམ་སྒྱུར་ཅུས་ཀྱི་འགོ་ཁྲིད་དང་།《རྒྱལ་རོང་ཁ་སྐད་སློབ་དེབ》ཁག་དང་པོའི་རྩོམ་སྒྲིག་མི་སྣ། འབར་ཁམས་གྲོང་ཁྱེར་གྱི་སློབ་གྲྭ་ཆུང་འབྲིང་གི་དགེ་རྒན་བཅས་མི་བདུན་ཅུ་ལྷག་ཚོགས་འདུར་ཞུགས་ཡོད། ཚོགས་འདུར་འབར་ཁམས་གྲོང་ཁྱེར་སྲིད་གྲོས་ཀྱི་ཀྲུའུ་ཞི་གཞོན་པ་ཚེ་རིང་མགོན་གྱིས་མགོ་འཛིན་མཛད་ཅིང་། འབར་ཁམས་གྲོང་ཁྱེར་སྲིད་གྲོས་ཀྱི་ཀྲུའུ་ཞི་ཚེ་དབང་ལགས་ཀྱིས་གསུང་བཤད་གནང་བ་དང་། རྔ་བ་ཁུལ་རྩོམ་སྒྱུར་ཅུས་ཀྱི་ཅུས་ཀྲང་གཞོན་པ་དང་《རྒྱལ་རོང་ཁ་སྐད་སློབ་དེབ》ཁག་དང་པོའི་ལག་བསྟར་སྤྱི་ཁྱབ་རྩོམ་སྒྲིག་པ་སྒྲོལ་དཀར་སྐྱིད་ལགས་ཀྱིས་ཁ་སྐད་སློབ་དེབ་འདི་རྩོམ་སྒྲིག་བྱས་པའི་སྐོར་གྱི་གནས་ཚུལ་སྙན་ཞུ་གནང་། དེ་མིན་ཚོགས་འདུར་མཁས་དབང་ཆེན་མོ་བཙན་ལྷ་ངག་དབང་ཚུལ་ཁྲིམས་སོགས་རྒྱལ་རོང་རིག་གནས་ཕྱོགས་ཀྱི་ཆེད་མཁས་པ་མང་པོས་གསུང་བཤད་གནང་བ་རེད།
རྒྱུས་ལོན་པ་ལྟར་ན།《རྒྱལ་རོང་ཁ་སྐད་སློབ་དེབ》ཀྱི་ནང་དོན་ལ་བོད་ཡིག་གི་སྦྱོར་ཀློག་དང་མིང་ཚིག ཁ་བརྡ། དམངས་ཁྲོད་རྒྱུན་ཤེས་བཅས་རིགས་4རུ་དབྱེ་ཡོད། བོད་ཡིག་གི་སྦྱོར་ཀློག་ལ་སློབ་ཚན་31དང་སྦྱང་ཚན་8ཡོད། དེའི་ནང་དུ་རི་མོར་བལྟས་ནས་ཡི་གེ་ངོས་འཛིན་པའི་ནང་དོན་ཡང་འདུས་ཡོད། རྒྱལ་རོང་ཡུལ་སྐད་ཀྱི་རྩ་བའི་མིང་ཚིག་300ལྷག་ཡོད། མིང་ཚིག་སྐོར་ལ་སློབ་ཚན་8ཡོད་ཅིང་། དེའི་ནང་དུ་ཚབ་ཚིག་དང་ཚད་ཚིག གྲངས་ཚིག མིང་ཚིག བྱ་ཚིག རྒྱན་ཚིག་སོགས་འདུས་ཡོད་པ་རེད། དེ་མིན་ཁ་བརྡའི་སྐོར་ལ་སློབ་ཚན་6ཡོད་ཅིང་། གཙོ་བོ་རྒྱལ་རོང་ཁ་སྐད་ཀྱི་རྒྱུན་སྤྱོད་ཁ་བརྡ་དག་ཡིན། གཞན་དམངས་ཁྲོད་རྒྱུན་ཤེས་ཀྱི་སྐོར་ལ་རྒྱལ་རོང་གི་དམངས་ཁྲོད་གཏམ་རྒྱུད་དང་རོལ་རྩེད། བྱིས་གླུ། གཏམ་དཔེ། ལེགས་བཤད་སོགས་ནང་དོན་འདུས་ཡོད།
རྔ་བ་ཁུལ་བོད་ཡིག་རྩོམ་སྒྱུར་ཅུས་ཀྱི་ཅུས་ཀྲང་གཞོན་པ་སྒྲོལ་དཀར་སྐྱིད་ཀྱིས་གསར་འགོད་པར་ངོ་སྤྲོད་བྱས་པ་ལྟར་ན། རྒྱལ་རོང་ཁ་སྐད་ནི་བོད་ཀྱི་ཡུལ་སྐད་ཀྱི་རིགས་ཤིག་ཡིན་ལ། མདོ་སྨད་ཤར་རྒྱལ་མོ་ཚ་བ་རོང་གི་ས་ཆར་རྒྱ་ཆེར་སྤྱོད་བཞིན་ཡོད་ཅིང་། བོད་རིག་པའི་ཆེད་མཁས་པའི་ཞིབ་འཇུག་ལྟ་ཚུལ་ལྟར་ན། རྒྱལ་རོང་ཡུལ་སྐད་དུ་བོད་ཀྱི་བརྡ་རྙིང་གི་སྒྲ་འབྱིན་སྟངས་དང་བརྡ་རྙིང་མང་བོ་ཡོད་ཅིང་། རིག་གནས་ཤུལ་བཞག་གི་རྩ་ནོར་འདི་སྔར་བས་ལྷག་པར་རྒྱུད་འཛིན་དང་བེད་སྤྱོད་ཐུབ་པ། རྒྱལ་རོང་ས་ཆའི་ལས་བྱེད་པ་དང་མང་ཚོགས་ཀྱི་རྒྱལ་རོང་ཁ་སྐད་བཤད་པའི་འཇོན་རྩལ་ཇེ་བཟང་དུ་གཏོང་བ། རྒྱལ་རོང་ཡུལ་གྱི་བྱིས་པ་ཚོས་ཆུང་དུས་ནས་ཕ་སྐད་སློབ་པ་དང་ཕ་སྐད་བཤད་པའི་ནུས་པ་ཇེ་མཐོར་གཏོང་བ། ནང་སྒོས་སུ་རྒྱལ་རོང་ཡུལ་སྐད་ས་ཁུལ་གྱི་ལས་བྱེད་པ་དང་མང་ཚོགས་ཀྱིས་རང་གི་ཡུལ་སྐད་ལ་བརྟེན་ནས་སྤྱི་སྤྱོད་བོད་ཡིག་དང་རྒྱ་ཡིག་ལ་སློབ་སྦྱོང་བྱེད་ཆེད། རྔ་བ་བོད་རིགས་ཆའང་རིགས་རང་སྐྱོང་ཁུལ་འབར་ཁམས་གྲོང་ཁྱེར་གྱི་སྲིད་གྲོས་དང་རྔ་བ་བོད་རིགས་ཆའང་རིགས་རང་སྐྱོང་ཁུལ་བོད་ཡིག་རྩོམ་སྒྱུར་ཅུས་ཀྱིས་2016ལོར་རྩོམ་སྒྲིག་ཨུ་ཡོན་ལྷན་ཚོགས་བཙུགས་ཏེ།《རྒྱལ་རོང་ཁ་སྐད་སློབ་དེབ》ཁག་དང་པོའི་རྩོམ་སྒྲིག་ལས་ལ་ཞུགས་པ་ཡིན་ཟེར།།
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1


text:
བུ་མོ་ལོ་ཆུང་མང་པོར་མགོ་སྐོར་བཏང་ནས་སྨད་ཚོང་མའི་ལས་གཉེར་དུ་བཅུག་པ་དང་བུད་མེད་མང་པོར་བཙན་གཡེམ་བྱས་པ་སོགས་ཀྱི་ནག་ཉེས་འོག་ཨ་རིའི་སྐྱེས་པ་ཞིག་ལ་ལོ་ ༤༧༢ བཙོན་འཇུག་ཁྲིམས་ཐག་བཅད་འདུག
ཁ་སང་ཨ་རིའི་(Fox)གསར་ཁང་གིས་གནས་ཚུལ་སྤེལ་བ་ལྟར་ན། ཨ་རིའི་མངའ་སྡེ་ཁ་ལོ་རཱ་ཌོ་(Colorado)ཡི་མིང་ལ་བྷོ་རོ་ཁུ་ཧྥི་རན་ཁུ་ལིན་(Brock Franklin)ཟེར་བའི་སྐྱེས་པ་ཞིག་གིས། ན་ཚོད་མ་ལོན་པའི་བུ་མོ་ཆུང་ཆུང་མང་པོར་མགོ་སྐོར་བཏང་སྟེ་སྨད་ཚོང་གི་ལས་སུ་ཞུགས་བཅུག་སྟེ་མི་ཚོང་བརྒྱབས་པ་དང་། བཙན་གཡེམ་དང་དྲག་སྤྱོད་སྤེལ་བ་སོགས་ཁྲིམས་འགལ་རིགས་ ༣༠ བཟོས་ཡོད་པའི་ནག་ཉེས་འོག ཟླ་འདིའི་ཕྱི་ཚེས་ ༢༡ ཉིན་ཡུལ་དེའི་ཁྲིམས་ཁང་ནས་ཁོ་ལ་ལོ་ ༤༧༢ བཙོན་འཇུག་ཁྲིམས་ཐག་བཅད་ཡོད་པ་དང་། དེ་ནི་ཨ་རིའི་ལོ་རྒྱུས་ནང་མི་ནག་ཚོང་གི་ཁྲིམས་ཆད་དུས་ཡུན་རིང་ཤོས་དེ་ཆགས་ཡོད་པ་རེད།
ཁོ་ལོ་རཱ་ཌོ་ཡི་ཁྲིམས་རྩོད་པ་གཞོན་པ་ལྕམ་ལྗན་ནེ་ཊི་ཌི་རེ་ཁུ་(Janet Drake)ཞུ་བ་ཞིག་གིས། ལོ་ངོ་བཞི་བརྒྱ་ལྷག་གི་ཁྲིམས་ཆད་དེས་ཨ་རིའི་རྒྱལ་ཡོངས་ནང་ང་ཚོས་བུད་མེད་དང་། གཉོམ་ཆུང་མི་མང་ལ་བཙན་གནོན་དྲག་ཤུགས་ཀྱི་ལས་རིགས་སྤེལ་པར་བཟོད་བསྲན་བྱ་ཐབས་མེད་པའི་བརྡ་ཞིག་བསྟན་ཡོད། ཅེས་བརྗོད་འདུག
ཧྥི་རན་ཁུ་ལིན་གྱིས་བཙན་གཡེམ་བཏང་མྱོང་བའི་བུད་མེད་བྷིར་ཧན་ནཱ་ལེ་རེ་(Brehannah Leary)ལགས་ཀྱིས། དེ་རིང་ཁོ་ལ་ཁྲིམས་ཆད་གཅོད་ཀྱི་ཡོད་པ་ཤེས་སྟབས་འདིར་ཡོང་བ་ཡིན། འོན་ཀྱང་། ཁོས་ངའི་མི་ཚེའི་ནང་སྤྲད་པའི་གྱོང་གུད་དག་འགྲེལ་བརྗོད་བྱ་མི་ཐུབ་པའི་གནས་སྟངས་ཤིག་ཆགས་ཡོད། དེ་རིང་ཁོ་ངའི་མདུན་དུ་བསྡད་དེ་ངའི་སྐད་ཆ་ཉན་དགོས་པ་དེས་ང་ལ་བདེ་སྐྱིད་ཅིག་སྤྲད་པ་མ་ཟད། ང་འདིར་ཡོང་དགོས་པའི་དམིགས་ཡུལ་ཡང་དེ་ཡིན། ཞེས་བརྗོད་ཡོད་པ་རེད།
ཁྲིམས་ཁང་དུ་ཧྥི་རན་ཁུ་ལིན་གྱི་ཁྲིམས་རྩོད་པས་ཁོ་ལ་བརྩོན་འཇུག་དུས་ཡུན་ཇེ་ཉུང་དུ་བཏང་སྟེ། ལོ་༩༦ གི་བརྩོན་འཇུག་ཁྲིམས་ཐག་གཅོད་དགོས་པའི་རེ་འདུན་བཏོན་ཡོད་ཀྱང་། ཁ་གཏད་གྱོད་གཏུག་པས་ཧྥི་རན་ཁུ་ལིན་ལ་བརྩོན་འཇུག་གི་དུས་ཡུན་ཇེ་མང་དུ་གཏོང་དགོས་པའི་རེ་བ་ཞུས་པར་བརྟེན། ཁྲིམས་ཆད་ལ་འགྱུར་བ་གཏོང་ཐུབ་མེད་པ་རེད།
རང་ལོ་ ༣༡ ཡིན་པའི་ཧྥི་རན་ཁུ་ལིན་གྱིས་བུད་མེད་ལ་མགོ་སྐོར་བཙན་འཁྲིད་བྱས་པའི་དོགས་གཞིའི་འོག ཕྱི་ལོ་ ༢༠༡༥ ལོར་འཛིན་བཟུང་བྱས་ཡོད་པ་མ་ཟད། ཁོས་ཁ་ལོ་རཱ་ཌོ་(Denver)མེ་འཁོར་འབབ་ཚུགས་ཀྱི་མགྲོན་ཁང་ཁག་མང་པོའི་ནང་ཁྲིམས་འགལ་གྱི་ལས་ཀ་བྱས་ཡོད་པའི་དོགས་གཞི་བྱུང་ཡོད་པ་རེད།
གསར་འགོད་པ། སྐལ་བཟང་སྦྱིན་པ།


text:
ཀྲུང་གོ་གུང་ཁྲན་ཏང་བོད་རང་སྐྱོང་ལྗོངས་སྒྲིག་ཨུད་སྐབས་དགུ་པའི་ཚང་འཛོམས་གྲོས་ཚོགས་ཐེངས་གསུམ་པ་2018ལོའི་ཟླ་2ཚེས་5ཉིན་ལྷ་སར་འཚོགས་ཤིང་། ད་ཐེངས་ཀྱི་ཚང་འཛོམས་གྲོས་ཚོགས་ཐོག་རང་སྐྱོང་ལྗོངས་སྒྲིག་ཨུད་ཀྱི་ཨུ་ཡོན་35ཞུགས་པ་དང་ཟུར་ཞུགས་མི་སྣ་217ཡོད་པ་རེད།
རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེ་ཚང་འཛོམས་གྲོས་ཚོགས་ལ་ཞུགས་པ་དང་འབྲེལ་གསུང་བཤད་གལ་ཆེན་གནང་བ་དང་། ཆེ་དགྲ་ལྷ་དང་། ཏིང་ཡེ་ཤན། ཀྲོང་ཡན། ནོར་བུ་དོན་གྲུབ། བསྟན་ཁོ། ཝང་གཡུང་ཅུན། ཙེང་དབན་མིང་། ཅང་ཅེ། སྤེན་པ་བཀྲ་ཤིས། ཧོ་ཝུན་ཧའོ་བཅས་དང་དེ་བཞིན་རང་སྐྱོང་ལྗོངས་ཀྱི་འབྲེལ་ཡོད་ཞིང་ཆེན་རིམ་པའི་འགོ་ཁྲིད་བློ་མཐུན་ཚོགས་འདུར་ཞུགས་པ་རེད།
ཚང་འཛོམས་གྲོས་ཚོགས་རང་སྐྱོང་ལྗོངས་སྒྲིག་བཤེར་ཨུ་ལྷན་རྒྱུན་ལས་ཨུ་ལྷན་གྱིས་གཙོ་སྐྱོང་བྱས་ཡོད། ཚང་འཛོམས་གྲོས་ཚོགས་ཐོག་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ཏེ་ཏང་གི་ཚོགས་ཆེན་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པའི་དགོངས་དོན་ཕྱོགས་ཡོངས་ནས་ལག་བསྟར་དོན་འཁྱོལ་དང་སྐབས་བཅུ་དགུ་པའི་ཀྲུང་དབྱང་སྒྲིག་ཨུད་ཀྱི་ཚང་འཛོམས་གྲོས་ཚོགས་ཐེངས་གཉིས་པའི་དགོངས་དོན་དང་། ལྷག་པར་དུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་གྱི་དགོངས་དོན་ལག་བསྟར་དོན་འཁྱོལ་གཏིང་ཟབ་བྱས་ཏེ་2017ལོའི་སྒྲིག་བཤེར་ལས་དོན་ལ་ཕྱོགས་སྡོམ་དང་2018ལོའི་ལས་འགན་ཞིབ་འཇུག་དང་བཀོད་སྒྲིག་བྱས་པ་དང་། བློ་མཐུན་ཝང་གཡུང་ཅུན་གྱིས་རང་སྐྱོང་ལྗོངས་སྒྲིག་ཨུད་རྒྱུན་ལས་ཨུ་ལྷན་གྱི་ཚབ་ཞུས་ཏེ་གནང་བའི་འགོ་བརྗོད་དུ《ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ཁྲིད་སྟོན་དུ་བྱས་ཏེ་བློ་བརྟན་འགྱུར་མེད་ངང་ཕྱོགས་ཡོངས་ནས་ཏང་ནན་པོས་སྐྱོང་རྒྱུ་གཏིང་ཟབ་ཀྱི་ཕྱོགས་སུ་འཕེལ་རྒྱས་གཏོང་རྒྱུར་སྐུལ་འདེད་གཏོང་དགོས》ཞེས་འཁོད་པའི་ལས་དོན་སྙན་སྒྲོན་ལ་གྲོས་ཞིབ་བྱས་ནས་གྲོས་འཆམ་བྱུང་བ་རེད།
ཚང་འཛོམས་གྲོས་ཚོགས་ཐོག་ངོས་འཛིན་བྱས་དོན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་སྐབས་བཅུ་དགུ་པའི་ཀྲུང་དབྱང་སྒྲིག་ཨུད་ཀྱི་ཚང་འཛོམས་གྲོས་ཚོགས་ཐེངས་གཉིས་པའི་ཐོག་གནང་བའི་གསུང་བཤད་གལ་ཆེན་ལ་སློབ་སྦྱོང་ནན་ཏན་དང་གོ་བ་གཏིང་ཟབ་བླངས་པ་རེད། ཚང་མས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་དུས་རབས་གསར་པའི་ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ཀྱི་སྤྱི་ཡོངས་ཀྱི་འཐབ་ཇུས་མཐོ་ཚད་ཐོག་ནས་ཕྱོགས་ཡོངས་ནས་ཏང་ནན་པོས་སྐྱོང་རྒྱུའི་སྐོར་གྱི་ཏང་གི་ཚོགས་ཆེན་བཅུ་དགུ་པའི་འཐབ་ཇུས་བཀོད་སྒྲིག་རྒྱས་བཤད་ཟབ་མོ་གནང་བས་ཏང་ལ་དོ་དམ་དང་ཏང་བཅོས་སྐྱོང་གི་ཆོས་ཉིད་ལ་ངོས་འཛིན་སྔར་བས་ཟབ་ཏུ་ཕྱིན་པ་དང་ལོ་5ཡི་རིང་ཕྱོགས་ཡོངས་ནས་ཏང་ནན་པོས་སྐྱོང་བའི་ཉམས་མྱོང་གལ་ཆེན་སྔར་བས་ཕྱོགས་སྡོམ་བྱས་པ་དང་ཏང་ལ་འཕྲད་པའི་ཉེན་ཁ་དང་འགྲན་སློང་ལ་ཚན་རིག་དང་མཐུན་པའི་ངང་དབྱེ་ཞིབ་བྱས་ཐོག་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དུས་རབས་གསར་པར་རླབས་ཆེན་བྱ་གཞག་གཏོད་པར་ངེས་པར་དུ་ཏང་གི་འགོ་ཁྲིད་ལ་བརྟེན་པ་དང་། ཏང་ལ་ངེས་པར་དུ་རྣམ་པ་གསར་པ་དང་བྱ་སྤྱོད་གསར་པ་ལྡན་པ། ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་བསྟར་བྱེད་པ། ནམ་ཡང་ཚར་དུས་མེད་པའི་སྙིང་སྟོབས་ཐོག་ནས་ཕྱོགས་ཡོངས་ནས་ཏང་ནན་པོས་སྐྱོང་རྒྱུ་གཏིང་ཟབ་ཀྱི་ཕྱོགས་སུ་ཁྲིད་སྟོན་བྱེད་དགོས་པའི་ནན་བཤད་བྱས་ཡོད། གསུང་བཤད་མཐོ་གཟིགས་འོག་བསྐྱངས་དང་། ནང་དོན་གཏིང་ཟབ་པ། གནད་དོན་ལ་ཐད་ཀར་ཕྱོགས་པ། གནད་ལ་འཁེལ་བ་བཅས་ཡོད་པ་དང་མར་ཁེ་སི་རིང་ལུགས་ཀྱི་ཆབ་སྲིད་མཁས་པའི་བློ་བརྟན་འགྱུར་མེད་ཀྱི་དད་སེམས་དང་ཡིད་ཆེས་དང་ལྷག་བསམ་ཟོལ་མེད་ཀྱིས་དམངས་ལ་བཅངས་པའི་བརྩེ་སེམས་མཚོན་པ་དང་། གུང་ཁྲན་ཏང་མིའི་ཏང་ལ་སེམས་ཁྲལ་དང་ཏང་དར་རྒྱས་གཏོང་བའི་ཆབ་སྲིད་ཀྱི་འགན་འཁྲི་དང་སྒེར་སེམས་དང་འཇིགས་སྣང་མེད་པའི་འཐབ་རྩོད་ཀྱི་སྙིང་སྟོབས་མངོན་པ། རང་རེའི་ཏང་གིས་རང་ངོས་གསར་བརྗེ་བྱེད་ཕོད་པ་དང་སྔར་རྒྱུན་བཞིན་རུལ་སུངས་ལ་ངོ་རྒོལ་བྱེད་པའི་ཆབ་སྲིད་ཀྱི་ལངས་ཕྱོགས་གསལ་པོ་དང་སྲ་ཞིང་བརྟན་པའི་ཆབ་སྲིད་ཀྱི་ངེས་ཤུགས་མངོན་པ་བཅས་ནི་དུས་རབས་གསར་པར་ཕྱོགས་ཡོངས་ནས་ཏང་ནན་པོས་སྐྱོང་བའི་རྩ་འཛིན་རང་བཞིན་གྱི་ཚད་ལྡན་ཡིག་ཆ་ཞིག་ཡིན། ཧྲུའུ་ཅི་ཀྲའོ་ལེ་ཅིས་གནང་བའི་ལས་དོན་སྙན་སྒྲོན་ནང་སྒྲིག་བཤེར་ལྟ་ཞིབ་ལས་ཁུངས་ལ་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་ལག་བསྟར་བྱ་རྒྱུར་ཕྱོགས་ཡོངས་ནས་བཀོད་སྒྲིག་བྱས་པ་དང་2018ལོའི་སྒྲིག་བཤེར་ལྟ་ཞིབ་ལས་དོན་གསལ་བཏོན་བྱས་པ་དེར་བསམ་བློའི་རང་བཞིན་དང་། ཆབ་སྲིད་རང་བཞིན། དམིགས་སའི་རང་བཞིན། མཛུབ་ཁྲིད་རང་བཞིན་བཅས་ཆེན་པོ་ལྡན་ཡོད་པས་ང་ཚོས་སྒྲིག་བཤེར་ལྟ་ཞིབ་ལས་དོན་ཡག་པོ་སྒྲུབ་པའི་ཐད་གཞི་འཛིན་ས་གལ་ཆེན་ཞིག་མཁོ་འདོན་བྱས་ཡོད། སྐབས་བཅུ་དགུ་པའི་ཀྲུང་དབྱང་སྒྲིག་ཨུད་ཀྱི་ཚང་འཛོམས་གྲོས་ཚོགས་ཐེངས་གཉིས་པའི་དགོངས་དོན་དང་ལྷག་པར་དུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་གྱི་དགོངས་དོན་སློབ་སྦྱོང་ལག་བསྟར་བྱ་རྒྱུ་ནི་རིམ་ཁག་ཏང་རྩ་འཛུགས་དང་སྒྲིག་བཤེར་ལྟ་ཞིབ་ལས་ཁུངས་ཀྱི་ཆབ་སྲིད་ཀྱི་ལས་འགན་གལ་ཆེན་ཞིག་ཡིན་པས། ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་བྱ་རྒྱུ་དང་ཟུང་འབྲེལ་བྱས་ཏེ་གསལ་པོ་ཤེས་པ་དང་། མཐར་ཕྱིན་པ་ཤེས་པ། དོན་འཁྱོལ་ཏན་ཏིག་བཅས་བྱེད་པ་དང་། དགོངས་དོན་གྱི་ངོ་བོ་ཁོང་དུ་ཆུད་པ། ཆབ་སྲིད་ཀྱི་ཚུགས་གནས་མཐོ་རུ་གཏོང་བ། འགན་འཁྲི་གཉིས་དོན་འཁྱོལ་བཅས་བྱས་ནས་ཏང་ཀྲུང་དབྱང་གི་ཕྱོགས་ཡོངས་ནས་ཏང་ནན་པོས་སྐྱོང་བའི་ཐབས་ཇུས་བཀོད་སྒྲིག་གལ་ཆེན་དོན་ཐོག་ཏུ་འཁྱོལ་ཐུབ་པ་བྱེད་དགོས།
ཚང་འཛོམས་གྲོས་ཚོགས་ཐོག་ངོས་འཛིན་བྱས་དོན། བློ་མཐུན་ཝུའུ་དབྱིང་ཅེའི་གསུང་བཤད་གལ་ཆེན་གྱི་འགོ་ནས་མཇུག་བར་ཏང་གི་ཚོགས་ཆེན་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པའི་དགོངས་དོན་ཁྱབ་པ་དང་། སྐབས་བཅུ་དགུ་པའི་ཀྲུང་དབྱང་སྒྲིག་ཨུད་ཀྱི་ཚང་འཛོམས་གྲོས་ཚོགས་ཐེངས་གཉིས་པའི་དགོངས་དོན་དང་ལྷག་པར་དུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་གྱི་དགོངས་དོན་ཁྱབ་པ། 2017ལོའི་རང་ལྗོངས་ཀྱི་ཕྱོགས་ཡོངས་ནས་ཏང་ནན་པོས་སྐྱོང་བའི་ཐད་ཐོབ་པའི་མངོན་གསལ་དོད་པའི་གྲུབ་འབྲས་ལ་གདེང་འཇོག་གང་ལེགས་བྱས་པ། སྔར་བཞིན་ཛ་དྲག་ཆེ་ལ་རྙོག་འཛིང་ཆེ་བའི་རུལ་རྒོལ་འཐབ་རྩོད་ཀྱི་དུས་བབ་ལ་དབྱེ་ཞིབ་གཏིང་ཟབ་བྱས་པ། འདི་ལོའི་ལས་དོན་གྱི་ལས་འགན་གཙོ་བོ་བཀོད་སྒྲིག་བཅས་བྱས་ནས་ང་ཚོས་ཏང་སྲོལ་སྲིད་གཙང་འཛུགས་སྐྱོང་དང་རུལ་རྒོལ་འཐབ་རྩོད་བྱ་རྒྱུར་ཁ་ཕྱོགས་གསལ་སྟོན་བྱས་ཡོད།
ཚང་འཛོམས་གྲོས་ཚོགས་ཐོག་ངོས་འཛིན་བྱས་དོན། 2017ལོར་བློ་མཐུན་ཝུའུ་དབྱིང་ཅེས་པན་ཀྲང་གནང་བའི་རང་སྐྱོང་ལྗོངས་ཏང་ཨུད་ཀྱིས་རང་རྟོགས་ངང་ཏང་ལ་དོ་དམ་དང་ཏང་བཅོས་སྐྱོང་གི་ཆབ་སྲིད་ཀྱི་འགན་འཁྲི་འཁུར་ནས་དམིགས་བསལ་རང་བཞིན་མེད་པའི་བསམ་བློ་མཐའ་འཁྱོངས་དང་། རུལ་སུངས་ལ་ངོ་རྒོལ་བྱེད་པའི་ལས་ཀའི་བརྒྱུད་རིམ་ཧྲིལ་པོར་འགོ་ཁྲིད་བྱ་རྒྱུར་ཤུགས་སྣོན་བརྒྱབ་པ། བཀོད་སྒྲིག་བྱ་རྒྱུར་དམ་འཛིན། དོན་འཁྱོལ་ལ་ལྟ་སྐུལ་བྱ་རྒྱུར་དམ་འཛིན་བཅས་བྱས་ཏེ་ཕྱོགས་ཡོངས་ནས་ཏང་ནན་པོས་སྐྱོང་བར་སྐུལ་འདེད་གཏོང་བའི་ཐད་གྲུབ་འབྲས་མངོན་གསལ་དོད་པོ་ཐོབ་ཡོད་པ་རེད། གྲུབ་འབྲས་དེ་དག་ཐོབ་པའི་གཞི་རྩ་ནི་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་སྲ་ཞིང་བརྟན་པའི་འགོ་ཁྲིད་ལས་བྱུང་བ་ཞིག་ཡིན་པ་དང་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་ཚན་རིག་དང་མཐུན་པའི་ཁྲིད་སྟོན་དང་ལྷག་དོན་དུ་ཏང་ཡོངས་ཀྱིས་བརྩི་བཀུར་དང་། མི་དམངས་ཀྱིས་དགའ་གཅེས། ངོ་གནོང་མི་དགོས་པ་བཅས་ཀྱི་ཏང་གི་གཙོ་འཛིན་ཡིན་པའི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ནུས་ཤུགས་ཡོད་རྒུས་ཉེན་ཁ་ལས་བསྐྱབས་པ་དང་། བྱ་སྤྱོད་དེ་སྐད་སྒྲ་མེད་པའི་བཀའ་རྒྱར་བརྩི་བ་དང་རང་དཔེ་གཞན་སྟོན་ངང་ལག་བསྟར་གྱི་མིག་དཔེ་བཏོན་ནས་རུལ་སུངས་ལ་ངོ་རྒོལ་གྱི་འཐབ་རྩོད་བཀོད་སྒྲིག་དང་འགོ་ཁྲིད་གནང་སྟེ་ང་ཚོར་དཔེ་སྟོན་བཟང་པོ་ཞིག་བཏོན་གནང་ཡོད།
ཚོགས་འདུའི་ཐོག་བསྟན་དོན། ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་བསྟར་དོན་འཁྱོལ་བྱེད་པའི་འགག་རྩ་ནི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་ཏང་ཀྲུང་དབྱང་དང་ཏང་ཡོངས་ཀྱི་སྲོག་ཤིང་གནས་བབ་ལ་སྲུང་སྐྱོང་མཐའ་གཅིག་ཏུ་བྱེད་པ་དང་ཏང་ཀྲུང་དབྱང་ཁྲོད་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་ལ་སྲུང་སྐྱོང་མཐའ་གཅིག་ཏུ་བྱེད་པ་དང་། རང་རྟོགས་ངང་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པས་བསམ་བློར་དྲག་ཆས་སྤྲོས་པ་དང་། ལག་ལེན་དངོས་ལ་མཛུབ་ཁྲིད་བྱེད་པ། ལས་དོན་ལ་སྐུལ་འདེད་གཏོང་བ་བཅས། བློ་བརྟན་འགྱུར་མེད་ངང་ཕྱོགས་ཡོངས་ནས་ཏང་ནན་པོས་སྐྱོང་རྒྱུ་དེ་གཏིང་ཟབ་ཕྱོགས་སུ་སྐུལ་འདེད་གཏོང་རྒྱུ་བཅས་ལ་ཐུག་ཡོད། ལྗོངས་ཡོངས་ཀྱི་རིམ་ཁག་སྒྲིག་བཤེར་ལྟ་ཞིབ་ལས་ཁུངས་ཀྱིས་མིག་སྔའི་རུལ་སུངས་ལ་ངོ་རྒོལ་བྱེད་པའི་དུས་བབ་སྔར་བཞིན་རྙོག་འཛིང་ཆེ་ལ་ཛ་དྲག་པས་ཕྱོགས་ཡོངས་ནས་ཏང་ནན་པོས་སྐྱོང་རྒྱུར་ལྷོད་གཡེང་སྤུ་ཙམ་མི་གཏོང་བར“ནན་པོ”བྱ་རྒྱུ་དེ་ངེས་པར་དུ་ཡུན་རིང་མཐའ་འཁྱོངས་བྱེད་པ་དང་གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་དང་འཐབ་ཇུས་ཀྱི་ངེས་ཤུགས་རྒྱུན་འཁྱོངས་བྱས་ནས“དཀའ་ཚེགས་ཇི་ཙམ་ཆེ་བ་དེ་ཙམ་གྱིས་མདུན་དུ་སྐྱོད་པའི”དཔའ་བོའི་བློ་སྟོབས་དང“འཕྲང་ལམ་དུ་དགྲ་ཐུག་སྐབས་བློ་ཁོག་ཆེན་པོས་རྣམ་པར་རྒྱལ་བར་བྱེད་པའི”འཐབ་རྩོད་ཀྱི་སྙིང་སྟོབས་ཐོག་ནས་འགག་སྒྲོལ་དཀའ་སེལ་བྱེད་ཕོད་པ་དང་ཕྱོགས་ཡོངས་ནས་ཏང་ནན་པོས་སྐྱོང་བའི་འཐབ་ཇུས་རང་བཞིན་གྱི་གྲུབ་འབྲས་དེ་བས་ཆེན་པོ་ནུས་ཤུགས་ཡོད་རྒུས་ཐོབ་པ་བྱེད་དགོས།
ཚོགས་འདུའི་ཐོག་ནན་བཤད་བྱས་དོན། 2018ལོ་ནི་ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་བསྟར་དོན་འཁྱོལ་བྱེད་པའི་འགོ་ཚུགས་ལོ་ཞིག་དང་། སྒྱུར་བཅོས་སྒོ་དབྱེ་བྱས་ནས་ལོ་40འཁོར་བའི་ལོ་ཞིག ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང“ལོ་ལྔ་ཚན་བཅུ་གསུམ་པའི”འཆར་འགོད་ལག་བསྟར་བྱེད་པའི་སྔ་རྗེས་རྒྱུན་མཐུད་ཀྱི་འགག་རྩའི་ལོ་ཞིག་བཅས་ཡིན་པས་སྒྲིག་བཤེར་ལྟ་བཤེར་ལས་དོན་ཡག་པོ་སྒྲུབ་པའི་འགན་འཁྲི་ལྕི་པོ་ཡོད། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱེད་པ་དང་ཏང་གི་ཚོགས་ཆེན་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པའི་དགོངས་དོན་ཕྱོགས་ཡོངས་ནས་ལག་བསྟར་དོན་འཁྱོལ་བྱས་ནས“འདུ་ཤེས་བཞི”ཟབ་ཏུ་གཏོང་བ་དང“གདེང་ཚོད་བཞི”སྲ་བརྟན་དུ་བཏང་ནས་སྐབས་བཅུ་དགུ་པའི་ཀྲུང་དབྱང་སྒྲིག་ཨུད་ཀྱི་ཚང་འཛོམས་གྲོས་ཚོགས་ཐེངས་གཉིས་པའི་གཅིག་འགྱུར་བཀོད་སྒྲིག་གཞིར་བཟུང་ཏང་གི་ཕྱོགས་ཡོངས་ཀྱི་འགོ་ཁྲིད་མཐའ་འཁྱོངས་དང་ཤུགས་སྣོན་རྒྱག་རྒྱུར་དམིགས་པ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་ཏང་ཀྲུང་དབྱང་གི་སྲོག་ཤིང་དང་ཏང་ཡོངས་ཀྱི་སྲོག་ཤིང་གི་གནས་བབ་ལ་སྲུང་སྐྱོང་བྱ་རྒྱུར་དམིགས་པ། ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་ལ་སྲུང་སྐྱོང་བྱ་རྒྱུར་དམིགས་པ་བཅས་བྱས་ནས་ཏང་གིས་ཏང་ལ་དོ་དམ་དང་ཕྱོགས་ཡོངས་ནས་ཏང་ནན་པོས་སྐྱོང་རྒྱུ་མཐའ་འཁྱོངས་དང་བརྟན་ཐོག་ཡར་བརྩོན་གྱི་ལས་ཀའི་རྩ་བའི་དགོངས་གཞི་མཐའ་འཁྱོངས་ཀྱིས་ཏང་གི་སྒྲིག་ཡིག་དང་རྩ་ཁྲིམས་ཀྱིས་དཀྲིས་པའི་འགན་འཁྲི་ལྷག་བསམ་རྣམ་དག་ངང་སྒྲུབ་དགོས་པ་དང་ཏང་གི་ཆབ་སྲིད་འཛུགས་སྐྱོང་སྤྱི་འདོམས་སུ་བྱས་ནས་ཏང་གི་འཛུགས་སྐྱོང་ཁག་ལ་ཕྱོགས་ཡོངས་ནས་སྐུལ་འདེད་གཏོང་བ་དང་ལྟ་ཞིབ་སྒྲིག་སྲོལ་སྒྱུར་བཅོས་ཀྱི་ཚོད་ལྟའི་ལས་དོན་ལ་སྐུལ་འདེད་ཏན་ཏིག་བཏང་སྟེ་རྒྱུན་སྲིང་ལྷོད་མེད་ངང་སྤྱོད་བཟང་སྒྲིག་ནན་བྱེད་པ་དང་། རུལ་སུངས་ལ་ཆད་གཅོད་བྱེད་པའི་དམ་བསྒྲགས་རྣམ་པ་རྒྱུན་འཁྱོངས་བྱེད་པ། ཏང་གི་སྒྲིག་ཡིག་དང་རྩ་ཁྲིམས་ཀྱི་དབང་གྲགས་སྲུང་སྐྱོང་བྱེད་པ། སྤྱོད་གཙང་གཞུང་དྲང་གི་ཆབ་སྲིད་ཁོར་ཡུག་བཟང་པོ་ཞིག་གཏོད་པ། བློ་དཀར་དང་། སྤྱོད་གཙང་། འགན་འཁྲི་འཁུར་ཕོད་པ་བཅས་ཀྱི་སྒྲིག་བཤེར་ལྟ་ཞིབ་ལས་བྱེད་དཔུང་ཁག་འཛུགས་པ་བཅས་བྱས་ཏེ་ཕྱོགས་ཡོངས་ནས་འབྱོར་འབྱིང་སྤྱི་ཚོགས་སྐྲུན་པའི་རྒྱལ་ཁ་ཕུ་ཐག་གཅོད་པར་སྲ་ཞིང་བརྟན་པའི་འགན་ལེན་བྱེད་དགོས།
གཅིག་ནས་དར་ཆ་གསལ་སྟོན་དང་ཆབ་སྲིད་ལ་སྣང་ཆེན་གྱིས་ཏང་གི་ཆབ་སྲིད་འཛུགས་སྐྱོང་ལ་ཤུགས་སྣོན་རྒྱག་དགོས་ཤིང་། ཆབ་སྲིད་ཀྱི་སྒྲིག་ཁྲིམས་དང་ཆབ་སྲིད་ཀྱི་སྒྲིག་ལམ་ནན་དུ་བཏང་སྟེ་ཏང་གི་སྒྲིག་ཡིག་ལག་བསྟར་བྱེད་པ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་དང་ལྷག་དོན་དུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཐའ་སྐྱོང་བོད་བརྟན་གྱི་འཐབ་ཇུས་ཀྱི་དགོངས་པ་གལ་ཆེན་ལག་བསྟར་དོན་འཁྱོལ་གནས་ཚུལ་ལ་ལྟ་སྐུལ་ཞིབ་བཤེར་བྱེད་པ་དང་ཏང་ཡོན་གྱིས་ཆོས་ལུགས་ལ་དད་པ་བྱ་རྒྱུ་གཏན་འགོག་བྱས་ནས“ཡོད་པ་རེད་བདུན”གྱི་གནད་དོན་ཐག་གཅོད་ནན་པོ་བྱས་ནས་ཆབ་སྲིད་ཐོག་གི“མགོ་གཉིས་པ”དུས་ཐོག་ཏུ་ཏང་ནང་ཁུལ་ནས་དབྱེ་འབྱེད་ཐུབ་པ་བྱས་ཏེ་ཏང་ནས་ཕྱིར་འབུད་མཐའ་གཅིག་ཏུ་བྱེད་དགོས། ཏང་ནང་ཁུལ་གྱི་ཆབ་སྲིད་འཚོ་བ་ནན་པོ་དགོས་པ་དང་དུས་བབ་གསར་པའི་འོག་གི་ཏང་ནང་ཁུལ་གྱི་ཆབ་སྲིད་འཚོ་བའི་ཚད་གཞི་འགའ་ཞིག་ལག་བསྟར་ནན་པོ་བྱེད་དགོས་པ་དང་དམངས་གཙོ་གཅིག་སྡུད་ལམ་ལུགས་མཐའ་འཁྱོངས་དང་། འཐུས་ཚང་། དོན་འཁྱོལ་བཅས་བྱས་ནས་སྙན་ཞུའི་ལམ་ལུགས་དགོངས་སྐོར་ནན་པོ་ཞུ་དགོས། ཆབ་སྲིད་ཀྱི་ལངས་ཕྱོགས་དང་། ཆབ་སྲིད་རྩ་དོན། ཆབ་སྲིད་ཀྱི་འགན་འཁྲི་ཁུར་ཕོད་པ། ཆབ་སྲིད་ཀྱི་སྒྲིག་ཁྲིམས་བཅས་ལ་དམིགས་ནས་སྒྲིག་ཁྲིམས་ལག་བསྟར་དང་འགན་འཁྲི་བདའ་འདེད་ལ་ལྟ་སྐུལ་ནན་པོ་བྱ་རྒྱུར་ཤུགས་སྣོན་བརྒྱབ་སྟེ་སྤྱོད་གཙང་གི་ཆབ་སྲིད་རིག་གནས་འཛུགས་པ་དང་མི་འདེམས་སྤྱོད་ཀྱི་ཆབ་སྲིད་འགག་སྒོ་དང་། སྤྱོད་གཙང་འགག་སྒོ གཟུགས་བརྙན་འགག་སྒོ་བཅས་ནན་པོ་སྲུང་སྟེ་ཏང་ཨུད(ཏང་ཙུའུ)ལ་དམིགས་སའི་རང་བཞིན་ལྡན་པའི་ངང་ཆབ་སྲིད་ཁོར་ཡུག་གཏོད་རྒྱུར་གཞོགས་འདེགས་བྱེད་དགོས།
གཉིས་ནས་སྒྲིག་བཤེར་ལྟ་ཞིབ་ཀྱི་སྒྲིག་གཞི་སྒྱུར་བཅོས་ཟབ་ཏུ་བཏང་ནས་སྐོར་གཟིགས་དང་། མངགས་གཏོང་། ལྟ་ཞིབ་བཅས་ཕྱོགས་ཡོངས་ལ་ཁྱབ་པའི་དབང་ཆར་ལྟ་སྐུལ་གྱི་རྣམ་པ་ཞིག་ཆགས་རྒྱུར་སྐུལ་འདེད་གཏོང་དགོས་ཤིང་། ཆབ་སྲིད་འཛུགས་སྐྱོང་གཅིག་འདོམས་སུ་བྱས་ནས་ཆབ་སྲིད་ཀྱི་སྐོར་གཟིགས་དང་སྐོར་ཞིབ་ཟབ་ཏུ་གཏོང་བ་དང་། གནད་དོན་ཤེས་རྟོགས་བྱ་རྒྱུ་མཐའ་འཁྱོངས་དང་ཟིལ་གནོན་ཞིག་ཆགས་པ་བྱེད་པ། རྒྱུན་གཏན་གྱི་སྐོར་གཟིགས་ཀྱི་རྨང་གཞིའི་ཐོག་ཆེད་དོན་སྐོར་གཟིགས་ཟབ་ཏུ་གཏོང་བ། སྐབས་བསྟུན་རྣམ་པའི་སྐོར་གཟིགས་ལ་ཤུགས་སྣོན་རྒྱག་པ། རྒྱུན་རྣམ་ཅན་གྱི་སྒོ་ནས“ཕྱིར་མིག་ལྟ་བ” སྐོར་གཟིགས་གྲུབ་འབྲས་ཕྱོགས་བསྡུས་ཐོག་སྤྱོད་པ། དག་ཐེར་དོན་འཁྱོལ་ལ་དམ་འཛིན་ནན་པོ་བཅས་བྱས་ཏེ་སྐོར་གཟིགས་ལས་དོན་གྱི་སྤུས་ཚད་མཐོ་རུ་གཏོང་དགོས། གྲོང་ཁྱེར་གྱི་རིམ་པ་དང་པོའི་ཁྱབ་ཁོངས་ནང་རྫོང་ཆུས་ཀྱི་སྣོལ་མའི་སྐོར་གཟིགས་ལས་དོན་འཚོལ་ཞིབ་བྱས་ནས་སྤེལ་དགོས། མངགས་གཏོང་སྒྲིག་གཞིའི་གཅིག་གྱུར་དོ་དམ་ལ་ཤུགས་སྣོན་བརྒྱབ་ནས་མངགས་གཏོང་སྒྲིག་བཤེར་ཚོགས་ཆུང་ལ་དགོས་ངེས་ཀྱི་ལྟ་ཞིབ་འགན་ནུས་དང་དབང་ཚད་སྤྲད་དེ་གྲོང་ཁྱེར་དང་ས་ཁུལ་གྱི་རིམ་པ་དང་པོའི་ཏང་དང་རྒྱལ་ཁབ་ལས་ཁུངས་ལ་མངགས་གཏོང་ལྟ་སྐུལ་ཚང་མར་ཁྱབ་ཐུབ་རྒྱུར་སྐུལ་འདེད་གཏོང་དགོས། རྒྱལ་ཁབ་ལྟ་ཞིབ་སྒྲིག་གཞི་སྒྱུར་བཅོས་གཏིང་ཟབ་ཏུ་གཏོང་བའི་ཚོད་ལྟའི་ལས་དོན་ལ་སྐུལ་འདེད་བརྟན་པོ་བཏང་ནས་ཏང་གིས་རུལ་རྒོལ་ལས་དོན་ལ་འགོ་ཁྲིད་བྱེད་པའི་སྒྲིག་སྲོལ་དང་། ཐབས་ཇུས་ལམ་སྲོལ། ལག་བསྟར་བྱེད་ཐབས་བཅས་སྔར་བས་འཐུས་སྒོ་ཚང་དུ་གཏོང་དགོས། མཉམ་འདྲེས་གཏིང་ཟབ་བྱ་རྒྱུར་དམ་འཛིན་ཡག་པོ་བྱེད་པ་དང་ལྟ་སྐུལ་དང་། བརྟག་དཔྱད་། ཐག་གཅོད་བཅས་ཀྱི་འགན་འཁྲི་ནན་ཏན་ངང་བསྒྲུབས་ནས་སྒྲིག་ཁྲིམས་ལག་བསྟར་གྱི་ཞིབ་བཤེར་དང་ཁྲིམས་ལྟར་བརྟག་དཔྱད་གཅིག་གྱུར་ནུས་ལྡན་ཡོང་བ་བྱས་ཏེ་ལྟ་ཞིབ་ལས་ཁུངས་དང་འདྲི་གཅོད་ལས་ཁུངས་དང་། ཞིབ་དཔྱོད་ལས་ཁུངས། ཁྲིམས་འཛིན་སྡེ་ཚན་བཅས་དབར་གྱི་ལས་དོན་འབྲེལ་མཐུད་བྱ་རྒྱུར་ཤུགས་སྣོན་བརྒྱབ་ནས་ལམ་ལུགས་ཀྱི་ལེགས་ཆ་དེ་བཅོས་སྒྲིག་གི་ནུས་པར་འགྱུར་བ་བྱེད་དགོས།
གསུམ་ནས་ཀྲུང་དབྱང་གི་གཏན་འབེབས་དོན་ཚན་བརྒྱད་དོན་འཁྱོལ་བྱ་རྒྱུར་དམ་འཛིན་དང་དེ་བཞིན་དེའི་ཞིབ་སྲོལ་གྱི་དགོངས་དོན་ལག་བསྟར་བྱ་རྒྱུར་དམ་འཛིན་གྱིས་མི་དམངས་མང་ཚོགས་ཀྱིས་མཐོང་ཐུབ་པ་དང་། ཚོར་ཐུབ་པ། དངོས་འབྲེལ་བློ་ཡིད་ཚིམ་པ་བཅས་ཀྱི་སྤྱོད་ཚུལ་བཟང་པོ་ཆགས་ཐུབ་པ་བྱེད་དགོས་ཤིང་། “སྤྱོད་ཚུལ་བཞིའི”གནད་དོན་གྱི་མཚོན་ཚུལ་གསར་པ་དང་འཕེལ་ཕྱོགས་གསར་པར་དམ་པོར་དམིགས་ནས་ཏང་ཡོན་ལས་བྱེད་པ་རྒྱན་འགྱེད་ཀྱི་ངོ་བོ་ལྡན་པའི་རོལ་རྩེད་དང་རྒྱན་འགྱེད་ནང་ཞུགས་པའི་གནད་དོན་གྱི་ཆེད་དོན་བཅོས་སྒྲིག་བྱེད་སྒོ་རྒྱུན་མཐུད་ངང་སྤེལ་ཏེ་ཕྱིན་ཆད་སྒྲིག་ཁྲིམས་ལག་བསྟར་དེ་བས་ནན་དུ་གཏོང་རྒྱུ་མཐའ་འཁྱོངས་བྱེད་པ་ལས་བསྐྱར་ལོག་མི་བྱ་རྒྱུའི་གཏན་འགོག་མཐའ་གཅིག་ཏུ་བྱེད་དགོས། ཕྱི་ཚུལ་རིང་ལུགས་དང་དཔོན་ཉམས་རིང་ལུགས་བཅོས་སྒྲིག་བྱེད་པའི་ཐད་འབད་བརྩོན་ཆེར་སྐྱེད་བྱས་ཏེ་ཡིག་ཆ་དང་ཚོགས་འདུ་སྟབས་བསྡུས་མཐའ་གཅིག་ཏུ་བྱེད་པ་དང་དམིགས་བསལ་དབང་ཆའི་བསམ་བློ་དང་དམིགས་བསལ་དབང་ཆའི་སྣང་ཚུལ་ལ་ངོ་རྒོལ་མཐའ་གཅིག་ཏུ་བྱེད་པ། དགོས་པའི་ལས་མི་བྱེད་པ་དང་སྒྱིད་ལུག་བྱེད་པ་སོགས་ཀྱི་གནད་དོན་བཅོས་སྒྲིག་མཐའ་གཅིག་ཏུ་བྱས་ཏེ་རྣམ་འགྱུར་འདྲ་མིན་སྣ་ཚོགས་དང་བྱ་སྤྱོད་དོན་འཁྱོལ་མི་བྱེད་པའི་རིགས་ལ་དཔེ་མཚོན་དམ་འཛིན་དང་། འགན་འཁྲི་བདའ་འདེད་མཐའ་གཅིག་ཏུ་གཏོང་བ། ཟིལ་གནོན་ཆགས་པ་བཅས་བྱེད་དགོས། སྤྱོད་ཚུལ་འཛུགས་སྐྱོང་གི་གྲུབ་འབྲས་སྲ་བརྟན་དུ་གཏོང་བ་དང་། སྤྱོད་ཚུལ་འཛུགས་སྐྱོང་གི་ཕུགས་ཕན་ལམ་སྲོལ་འཐུས་སྒོ་ཚང་དུ་གཏོང་བ། ལམ་ལུགས་ཀྱི་ལག་བསྟར་ནུས་པ་ཆེ་རུ་གཏོང་བ་བཅས་བྱས་ཏེ་ལམ་ལུགས་ཀྱི་སྟོབས་ཤུགས་ཐོག་ནས་སྤྱོད་ཚུལ་བཟང་པོ་འཇགས་རྒྱུར་སྐུལ་འདེད་གཏོང་དགོས།
བཞི་ནས་སྒྲིག་ཁྲིམས་འཛུགས་སྐྱོང་ལ་ཕྱོགས་ཡོངས་ནས་ཤུགས་སྣོན་བརྒྱབ་སྟེ་སྒྲིག་ཁྲིམས་ནན་པོའི་ཐོག་ནས་ཏང་ལ་དོ་དམ་དང་ཏང་བཅོས་སྐྱོང་བྱེད་དགོས་ཤིང་། སྒྲིག་ཁྲིམས་སློབ་གསོ་ཟབ་གཏོང་དང་དངོས་སུ་བསྒྲུབས་ནས་ཉེ་འགྲམ་གྱི་གནས་ཚུལ་ཐོག་ནས་ཉེ་འགྲམ་གྱི་མི་ལ་སློབ་གསོ་གཏོང་དགོས། སྒྲིག་ཁྲིམས་ལག་བསྟར་ལ་ལྟ་སྐུལ་བྱེད་པའི“རྣམ་པ་བཞི”སྤྱོད་ཟབ་ཏུ་བཏང་ནས་སྔ་བསླབ་ཕྱི་འདོམས་དང་ནད་བཅོས་སྲོག་སྐྱོབ་བྱས་ཏེ་རྣམ་པ་དང་པོ་སྤྱོད་པའི་ཐད་འབད་བརྩོན་ཆེར་སྐྱེད་བྱེད་དགོས། རྒྱུན་གཏན་གྱི་སྒྲིག་ཁྲིམས་ལག་བསྟར་ལ་ལྟ་སྐུལ་བྱ་རྒྱུར་ཤུགས་སྣོན་བརྒྱབ་ནས་ལས་བྱེད་པའི་དོ་དམ་དབང་ཚད་ཡོད་པའི་ཏང་ཚོགས་ཆུང་ལ་མི་འདེམས་མི་སྤྱོད་དང་དོ་དམ་ལྟ་སྐུལ་ཟུང་འབྲེལ་བྱ་རྒྱུར་སྐུལ་འདེད་བཏང་སྟེ་དོ་དམ་དངོས་དང་དོ་དམ་ནན་པོ་དང་། དོ་དམ་བྱེད་ཕོད་པ་དང་དོ་དམ་ནན་པོ། ཡུན་རིང་དོ་དམ་དང་ཡུན་རིང་ནན་པོ་བཅས་བྱེད་དགོས། ལམ་ལུགས་ཀྱི་རླུང་ཙི་དམ་དུ་བཏང་ནས་དུས་བསྟུན་འཕེལ་རྒྱས་ཀྱི་སྒོ་ནས་ས་གནས་ཀྱི་ཏང་ནང་ཁུལ་གྱི་ཁྲིམས་སྲོལ་ལམ་ལུགས་ཀྱི་བཟོ་བཅོས་ལས་དོན་ལ་དམ་འཛིན་ཡག་པོ་བྱེད་དགོས།
ལྔ་ནས་རྩ་ལག་མཉམ་བཅོས་བྱེད་ཟབ་ཏུ་བཏང་ནས་རུལ་རྒོལ་འཐབ་རྩོད་ཀྱི་རྣམ་གནོན་རང་བཞིན་གྱི་རྣམ་པ་བརྟན་དུ་དང་འཕེལ་རྒྱས་གཏོང་དགོས་ཤིང་། བཀག་སྡོམ་ཁུལ་མེད་པ་དང་། ཚང་མར་ཁྱབ་པ། ཐར་པར་གཏན་ནས་མི་གཏོང་བ་བཅས་མཐའ་འཁྱོངས་དང་། བཀག་སྡོམ་ནན་པོ་དང་། དམ་བསྒྲགས་ནན་པོ། ཟིལ་གནོན་ཆེན་པོ་བཅས་མཐའ་འཁྱོངས། ལྐོག་རྔན་ལེན་མཁན་དང་སྤྲོད་མཁན་མཉམ་དུ་བརྟག་དཔྱད་བྱ་རྒྱུ་མཐའ་འཁྱོངས་ཀྱིས“རིགས་གསུམ་གྱི་གཙོ་གནད་མིར”དམ་པོར་དམིགས་ཏེ་ཆབ་སྲིད་ཀྱི་གནད་དོན་དང་དཔལ་འབྱོར་གྱི་གནད་དོན་ཕན་ཚུལ་འབྲེལ་ནས་ཆགས་པའི་ཁེ་ཕན་ཚོགས་པའི་རུལ་སུངས་གྱོད་གཞིར་རྩད་གཅོད་ནན་པོ་བྱེད་དགོས། གཙོ་གནད་ཁྱབ་ཁོངས་དང་འགག་རྩའི་ལྷུ་ཚིགས་ལ་དམ་པོར་དམིགས་ཏེ་མི་འདེམས་མི་སྤྱོད་དང་། ཞིབ་མཆན་ལ་ལྟ་སྐུལ་དོ་དམ། ཐོན་ཁུངས་གསར་སྤེལ། དངུལ་རྩའི་ཡིད་རྟོན་དངུལ་བུན། ལས་གྲྭའི་འོས་སྐུལ་འོས་དཔོད་སོགས་ཐད་ཀྱི་རུལ་སུངས་གནད་དོན་རྩད་གཅོད་ནན་པོ་བྱེད་དགོས། རུལ་རྒོལ་གྱི་བྲོས་འདེད་དངུལ་འདེད་ལས་དོན་ཟབ་ཏུ་བཏང་ནས་བྲོས་མཁན་བཀག་འགོག་ལས་དོན་ལ་གཙོ་གནད་ཐོག་ཤུགས་སྣོན་རྒྱག་དགོས། རྩ་ལག་མཉམ་བཅོས་མཐའ་འཁྱོངས་ཀྱིས་བསམ་བློར་བརྟེན་ནས་ཏང་འཛུགས་སྐྱོང་དང་། སྒྲིག་ཁྲིམས་ལ་བརྟེན་ནས་ཏང་ལ་ཤུགས་སྣོན། ལམ་ལུགས་ལ་བརྟེན་ནས་ཏང་བཅོས་སྐྱོང་བཅས་ལ་ཤུགས་སྣོན་བརྒྱབ་སྟེ་རུལ་སུངས་བྱེད་མི་ཕོད་པ་དང་། རུལ་སུངས་བྱེད་མི་རུང་བ། རུལ་སུངས་བྱེད་མི་འདོད་པ་བཅས་ཀྱི་སྒྲིག་སྲོལ་ལམ་སྲོལ་ཟབ་ཏུ་གཏོང་བ་དང་འཛུགས་དགོས།
དྲུག་ནས་མང་ཚོགས་ཉེ་འགྲམ་གྱི་སྤྱོད་ཚུལ་དང་རུལ་སུངས་ཀྱི་གནད་དོན་བཅོས་སྒྲིག་མཐའ་གཅིག་ཏུ་བྱས་ཏེ་ཕྱོགས་ཡོངས་ནས་ཏང་ནན་པོས་སྐྱོང་བའི་ཁྲོད་ཀྱི་མི་དམངས་མང་ཚོགས་ལ་ཐོབ་ཚོར་དེ་བས་མང་བ་ཡོང་བ་བྱེད་དགོས་ཤིང་། དབུལ་སྐྱོར་ཁྱབ་ཁོངས་ཀྱི་རུལ་སུངས་དང་སྤྱོད་ཚུལ་གནད་དོན་གྱི་ཆེད་དོན་བཅོས་སྒྲིག་བྱེད་སྒོ་ནན་ཏན་ངང་སྤེལ་ཏེ་དབུལ་སྒྲོལ་འགག་སྒྲོལ་དམག་འཐབ་ཀྱི་རྒྱལ་ཁ་ལེན་ཆེད། སྒྲིག་ཁྲིམས་ཀྱི་འགན་ལེན་མཁོ་འདོན་བྱེད་དགོས། གཞི་རིམ་གྱི“རུལ་སུངས་ཙག་ཙིག”ལ་ཁྲིམས་གཅོད་དང་ནག་སེལ་གཤེད་བཅོམ་ཟུང་འབྲེལ་བྱས་ཏེ་ལྟ་སྐུལ་ཞིབ་བཤེར་དང་བསྒྲུབ་རྒྱུར་ལྟ་སྐུལ་བྱེད་ཤུགས་ཆེ་རུ་བཏང་ནས་ནག་ཚོགས་དང་འབྲེལ་བ་ཡོད་པའི་རུལ་སུངས་ལ་རྩད་ཆོད་མཐའ་གཅིག་ཏུ་བྱེད་པ་དང་། དམངས་འཚོའི་མ་དངུལ་དང་། “མ་དངུལ་གསུམ”གྱི་དོ་དམ། སློབ་གསོ་སྨན་བཅོས། སྣོད་བཅུད་ཤེས་དཔལ་འཛུགས་སྐྱོང་སོགས་ཁྱབ་ཁོངས་སུ་ལྷག་པའི་སྒྲིག་འགལ་ཁྲིམས་འགལ་གྱི་བྱེད་སྤྱོད་ལ་ཞིབ་བཤེར་ཐག་གཅོད་མཐའ་གཅིག་ཏུ་བྱས་ནས་ཕྱོགས་ཡོངས་ནས་ཏང་ནན་པོས་སྐྱོང་རྒྱུ“མཐའ་མའི་འགག་གནད”དུ་ཁྱབ་པ་བྱེད་དགོས།
བདུན་ནས་ཏང་ལ་དོ་དམ་དང་ཏང་བཅོས་སྐྱོང་གི་གཙོ་གནད་དམ་པོར་བཟུང་སྟེ་ཕྱོགས་ཡོངས་ནས་ཏང་ནན་པོས་སྐྱོང་བའི་འགན་འཁྲི་དོན་ཐོག་ཏུ་འཁྱོལ་རྒྱུར་སྐུལ་འདེད་གཏོང་དགོས་ཤིང་། བྱེད་པོའི་འགན་འཁྲིའི་གཙོ་གནད་དེ་དམ་པོར་འཛིན་པ་དང་། ཏང་ཨུད(ཏང་ཙུའི)ཀྱི་ཧྲུའུ་ཅིའི་འགག་རྩ་དེར་དམ་པོར་དམིགས་པ། རྒྱུན་གཏན་གྱི་ལྟ་སྐུལ་མཛུབ་ཁྲིད་དང་ལྟ་སྐུལ་ལ་ཤུགས་སྣོན་རྒྱག་པ། འགན་འཁྲི་བདའ་འདེད་གཏོང་ཤུགས་ཆེ་རུ་གཏོང་བ། འགན་འཁྲི་བདའ་འདེད་ནན་པོ་གཏོང་བའི་ལྡོག་བཤེར་འགན་འཁྲི་དོན་ཐོག་ཏུ་འཁྱོལ་བ་བཅས་བྱེད་དགོས། གོང་རིམ་སྒྲིག་ཨུད་ཀྱིས་འོག་རིམ་སྒྲིག་ཨུད་ཀྱི་འགོ་ཁྲིད་རྒྱུར་ཤུགས་སྣོན་བརྒྱབ་སྟེ“བསྒྱུར་བ་གསུམ”རྒྱུན་མཐུད་ངང་ཟབ་ཏུ་གཏོང་བ་དང་། དར་ཆ་གསལ་སྟོན་གྱིས་འགན་འཁྲི་ཁུར་ཕོད་པའི་ལས་བྱེད་པར་འགན་ཁུར་བ། རྒྱ་ཆེའི་སྒྲིག་བཤེར་ལྟ་ཞིབ་ལས་བྱེད་པར་སྒྲུབ་ཕོད་པ་དང་ཡག་པོ་སྒྲུབ་པའི་ངར་ཤུགས་སློང་བ། མཐོ་སློབ་དང་དེ་བཞིན་རང་སྐྱོང་ལྗོངས་ཀྱིས་དོ་དམ་བྱེད་པའི་གཞུང་ཁོངས་ཁེ་ལས་ཀྱི་སྒྲིག་བཤེར་སྒྲིག་གཞིའི་ལྟ་སྐུལ་ནུས་པ་ཆེ་རུ་གཏོང་བ་བཅས་བྱེད་དགོས།
ཚང་འཛོམས་གྲོས་ཚོགས་ཐོག་བླང་བྱ་བཏོན་དོན། ལྕགས་རྡུང་བར་ཐོ་བ་མཁྲེགས་དགོས། རིམ་ཁག་སྒྲིག་བཤེར་ལྟ་ཞིབ་ལས་ཁུངས་དང་རྒྱ་ཆེའི་སྒྲིག་བཤེར་ལྟ་ཞིབ་ལས་བྱེད་པས་ཏང་ལ་ལྷག་བསམ་ཟོལ་མེད་མཐའ་གཅིག་ཏུ་བྱེད་པའི་ཆབ་སྲིད་ཀྱི་བྱང་ཚད་མཐོ་རུ་གཏོང་བ་དང་། དད་སེམས་དང་ཡིད་ཆེས་བརྟན་དུ་གཏོང་བ། སྲོག་ཤིང་ཡིན་པའི་སྤྱི་ཁྱབ་ཧྲུའུ་ཅི་ཞི་ཅིན་ཕིང་ལ་གོང་བཀུར་དང་། ཡིད་ཆེས། ལྷག་བསམ་རྣམ་དག སྲུང་སྐྱོང་བཅས་ཐོག་མཐའ་བར་གསུམ་དུ་ཞུ་བ། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་གཅིག་སྡུད་གཅིག་གྱུར་གྱི་འགོ་ཁྲིད་ལ་མཐའ་གཅིག་ཏུ་སྲུང་བརྩི་དང་སྲུང་སྐྱོང་བྱེད་པ་བཅས་བྱས་ཏེ་ཆབ་སྲིད་ཐད་ཉམས་སད་ཐེག་ཐུབ་པ་བྱེད་དགོས་པ་དང་། རང་འགན་གཙང་སྒྲུབ་ཀྱིས་ཆེད་ལས་ཅན་གྱི་ཆུ་ཚད་མཐོ་རུ་གཏོང་བ་དང་སྒྲིག་ཁྲིམས་སྔོན་ལ་བཀུར་རྒྱུ་མཐའ་འཁྱོངས་བྱས་ཏེ་ཏང་གི་སྲིད་ཇུས་དང་ཐབས་ཇུས་དག་སྒྲིག་ཁྲིམས་ལག་བསྟར་དང་འགན་འཁྲི་བདའ་འདེད་ལ་ལྟ་སྐུལ་དང་བརྟག་དཔྱད་དང་ཐག་གཅོད་ལ་ལྟ་སྐུལ་གྱི་ལས་དོན་ཁྲོད་མཚོན་པར་བྱེད་པ་དང་། ཁྲིམས་སྐྱོང་གི་བསམ་བློ་དང་ཁྲིམས་སྐྱོང་གི་བྱེད་ཐབས་ཐོག་ནས་རུལ་སུངས་ལ་ངོ་རྒོལ་བྱེད་པ། རང་འགུལ་ངང་བྱ་སྤྱོད་སྤེལ་བ་དང་འཐབ་རྩོད་བྱེད་ཕོད་པ་བྱེད་པ། ཏང་གི་སྒྲིག་ཡིག་དང་རྩ་ཁྲིམས་ཀྱི་དབང་གྲགས་ལ་མཐའ་གཅིག་ཏུ་སྲུང་སྐྱོང་བཅས་བྱས་ཏེ་འགན་འཁུར་བའི་ཐད་ཉམས་སད་ཐེག་ཐུབ་པ་བྱེད་དགོས་པ། སྤྱོད་གཙང་གཞུང་དྲང་གི་ཆབ་སྲིད་ཀྱི་རང་གཤིས་ཐོག་མཐའ་བར་གསུམ་དུ་རྒྱུན་འཁྱོངས་བྱས་ཏེ་དབང་ཆ་སྤྱོད་པའི་ཐད་བསྒམ་ཞིང་བརླིང་བ་དང་། རང་གིས་རང་གཅུན་པའི་ཐད་གཟབ་ཅིང་ནན་པ། རང་གིས་རང་ལ་ལྟ་སྐུལ་བྱ་རྒྱུར་ཤུགས་སྣོན། བློ་སྟོབས་ཆེན་པོའི་ཐོག་ནས་རང་ངོས་དཔུང་ཁག་གི་སྤྱོད་པ་གཙང་དུ་གཏོང་བ་བཅས་བྱས་ཏེ་སྤྱོད་ཚུལ་ཐད་ཉམས་སད་ཐེག་ཐུབ་པ་བྱེད་དགོས་པའི་ཐོག་ནས་ཏང་དང་མི་དམངས་ཀྱིས་སྤྲད་པའི་དབང་ཆ་གང་བྱུང་དུ་མི་སྤྱོད་པ་དང་ལེགས་སྤེལ་ཉེས་འགོག་གི་དཔའ་ནམ་ཡང་མི་ཞུམ་པའི་འགན་ལེན་བྱེད་དགོས།
ཚོགས་འདུའི་ཐོག་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་དེ་བས་མཐུན་སྒྲིལ་དམ་ཟབ་བྱེད་པ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ཁྲིད་སྟོན་དུ་བྱེད་པ། ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོར་འཆང་བ། སྒེར་སེམས་མེད་ལ་དཔའ་མི་ཞུམ་པར་འབད་འཐབ་ཆེར་སྐྱེད་བྱེད་པ། འགན་འཁྲི་འཁུར་བའི་བྱ་སྤྱོད་ཐོག་ནས་ཕྱོགས་ཡོངས་ནས་ཏང་ནན་པོས་སྐྱོང་རྒྱུ་གཏིང་ཟབ་ཕྱོགས་སུ་འཕེལ་རྒྱས་འགྲོ་རྒྱུར་སྐུལ་འདེད་གཏོང་བ་བཅས་བྱས་ཏེ་ཏང་གི་ཚོགས་ཆེན་བཅུ་དགུ་པའི་ཐབས་ཇུས་བཀོད་སྒྲིག་དོན་འཁྱོལ་དང་། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་རྒྱལ་ཁ་ལེན་པ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་གྱི་བོད་ཀྱི་ལེའུ་རྩོམ་པ་བཅས་ཀྱི་ཆེད་དུ་དེ་བས་ཆེ་བའི་ལེགས་སྐྱེས་གསར་པར་འབུལ་དགོས་པའི་འབོད་སྐུལ་བྱས་པ་རེད།


text:
༧གོང་ས་མཆོག་ནས་བྱམས་བརྩེ་ཉམས་ལེན་སྐོར་བཀའ་སློབ་གནང་སྐབས་སེམས་འཁྲུག་པར་བརྟེན་ལེགས་ཉེས་འབྱེད་པའི་མིའི་རྣམ་དཔྱོད་ཀྱི་ཤེས་རབ་ཚུལ་བཞིན་བཀོལ་ཐུབ་ཀྱི་མེད་པར་བརྟེན་བློའི་འགྲོ་སྟངས་དང་སེམས་ཚོར་གྱི་རྣམ་གཞག་གང་ཡིན་ཤེས་དགོས་སྐོར་གསུངས་འདུག་་་
ཨ་རིའི་བྱང་རྒྱུད་རྒྱལ་ཁབ་མེག་སི་ཁོའི་ནང་ཚད་རིམ་ ༧.༡ ཅན་གྱི་ས་ཡོམ་བྱུང་སྟེ་ད་ལྟའི་ཆར་ཡུལ་མི་ ༡༤༠ ལྷག་གི་ཚེ་སྲོག་ཤོར་ཡོད་འདུག་་་
འབྲོག་ཁྱིའི་རིན་གོང་ཉིན་རེ་བཞིན་མར་ཟགས་པར་བརྟེན་སྔོན་ཆད་རིན་གོང་ཆེན་པོ་སྤྲད་དེ་ཉོས་པའི་འབྲོག་ཁྱི་རྣམས་བདག་མེད་དུ་གྱུར་ཏེ་མི་ཕྱུག་སེམས་ཅན་ལ་ཉེན་ཁ་བཟོ་ཡི་ཡོད་འདུག་་་
འདི་ལོའི་ཕྱི་ཟླ་ ༡༡ པའི་ནང་སྲིད་འཛིན་ཊི་རུམ་ཕི་མཆོག་གིས་སྣེ་འཁྲིད་པའི་ཨ་རིའི་སྐུ་ཚབ་ཚོགས་ཆུང་ཞིག་གིས་རྒྱ་ནག་སོགས་ཨེ་ཤ་ཡའི་རྒྱལ་ཁབ་ཁག་ཅིག་ནང་གཟིགས་སྐོར་ཐེངས་དང་པོ་གནང་རྒྱུ་ཡིན་འདུག་་་
སྐལ་ལྡན་གྱིས་བསྒྱུར། ཨ་མི་རི་ཀའི་དམག་དོན་སློབ་གཉེར་ཁང་གི་འཐབ་ཇུས་ཞིབ་འཇུག་ཚན་པའི་སློབ་དཔོན་ཆེན་མོ་བ་སྐུ་ཞབས་ཨཱ་ཛིམ་ཨིབ་རཱ་ཧིམ་(Azeem Ibrahim)ལགས་ནི། “རཱོ་ཧིན་གྷཱ། འབར་མའི་ནང་གི་མངོན་མེད་རིགས་རྒྱུད་རྩ་གཏོར།” (Rohingyas: Inside Myanmar’s Hidden Genocide)ཞེས་པའི་དཔེ་དེབ་རྩོམ་པ་པོ་ཡིན་པ་དང་། འདིར་རྒྱ་གར་དུས་བབ་ཀྱི་རྩོམ་སྒྲིག་ལས་རོཊ་སྐུ་ཞབས་པྲ་ཏི་གྷྱན་དྷ་ས་(Pratigyan Das)ཡིས། ཁོང་ལ་ལྕམ་ཨང་སན་སུ་སྐྱིད་ཀྱིས་འབར་མའི་ནང་གི་རཱོ་ཧིན་གྷྱ་གྲངས་ཉུང་མི་རིགས་སྲུང་སྐྱོབ་བྱེད་མ་ཐུབ་པར་བརྟེན། ནོ་བྷེལ་གཟེངས་རྟགས་ཕྱིར་་་
བློ་བཟང་དབང་རྒྱལ་གྱིས། བཤད་སྲོལ་ལ། སྒྱེལ་བའི་སྒང་ལ་རྡོག་རྫིས་ཞེས་པ་ལྟར། སོ་སོར་ལུང་པ་མེད་པའི་དཀའ་ངལ་སྣ་ཚོགས་འོག་འཚོ་བ་སྐྱེལ་དགོས་ཁར། རྒྱ་གར་མི་སེར་གྱི་ཐོབ་ཐང་ཡོད་པ་དེ་ཞུ་རྒྱུར་ཡང་། རྒྱ་གར་གཞུང་ཙམ་མ་ཟད་བོད་མིའི་སྒྲིག་འཛུགས་ཀྱིས་ཀྱང་འགོག་རྐྱེན་བཟོ་བཞིན་འདུག རྒྱ་གར་གྱི་ཁྲིམས་གཞིར་བཟུང་བྱས་ན། མི་སུ་འདྲ་ཞིག་རྒྱ་གར་ནང་ཕྱི་ལོ་ ༡༩༥༠ ནས་ཕྱི་ལོ་ ༡༩༨༧ བར་སྐྱེས་པ་ཡིན་ཚེ། ཁོ་ཚོ་ཙམ་མ་ཟད་ཁོང་ཚོའི་ཕྲུག་གུ་རྣམས་ཀྱང་རྒྱ་གར་གྱི་མི་སེར་དུ་རང་བཞིན་་་


text:
བོད་ཀྱི་ལོ་གསར།
བོད་ཀྱི་ལོ་གསར་ནི་སྔར་སྲོལ་དུས་སྟོན་ནང་གི་རྒྱལ་པོ་ཡིན།
བོད་ཀྱི་ལོ་གསར་གཏོང་སྲོལ།[རྩོམ་སྒྲིག]
མིའི་རིགས་ཀྱི་སྤྱི་ཚོགས་འཕེལ་རྒྱས་ཀྱི་དུས་སྐབས་ངེས་ཅན་ཞིག་གི་ནང་རིག་གནས་དང་། ཆོས་ལུགས། ཡུལ་སྲོལ། འཚོ་བ་བཅས་འཕེལ་འགྱུར་བྱུང་བ་དང་དུས་མཉམ་དུ་ལོ་གསར་གཏོང་སྲོལ་མི་འདྲ་བ་བྱུང་བ་དཔེར་ན། རྒྱལ་རབས་ དགུ་པ་སྤུ་དེ་གུང་རྒྱལ་གྱི་དུས་སུ་རྒན་མོ་བལ་མའི་ཟླ་རྩིས་ཞེས་པ་སྟེ་ཟླ་བའི་དཀར་ཆའི་འཕེལ་འགྲིབ་དང་རྒྱུ་སྐར་གྱི་ འཁོར་བགྲོད་ལ་བརྟེན་ནས་ལོ་འཁོར་མཚམས་ཀྱི་དུས་རྟགས་དེ་ལྷོ་ཁ་ཡར་ལྷ་ཤམ་པོའི་ཁམ་སྡོང་ལ་མེ་ཏོག་ཤར་བ་དང་། དཔྱིད་ཀྱི་དུས་ཆེན་གཏོང་སྲོལ་བྱུང་བ་དེ་ནི་བོད་ཀྱི་ལོ་གསར་གཏོང་སྲོལ་ཐོག་མ་དེ་ཡིན། ཕྱོགས་མཚུངས་སྐབས་དེར་ བོན་ཆོས་དར་ཁྱབ་ཆེ་བས་རིམ་བཞིན་ཕ་མེས་ཀྱི་དུར་ལྷ་གསོལ་བ་དང་། ཕོ་ལྷ། མོ་ལྷ། སྐྱེས་ལྷ། ཡུལ་ལྷ། ཁྱིམ་ལྷ། དགྲ་ལྷ་ སོགས་གསོལ་བ། དར་ལྕོག་འཛུགས་པ། ལྷ་མཆོད་ཀླུ་མཆོད་བྱེད་པ། དེ་སྔོན་ས་གནས་སྲིད་གཞུང་གི་སྟོན་ཆེན་གཏོང་བའི་ སྐབས་ནང་འཛུགས་ཞེས་ར་ལུག་དང་། འབྲི་གཡག་གི་ཤ་བུབས་སྒྲིག་གཤོམ་བྱེད་སྲོལ་ཡོད་པ་དང་། ཁྱིམ་ཚང་སོ་སོས་ ལོ་གསར་གཏོང་སྐབས་ལུག་མགོ་སྒྲིག་གཤོམ་བྱེད་པ་སོགས་བོན་གྱི་ལམ་སྲོལ་རྒྱ་ཆེར་དར། དེ་རྗེས་ལོ་གསར་གྱི་དུས་གང་ལ་འཛིན་པའི་གནད་དོན་ནི་འབྱུང་རྩིས་ཀྱི་གཙུག་ལག་ནས་བྱུང་བའི་དཔྱིད་ཟླ་ར་བའི་ཟླ་བར་ ལོ་འགོ་འཛིན་པའི་ཚེས་གཅིག བོད་ཟླ་དང་པོའི་ཚེས་གཅིག་བཅས་གང་རུང་ལ་ངོས་འཛིན་ཚུལ་མི་འདྲ་བ་བྱུང་ཡོད་པ་དེའང་ སྔར་བོད་རྗེ་སྲོང་བཙན་སྒམ་པོའི་དུས་རྒྱ་བཟའ་ཀོང་ཇོའི་རྒྱ་རྩིས་རྙིང་མའི་ལུགས་ལ་བོད་ཟླ་བཅུ་གཅིག་པའི་ཚེས་གཅིག་ཉིན་ ལོ་འགོ་འཛིན་པ་དང་། དེ་རྗེས་དུས་རབས་བརྒྱད་པའི་ནང་བོད་རྒྱལ་ཁྲི་སྲོང་ལྡེ་བཙན་སྐབས་བོད་ཟླ་བཅུ་གཉིས་པའི་ཚེས་གཅིག་ ཉིན་ལོ་གསར་འགོ་འཛིན་པ་ནི་རྒྱ་ནག་གི་སོ་ནམ་ལོ་གསར་དང་དུས་མཉམ། དེ་ནས་མེ་ཕག་ལོ་སྟེ་སྤྱི་ལོ་༡༢༢༧ལོར་ཧོར་ ཇིང་གེར་རྒྱལ་པོས་མི་ཉག་གི་ལག་ནས་རྒྱལ་ས་ཐོབ་པའི་ཟླ་བར་བཀྲ་ཤིས་པའི་དགའ་སྟོན་བྱས་རྗེས་རྒྱ་ནག་གི་ཧོང་ལི་དང་། བོད་ཟླ་དང་པོ་མཐུན་པར་བརྟེན་ཧོར་ལུགས་ལྟར་བོད་ཟླ་དང་པོར་ཧོར་ཟླ་དང་པོ་ཞེས་པའི་ཐ་སྙད་བཏགས། སྐབས་དེར་ས་སྐྱའི་ལེ་ཐོ་ལྟར་ཧོར་ཟླ་དང་པོའི་ཚེས་གཅིག་ལ་རྒྱལ་པོ་ལོ་གསར་ཞེས་པའི་སྲོལ་དར་བ་དེ་དག་བོད་ཁྲི་སྐོར་བཅུ་གསུམ་ དུ་གཏོགས་པ་ཚང་མས་ལོ་གསར་གཏོང་སྲོལ་ཡོད་པ་སོགས་ཀྱི་འཕེལ་རིམ་བྱུང་ཡོད། གངས་ལྗོངས་སུ་ལོ་འཁོར་མོ་གཅིག་གི་ནང་དུ་དུས་སྟོན་སྣ་ཚོགས་གཏོང་སྲོལ་ཡོད་པ་ལས་དེ་དག་གི་ནང་ནས་གནམ་ལོ་གསར་དུ་ བཞད་པའི་བོད་ཀྱི་ལོ་གསར་ནི་ཆེས་རྒྱས་ཤོས་དང་ཆེས་སྔ་ཤོས་ཤིག་ཡིན་པར་མངོན། ཡིན་ནའང་རྗེས་སུ་ཡུལ་གྲུ་སོ་སོའི་གནམ་གཤིས་ དང་ས་བབས་ཆོས་ལུགས། གོམས་སྲོལ་མི་འདྲ་བའི་དབང་གིས་ལོ་གསར་གཏོང་སྲོལ་ཐད་ལ་དུས་སྔ་ཕྱི་རིམ་པ་གསུམ་བཞི་ཙམ་བྱུང་ནས་ ཡུལ་ལུང་རང་རང་གི་ཐུན་མོང་མ་ཡིན་པའི་ཁྱད་ཆོས་ལྡན་ཡོད་པ་རེད། རང་རེའི་ལྗོངས་ཀྱི་ཀོང་པོ་སོགས་ས་་ཁུལ་དུ་བོད་ཟླ་བཅུ་པའི་ ཚེས་གཅིག་ལ་ལོ་གསར་གཏོང་བ་དང་། སྟོད་མངའ་རིས་སྤུ་ཧྲེང་རྫོང་སོགས་བོད་ཟླ་བཅུ་གཅིག་ལ་ལོ་གསར་གཏོང་བ། དུས་གཙང་གཉིས་ན་ ས་གཙང་ཁུལ་གྱི་ས་ཆ་མང་ཆེ་བར་བོད་ཟླ་བཅུ་གཉིས་པའི་ཚེས་གཅིག་ལ་སོ་ནམ་ལོ་གསར་གཏོང་བ། དབུས་ཁུལ་ས་ཆ་ཕལ་མོ་ཆེར་བོད་ཟླ་ དང་པོའི་ཚེས་གཅིག་ལ་རྒྱལ་པོ་ལོ་གསར་གཏོང་གི་ཡོད་པ་བཅས་ཡིན།།
དབུས་ཕྱོགས་སུ་བོད་ཀྱི་ལོ་གསར་གཏོང་སྲོལ།[རྩོམ་སྒྲིག]
དམངས་ཁྲོད་དུ་རང་རང་འཁོས་སྦྱོར་ལ་གཞིགས་པའི་རྟེན་འབྲེལ་སྤྲོ་སྐྱིད་བསྟུད་མར་གཏོང་སྲོལ་ ཡོད་པའི་ཉིན་གྲངས་ནི་འདི་དང་དེ་ཞེས་ཚད་གཅིག་ཏུ་མ་ངེས་ཤིང་དེའང་དབུས་ཁུལ་དུ་སྤྱིར་ བོད་ཟླ་བཅུ་གཉིས་པ་ཤེར་འགོ་ཚུགས་པ་ནས་བཟུང་ལོ་གསར་གྱི་ཟས་གོས་ཀྱི་རིགས་ལ་སོགས་པའི་ ཉེར་མཁོའི་སྟ་གོན་རིམ་བཞིན་བྱེད་འགོ་བཙུགས་ཏེ་མི་ཚང་མས་ལོ་གསར་སྐྱིད་པོ་ཞིག་གཏོང་རྒྱུའི་ ཆེད་དུ་གྲ་སྒྲིག་བྲེལ་བ་འཚུབ་འཚུབ་ངང་བྱེད་ཀྱི་ཡོད་པས་ཁ་རྒྱུན་དུ་ལོ་གསར་མ་རེད་ལས་གསར་ རེད་ཅེས་བརྗོད། འདིར་གཙོ་བོར་གནམ་གང་ཉིན་གྱི་གྲ་སྒྲིག་ཇི་ལྟར་བྱ་བའི་རིམ་པ་རོབ་བསྡུས་ཤིག་ གླེང་ན། དེ་ཉིན་གྱི་སྟ་གོན་གཙོ་བོར་གྲོ་སོ་ཕྱེ་མར་དང་། གྲོ་མ་འབྲས་སིལ། ལོ་ཕུད་དང་། ཆང་ཕུད། ཇ་བག མར་གྲོད་རིལ། ལུག་མགོ་ལ་མར་ཚོན་གྱི་ཉི་ཟླས་བརྒྱན་པ། མཆོད་མེ། ཁ་ཟས་ཁུར་ཁོག་དང་། ཉ་ཤག སྨུག་ཐུང་། སྦོ་ལུགས། པིན་ཏོག་བཅས་ཁ་ཟས་སྡེར་མ། མར་གྱི་གཡུང་དྲུང་རི་མོས་བརྒྱན་པའི་ཞིབ་ཐུད་གྲུ་བཞི། དེ་བཞིན་ཡུལ་ཐོན་བཟའ་བཅའི་བྱེད་བྲག་སྣ་ཚོགས་པ་མཆོད་གཤོམ་མདུན་དང་ཕྱག་སྒམ་སྟེང་བྱུང་ ཁེངས་སྒྲིག་གཤོམ་གཟབ་རྒྱས་བྱེད་པ་དང་གཞན་ཡང་དག་སྣང་ཆེན་པོས་ཚོགས་ཕུད་དང་མཆོད་ཡོན་ སྣ་ལྔ་ལ་སོགས་པ་སྒྲིག་སྲོལ་ཡོད། ཐབ་ཚང་གི་རྩིག་ལྡེབས་སུ་གྲོ་ཕྱེའི་དཀར་ཐེག་དང་། བཀྲ་ཤིས་རྟགས་ བརྒྱད་སོགས་ཀྱིས་རེ་ཁས་རྣམ་པར་བརྒྱན་པ། དཀར་སྣོད་དང་། ཆུ་ཟངས། ཆུ་བན། རྫ་མ་སོགས་བཅུད་ཀྱིས་གཏམས་པའི་སྣོད་བཟང་དག་ལ་ཁ་བཏགས་སམ་བལ་དཀར་དཀྲི་བ། ཁང་པའི་ནང་གི་གདུང་ཁེབས་དང་སྒོ་སྒེའུ་ཁུང་སོགས་ཀྱི་ཤམ་བུ་གསར་དུ་བརྗེ་བ། ཁ་གདན་གསར་པ་ རྒྱག་པ། གདན་སྟེང་དུ་བརྟན་ཅིང་འགྱུར་མེད་ཀྱི་མཚན་མ་གྲོའི་གཡུང་དྲུང་འགོད་པ། སྒོ་ར་ཕྱི་ནང་གང་སར་དཀར་ཐིག་དང་རྒྱལ་སྒོའི་མདུན་ལ་དཀར་རག་གི་མི་འགྱུར་རྟག་ཏུ་བརྟན་པའི་ གཡུང་དུ་འབྲི་བ། ཐོག་སྟེང་དུ་འཛུགས་རྒྱུའི་དར་ལྕོག་གྲ་སྒྲིག་བྱེད་པ། གཞན་ཡང་ཁྱིམ་ཚང་གི་མདོ་སྦུག་ཀུན་ལ་བྱི་དོར་གང་ལེགས་ཐོག་ནང་པར་གྱོན་བྱེད་རང་རང་གི་རྒྱན་ གོས་གྲ་སྒྲིག་བྱེད་པས་མཚོན་གོ་རིམ་ཕྱིན་ཅི་མ་ལོག་པའི་རྟེན་འབྲེལ་སྒོ་འཕར་ཡངས་པོར་ཕྱེ། ལོ་གསར་ཚེས་གཅིག་ཐོ་རེངས་སྐར་ཆེན་ཤར་ཙམ་ནས་ཁྱིམ་ཚང་སོ་སོའི་ཆུ་ཕུད་ལེན་མཁན་གྱིས་གཟབ་ མཆོར་གང་ལེགས་དང་བཅས་ཁྲོན་པའི་ཁར་སྐུ་བསང་གཏོང་བ་དང་། ཁ་བཏགས་འདོགས་པ། ཕྱེ་མར་ ཆང་ཕུད་བསྟོར་བ་དང་། ཆུ་ལེན་པ་། དེ་ནས་ཕྱི་སྒོའི་འགྲམ་ནས་འབྲས་དཀར་བས་དགེ་བའི་མཚན་མ་ ཀུན་བཟང་གི་འབྲས་བཤད་རྒྱག་པ་དང་དེ་ལ་གསོལ་རས་སྤྲོད་པ། ནང་མི་རྒན་གཞོན་ཚང་མས་རྒྱས་གོས་གཟབ་མཆོར་སྤྲས་ཏེ་གཙུག་ལག་ཁང་སོགས་སུ་མཆོད་མཇལ་ལེགས་ པར་ཞུས་རྗེས་རང་རང་གི་ཁྱིམ་དུ་རྒན་གཞོན་རིམ་པ་མི་འཆོལ་བའི་བཀྲ་ཤིས་སྒོར་མོའི་བཞུགས་གྲལ་ལ་ འཁོད་ནས་གྲོ་སོ་ཕྱེ་མར་དང་གྲོ་མ་འབྲས་སིལ། ཆང་ཕུད་སོགས་རིམ་པས་ཕུར་གཏོར་ཞུས། དེ་ནས་གྲོ་ཐུག་ དང་། ཆང་སྐོལ། ཇ་བསྲུབ་མ། དཀར་སྤྲོ་སོགས་རོ་བཅུད་ལྡན་པའི་བཟའ་བཏུང་ལ་ཅི་འདོད་ལྟར་ལོངས་སུ་ སྤྱོད་ཅིང་གྲོང་པ་ཁྱིམ་མཚེས་ཕན་ཚུན་ཕྱེ་མར་རྒྱུགས་རེས་བྱེད་པར་འགྲོ་ཡི་ཡོད་པ། གཏམ་གྱི་དང་པོར་ བཀྲ་ཤིས་བདེ་ལེགས་ཕུན་སུམ་ཚོགས། ཨ་མ་བག་དྲོ་སྐུ་ཁམས་བཟང་། གཏན་དུ་བདེ་བ་ཐོབ་པར་ཤོག གོང་ནས་གོང་དུ་འཕེལ་བར་ཤོག དུས་སང་ད་ཚོད་ཁྲ་རོག་རོག་ཡོང་བ་ཤོག་ཅེས་བརྗོད་པ་དང་ཕྱེ་མར་ ཆང་ཕུད་བཏེགས་ཏེ་བཀྲ་ཤིས་སྔ་ལྟས་ཀྱི་རྟེན་འབྲེལ་གཟབ་རྒྱས་བསྒྲིགས་ནས་དེ་ཉིན་རང་ཁྱིམ་སོ་སོར་ སྤྲོ་སྐྱིད་གཏོང་བ་ལས་ཕན་ཚུན་མགྲོན་སྐྱིད་བྱེད་སྲོལ་མེད་པ་བཅས་ཀྱི་བྱེད་སྒོ་ལམ་ཙམ་དེ་ལྟར་ལགས་སོ། ཚེས་གཉིས་ནས་བཟུང་གཉེན་གཤིན་མཛའ་གྲོགས་དང་། དགའ་ཉེ་བློ་དཀར། གྲོང་པ་ཕན་ཚུན་མགྲོན་ འབོད་ཐུགས་སྤྲོ་གཏོང་བའི་སྐབས་རྩེད་འཇོ་དང་གླུ་གར་ཞབས་བྲོ། རོལ་མོའི་བྱེ་བྲག་སྣ་ཚོགས་ཀྱིས་ཀུན་ ནས་དགའ་བར་བྱེད་པ། གཞན་ཡང་རི་རྩེའི་ལྷ་རྟེན་དང་། ཁང་པའི་ཐོག་ཁར་རླུང་རྟའི་དར་ལྕོག་དར་ཚོན་ སྣ་ལྔ་ཚོན་མདངས་རྣམ་པར་བཀྲ་བ་འཛུགས་པ་དང་ཐོག་གསོལ་གཟབ་རྒྱས་གཏོང་བ་སོགས་ཀྱི་བསང་ མཆོད་ཀྱི་དུད་སྤྲིན་གྱིས་ནམ་མཁའི་ཁྱོན་ཀུན་འགེང་ཞིང་ལྷ་རྒྱལ་ཀི་བསྭོའི་སྒྲ་དབྱངས་འབྲུག་སྟོང་ལྡིར་ བ་ལྟ་བུའི་རྣམ་པས་ཁེངས་པ་དང་། ཡུལ་གྲུ་སོ་སོའི་སྲོལ་ལུགས་ལྟར་ཁྱད་ཆོས་སྣ་ཚོགས་ལྡན་ཡོད་པ་དང་ བཅས་དགའ་སྟོན་གྱི་རིམ་པའང་གནའ་བོའི་སྲོལ་ལམ་བཟང་པོའི་རྗེས་སུ་ཞུགས་པས་བཀྲ་ཤིས་ཤིང་བྱིན་ ཆགས་པས་སྐྱེ་བོ་རྒན་གཞོན་མཐའ་དག་དགྱེས་པ་རབ་ཀྱི་རྩེ་མོར་སོན་ནོ།
གཙང་ཕྱོགས་སུ་བོད་ཀྱི་ལོ་གསར་གཏོང་ཚུལ།[རྩོམ་སྒྲིག]
གཙང་ཁུལ་ལ་ལོ་གསར་དེ་བོད་ཟླ་བཅུ་གཉིས་པའི་ཚེས་གཅིག་ལ་གཏོང་སྲོལ་ཡོད། དེའི་རྒྱུ་མཚན་གཙོ་བོ་ནི་གཙང་ཁུལ་ཞིང་ལ་ཀྱི་དུས་ཚིགས་དང་བསྟུན་པས་སོ་ནམ་ ལོ་གསར་ཞེས་བྱ། སྤྱིར་ན་ལོ་གསར་ཤར་ཉེའི་མཚམས་སུ་ཁྱིམ་ཚང་སོ་སོའི་ནང་མི་རྒན་གཞོན་ཚང་མས་ རང་གི་འཇོན་ཚོད་ཀྱི་ལོ་གསར་གྲ་སྒྲིག་བྱེད་པའི་ལས་ལ་གཞོལ་བ་དཔེར་ན། སྤོ་བོ་དང་ རྨོ་བོ་ཚོས་གྲོ་སོ་ཕྱེ་མར་དང་། གྲོ་མ་འབྲས་སིལ། ལོ་ཕུད། ཆང་ཕུད། ཟས་རིགས་སྣ་འཛོམས་ ཀྱི་སྡེར་ཁ། ལུག་མགོ། མཆོད་ཡོན་ཞལ་ཟས། ཁ་ཟས། ཤིང་འབྲས་སྣ་ཚོགས་བྱུར་ཁེངས་ཀྱི་ སྡེར་མ། གཞན་ཡང་ཡུལ་ཐོན་ཟས་རིགས་ཐོན་ཁུངས་སྣ་ཚོགས་མཆོད་གཤོམ་མདུན་དུ་སྒྲིག་ གཤོམ་བྱེད་པ། པ་ཕ་དང་ཨ་མ་སོགས་ཀྱིས་ཟས་རིགས་སྣ་ཚོགས་གཡོ་སྐོལ་བྱེད་པའི་ལས་ ལ་བྲེལ་བ། ན་གཞོན་ཕོ་མོ་ཚོས་ཁང་པའི་མདོ་སྦུག་རྣམས་བྱི་དོར་ལེགས་པར་བྱེད་པ་དང་། ཐབ་ཚང་གི་གྱང་ལྡེབས་སུ་གྲོ་ཕྱེས་ཡས་སྒྲོན་གྱི་རི་མོ་བཀྲ་ཤིས་རྟགས་བརྒྱད་དང་། ལྕགས་ རི། སེམས་ཅན་གྱི་གཟུགས་སོགས་ཀྱིས་ལེགས་པར་བརྒྱན་པ་སོགས་བྱེད་ཀྱི་ཡོད། ལྷག་པར་ བོད་ཟླ་བཅུ་གཅིག་པའི་ཚེས་ཉི་ཤུ་རྩ་དགུ་ཉིན་ལུག་མགོ་བསྲེགས་པ་དང་ལུག་མགོར་དུང་ དཀར་རྒྱས་སྤྲོས་བྱེད་པ་སོགས་བཟའ་བཅའི་རིགས་མ་ཚང་བ་མེད་པ་གྲ་སྒྲིག་འཁོས་བསྟུན་ གྱིས་བྱས་ཤིང་དགོང་མོ་དགུ་ཐུག་བག་ཚ་བཟོ་བ་དང་འཆར་ལོའི་རྟེན་འབྲེལ་བརྟག་ཕྱིར་ ཚྭ་དང་། བལ། ཤོག་བུ། སོལ་བ། རྡོ་དཀར་གོང་སོགས་རྫས་སྣ་ཚོགས་དང་། ཉི་མ། ཟླ་བ། གདན་ཆུང་། གཟེ་མ་ར་མགོ བསྟན་སྐྱོང་སོགས་གཟུགས་སྣ་ཚོགས་ཐུག་པའི་ནང་བཏབ་ནས་ ཐུག་པ་འཐུང་བའི་སྐབས་སུ་མི་སུ་ལ་གང་ཞིག་དོན་ན་དེས་མི་དེའི་ལོ་གསར་པའི་ནང་ རྟགས་དང་རྟེན་འབྲེལ་མཚོན་པར་བྱེད། དེ་ནས་ཐུག་པ་འཐུང་འཕྲོ་ནས་གླུ་ཀོང་དུ་བླུགས་ཏེ་ངན་དོགས་རྣམས་གླུད་དུ་བརྫངས་པ་ དང་། འདྲེ་རྡོ་དཀྱུར་བ། ལྷ་རྡོ་གདན་འདྲེན་པ། མེར་མཆོངས། ཆོས་དཀྲུབ། ཤོག་སྦག་སྤར་ བ་སོགས་འུར་ཟིང་ཤིན་ཏུ་ཆེ། དེ་ནས་བཞུགས་གྲལ་དུ་འཁོད་རྗེས་ལྗགས་བཞུར་བཅས་ ཕུལ་ནས་དགུ་གསོལ་བྱེད་པ་སོགས་ཡིན། ཚེས་སུམ་ཅུ་ཉིན་དགུ་ཐུག་ནང་ནས་རྫས་དང་ གཟུགས་རིས་མི་འདྲ་བ་གང་ཞིག་དོན་མིན་གྱི་ཕན་ཚུན་སྐད་ཆ་ཤོད་རེས་ཀྱི་དགོད་སྒྲས་ ཁེངས་བཞིན་ཀ་བ་དང་མཆོད་གཤོམ། ཆུ་ཟངས། ཆུ་བན་སོགས་ལ་ཁ་བཏགས་སམ་བལ་ ཚང་མ་སྐྲ་འཁྲུ་བ་དང་རང་རང་གི་རྒྱན་གོས་གྲ་སྒྲིག་པ། ཚེས་གཅིག་གི་ཐོ་རེངས་སྔ་པོར་ ལངས་ཏེ་ཆུ་ཕུད་ལེན་རྒྱུར་འགྲན་གྱི་ཡོད་ཅིང་སུས་ཆུ་ཕུད་ལེན་ཐུབ་ན་བཀྲ་ཤིས་པར་བརྩི་ སྲོལ་འདུག ནམ་མ་ལངས་གོང་ནས་ཁྱིམ་དེའི་མི་ཞིག་སྔོན་ལ་ལངས་ནས་ཆང་སྐོལ་བསྐོལ་ཏེ་ ནང་མི་གཞན་གྱི་མལ་སར་ཆང་སྐོལ་ཕུལ་བ་དང་། དེ་ནས་ཉི་མ་མ་ཤར་གོང་ནས་ནང་མི་ ཚང་མ་་ཡར་ལངས་ནས་རྒྱན་གོས་ལེགས་པར་བཀླུབས་ཏེ་གོ་རིམ་མ་འཆོལ་བར་བཞུགས་ གྲལ་ལ་འཁོད། གཞོན་པ་ཚོས་གྲོ་སོ་ཕྱེ་མར་དང་གྲོ་མ་འབྲས་སིལ་ཆང་ཕུད་སོགས་རིམ་ པར་བསྟར་ཏེ་གཏམ་གྱི་དང་པོར་བཀྲ་ཤིསབདེ་ལེགས་ཞེས་བཀྲ་ཤིས་སྔ་ལྟས་ཀྱི་རྟེན་ འབྲེལ་གཟབ་རྒྱས་བསྒྲིགས། གང་འཚམས་ནས་གྲོ་ཐུག་དང་ཇ་སྲུབ་མ་དཀར་སྤྲོ་ལུག་ མགོ་སོགས་རོ་བཅུད་ལྡན་པའི་ཟ་འཐུང་ལ་ཅི་འདོད་ལྟར་ལོངས་སུ་སྤྱོད་ཅིང་དེ་ཉིན་ རང་ཁྱིམ་སོ་སོར་སྤྲོ་སྐྱིད་གཏོང་བ་ལས་ཕན་ཚུན་མགྲོན་སྐྱིད་བྱེད་སྲོལ་མེད་ལ་གྲ་ འགྲིག་པའི་གཏམ་སོགས་གླེང་བ་ལས་གྲ་མ་འགྲིག་པའི་གཏམ་དང་ཁ་རྩོད་རྒྱག་པ་སོགས་ ཚུལ་མིན་གྱི་བྱ་སྤྱོད་གཏམ་གསུམ་གང་ཅིར་འཛེམས་ཆ་བྱེད་པ་བཅས་མདོར་ན་ལོ་གསར་ པའི་ནང་བཀྲ་ཤིས་བདེ་ལེགས་ཀྱི་ཆེད་དུ་གང་ཡང་ཕུན་སུམ་ཚོགས་པོ་དགོས། ཚེས་གཉིས་ ཉིན་དགའ་ཉེ་བློ་དཀར་དང་། གྲོང་པ་ཁྱིམ་མཚེས་ཕན་ཚུན་མགྲོན་བྱེད། ཚེས་གསུམ་ཉིན་གྱི་ ཞོགས་པ་སྔ་པོར་ཁྱིམ་ཚང་རེ་ནས་ན་གཞོན་ཕོ་མོ་སུ་བྱུང་རེ་རི་མགོ་མཐོ་སར་བསང་གཏོང་ བ་དང་། དར་ལྕོག་འཛུགས་པར་འགྲོ་བ། ཡུལ་ལྷ་གཞི་བདག་དང་། ཁྱིམ་ཚང་སོ་སོའི་ལྷ་ རྟེན་ལའང་དར་ལྕོག་བཙུགས་ཏེ་བཀྲ་ཤིས་ལྷ་རྒྱལ་གཏོང་སྲོལ་ཡོད་ཅིང་། ཉིན་ལྔ་དྲུག་ཙམ་ གྱི་ནང་མི་ཚང་མ་དགའ་སྐྱིད་ངང་དུས་འདའ་བ་ཡིན།


text:
2.གློ་ཚད་ནད་ཀྱི་ནད་ཐོག་མངོན་ཚུལ།
(1)ཚ་སུབས་ཀྱི་ནད་རྟགས། ལྟག་པ་སྐྲངས་རྒྱས་བྱེད་པ། ཁ་ལུད་ནང་དུ་མཁྲིས་ཁུ་འདྲེས་ཤིང་ཚྭ་ཁུ་བྲོ་བ། ལྦུ་སུབ་ཆེ་བ། སྟོན་དུས་སུ་འགུལ་སྐྱོད་དྲག་པོ་བྱས་རྗེས་ལྡང་བ། སྣུམ་ལྡན་གྱི་ཟས་རིགས་བསྟེན་དུས་ནད་བབ་དང་བསྟུན་ནས་ཇེ་སྡུག་ཏུ་སོང་བ། (2)ཚ་གཟེར་གྱི་ནད་རྟགས། མཚམས་སུ་བྲང་ཁ་རུ་གནོན་གཟེར་རྒྱག་པ། དབུགས་གྱེན་ལྡོག་ཏུ་འཚངས་པ། གན་རྐྱལ་དུ་ཉལ་མི་ཐུབ་པ། ལུད་པ་དམར་སེར་དུ་ལུ་བ། མདོར་ན། གློ་བ་ནི་བད་ཀན་གྱི་ཡུལ་ཡིན་པས་དབྱར་དུས་ཅུང་བདེ་ལ། དགུན་དུས་ན་བ། ཉིན་མོར་བདེ་ཞིང་མཚན་མོར་ན་བའི་རྒྱུ་རྐྱེན་ནི། བད་ཀན་གྲང་བ་ཡིན་པས་ཚ་བར་ཞེན་ཞིང་གྲང་བར་རྒོལ་བའོ། །
3.ནད་གཡོག་བྱེད་ཐབས།
(1)ཟས་ཀྱི་ནད་གཡོག་བྱེད་ཐབས། ཆུ་མང་དུ་འཐུང་བ། ཟས་རིགས་དྲོད་བཅུད་ལྡན་པ་ཟ་བ་སྟེ། དཔེར་ན། ཚྭ་ཚོད་དང་ཙོང་སྒོག་པ།སྐམ་སའི་གྲོ་དང་རུས་ཐང་། ལུག་ཤ། མར་གསར་དང་བ་ཡི་འོ་མ་སོགས་བསྟེན། (2)བྱ་བ་སྤྱོད་ལམ་གྱི་ནད་གཡོག་བྱེད་ཐབས། དྲོ་ཞིང་ཉི་འོད་འཕྲོ་བའི་གནས་སུ་འདུག་ཅིང་རླུང་བསིལ་བུ་ཡོད་སར་འདུག་མི་རུང་བ། མལ་ཆས་གཙང་ཞིང་སྐམ་ཆ་ལྡན་དགོས་པ། ཁ་དང་པགས་པའི་གཙང་སྦྲ་ཆེ་བ། གཉིད་ཚིམ་པར་ཉལ་བ། གྲོགས་ཉེ་དང་ཁ་བརྡ་ལྷུག་པོར་བྱས་ནས་ཡིད་སྐྱོ་བའི་རྣམ་པ་བསྒྱུར་པ། སེམས་དགའ་བའི་འདུ་ཤེས་རྒྱུན་འཁྱོངས་གང་ཐུབ་བྱེད་དུ་བཅུག་པ།
4.ཁོང་སྨན་གཏོང་ཚུལ་ཕྱོགས་སྟོན་བྱེད་པ།
གློ་ཚད་ཡོད་པའི་ནད་པ་ལ་ཁོང་སྨན་དུ་ཙན་དན་བརྒྱད་པ་དང་གློ་ཚད་ཀུན་སེལ། ཅུ་གང་ཉེར་ལྔ་བཅས་བསྟེན་ལ་སྨན་འཐུང་བའི་དུས་སུ་ཟས་སྐྱུར་གྲང་དང་རུལ་སུངས། ཁ་ཚ་བ། སྣུམ་བག་རྣམས་སྤངས་ལ། དུ་ཆང་བསྟེན་མི་རུང་།
5.ཕྱི་ནད་གསོ་བཅོས།
ཚ་གཟེར་གྱི་ནད་པ་ཡིན་ན་གཏར་ཁ་དང་བཤལ་ཆུ་གྲང་ཕུ་བ་སོགས་བྱེད་ཆོག(དྲུག་མགོ་དང་རུ་ཐུང་། སྣོད་ཀ་གཏར་ཞིང་དུགས་ནི་མཚན་དཀར་སྲོ་ལོ་དཀར། བ་ཞོ་སྦྱར་བ་གཟེར་སྟེང་གླན། ཡང་ན་ཀྱི་ལྕེ་དཀར་པོ་བ་ཞོ་སྦྱར་ཏེ་གཟེར་སྟེང་གླན།
6.སྤྱོད་ལམ་ཕྱོགས་སྟོན།
(1)སེམས་དགའ་བ། སེམས་གཡོ་ཆེན་པོ་མེད་པ། དཀའ་ངལ་ཚད་མེད་མ་བྱུང་བ་བྱེད་རྒྱུ། (2)ནད་པའི་གཟུགས་ཁམས་ལ་གཞིགས་ནས་འགུལ་སྤྱོད་ཚད་མཐུན་བྱེད་པ། ལུས་སྲ་བརྟས་སུ་གཏོང་བ། (3)དབྱར་སྟོན་གྱི་དུས་སུ་ཉི་འོད་འོག་ཏུ་ཤར་མར་བསྲོ་མི་རུང་བ། བརླན་གཤེར་ཡང་ཆེ་རུ་མི་འཇུག (4)དུས་བཞིའི་མཚམས་ཀྱི་ཉི་མ་ལྡོག་དུས་ལུས་ཕུང་གྲང་ནས་ཆམ་ནད་ཕོག་ཏུ་མི་འཇུག་པ། (5)གློ་ཡུ་སོགས་སྟེང་གི་དབུགས་ཀྱི་བརྒྱུད་ལམ་ལ་ནད་མི་འགོ་བར་སྔོན་འགོག་བྱེད་པ། ནད་པ་ཉིད་མི་མང་འདུ་འཛོམས་ཆེ་བའི་གནས་སུ་མི་འགྲོ་བ། ནད་རིམས་གཞན་དང་འགོས་རེས་བྱེད་དུ་མི་འཇུག་པ་བཅས་སོ། །


text:
ཞ་ལུ་དགོན་ངོ་སྤྲོད་མདོར་བསྡུས།
སྤེལ་དུས 2018-05-16
ཡོང་ཁུངས། གངས་ལྗོངས་ཉི་གཞོན་དྲ་བ།
རྩོམ་པ་པོ། སངས་སྐྱབས་ཀྱིས་བསྒྲིགས།
ཞ་ལུ་དགོན་པ་ནི་བོད་ལྗོངས་གཞིས་རྩེ་གྲོང་ཁྱེར་རྒྱ་མཚོ་ཆུས་ཁོངས་སུ་གནས་ཤིང་། བསྟན་པ་ཕྱི་དར་གྱི་དུས་འགོར་བཏབ་པའི་གྲགས་ཅན་གྱི་དགོན་གནས་རྙིང་ཁུངས་ཤིག་ཡིན། དེ་ནི་ལོ་སྟོན་རྡོ་རྗེ་དབང་ཕྱུག་གི་ཉེ་གནས་ལྕེ་བཙུན་ཤེས་རབ་འབྱུང་གནས་ཀྱིས་རབ་བྱུང་དང་པོའི་མེ་ཡོས་སྤྱི་ལོ1027ལོ་ནས་བཟུང་རིམ་པས་རྒྱ་སྐྱེད་དུ་བཏང་། དེ་ཡང་ཞ་ལུ་གསེར་ཁང་འདི་ནི་ལྕེ་བཙུན་ཤེས་རབ་འབྱུང་གནས་ཀྱིས་ལོ་སྟོན་ལ་བདག་གིས་མདའ་རྒྱང་གང་གི་སར་གནས་གཞི་ཞ་ལུ་ཙམ་ཞིག་བརྩིག་པར་ཞུ་ཞུས་པས་དེ་བཞིན་གྱིས་གསུངས། ཕྱག་མདའ་གསེར་གྱིས་བཀང་ནས་ཕུལ་བས་ལོ་སྟོན་གྱིས་ཕྱག་མདའ་བསེར་བསེར་ལན་གསུམ་མཛད་དེ་ལྕེ་བཙུན་ཤེས་རབ་ཆེ་གསུངས་ནས་འཕངས་པས་ད་ལྟའི་གཙང་ཁང་རྙིང་མའི་མདའ་འབུམ་དུ་གྲགས་པ་འདི་ཡིན། མདའ་དེ་པད་ཁའི་ཞ་ལུར་ཕོག་པས་ན་ཞ་ལུ། མདའ་གསེར་གྱིས་བཀང་བས་ན་གསེར་བཀང་སྟེ་དཔལ་ཞ་ལུའི་གསེར་ཁང་དུ་གྲགས།
མཁན་རབས་གསུམ་པ་ལྕེ་གཡུ་ཐོག་སྒྲ་གསེར་བཟང་གིས་ཐོབ་རྒྱལ་བྱེ་མ་གཡུ་ཟུར་ནས་འཇིག་རྟེན་མགོན་པོའི་རྡོ་སྐུ་རང་བྱོན་ཐུགས་རྗེ་ཆེན་པོ་གཙང་འགྲམ་གྱི་ལྷ་ཁང་དུ་བཞུགས་པ་ཞ་ལུར་སྤྱན་དྲངས། གནས་དེར་ལྕགས་རི་བཏབ་པ་དང་ཆོས་སྡེའི་ནང་དུ་ཁྲོན་པ་བརྐོས། བོད་རབ་བྱུང་ལྔ་པའི་ཤིང་སྟག་སྤྱི་ལོ1314ལོར་གངས་ཅན་ལྗོངས་སུ་སྙན་གྲགས་ཀྱི་བ་དན་ལྷབ་ལྷུབ་ཏུ་གཡོ་བའི་མཁས་མཆོག་བུ་སྟོན་རིན་ཆེན་གྲུབ་ཀྱིས་ཞ་ལུ་རི་ཕུག་བདེ་ཆེན་ཆོས་ཀྱི་ཕོ་བྲང་གི་གཙུག་ལག་ཁང་ཆེན་པོ་དགེ་འདུན་སྡེ་དང་བཅས་པ་གསར་སྐྲུན་མཛད་ནས་རྟེན་གཙོ་དཔལ་དུས་ཀྱི་འཁོར་ལོ་དང་། ཐུབ་དབང་བྱམས་པ་སོགས་རྒྱུ་རིན་པོ་ཆེ་ལས་གྲུབ་པ་དུ་མ་དང་། གསུང་རྟེན་དུ་རྒྱལ་བའི་བཀའ་འགྱུར་དང་། བསྟན་འགྱུར་སོགས་གླེགས་བམ་མཐའ་ཡས་པ་དང་། ཐུགས་རྟེན་དུ་བུ་སྟོན་རིན་ཆེན་གྲུབ་ཀྱིས་དགུང་ལོ་དྲུག་ཅུ་རེ་གསུམ་པ་ཆུ་འབྲུག་ལོར་བཞེངས་པའི་སྐུ་འབུམ་ཆེན་པོ་མཐོང་གྲོལ་མར་གྲགས་པ་འདི་ཉིད་དང་། ཕྱོགས་བཞིའི་གཞལ་ཡས་ཁང་དུ་རྡོ་རྗེ་དབྱིངས་ཀྱི་དཀྱིལ་འཁོར་སོགས་མང་པོ་བཞེངས་ཤིང་མདོ་སྔགས་ཀྱི་བཤད་གྲྭ་བཙུགས། བུ་སྟོན་རིན་ཆེན་གྲུབ་ཀྱི་དངོས་སློབ་སྔགས་འཆང་གཡུ་སྟོན་རྡོ་རྗེ་དཔལ་གྱིས་ཞ་ལུར་མ་ཧེ་མཆོད་པའི་འཆམ་གྱི་སྲོལ་རྒྱུན་བཙུགས་སོ། །
ཞ་ལུར་བུ་སྟོན་རིན་པོ་ཆེ་གདན་པ་དང་པོ་མཛད་སྐབས་ཚོགས་པ་ཀུན་བསྡོམས་ཉིས་བརྒྱ་ ཙམ་ཡོད་པ་དེ་ནས་རིམ་པས་དགེ་འདུན་གྱི་ཞལ་གྲངས་དབར་གྱི་ཆུ་གཏེར་སྟར་འཕེལ་ཏེ་ཚོགས་པ་རྒྱུན་བཞུགས་མཁན་ཕྱེད་ལྔ་སྟོང་དང་། ཕྱོགས་ནས་ཕེབས་པའི་གྲྭ་རྒྱུན་བཅས་ཀུན་བསྡོམས་བདུན་ སྟོང་སུམ་བརྒྱ་ཉེར་བཞི་ལྷག་ཙམ་བར་འཕེལ་རྒྱས་བྱུང་བར་གྲགས་སོ། ཞ་ལུ་གསེར་ཁང་ཆེན་མོའི་གཙུག་ལག་ཁང་གི་སྟོང་དུ་གཡུ་རྩིའི་རྒྱ་ཕིབས་ཀྱིས་བརྒྱན་ཞིང་བཟོ་སྐུན་གྱི་བཀོད་པ་ཤིན་ཏུ་དམིགས་བསལ་ཅན་ཞིག་ཡོད། དེ་ནི་རྒྱ་ལུགས་དང་བོད་ལུགས་ཟུང་དུ་སྦྲེལ་བའི་སྒྱུ་རྩལ་གྱི་འབྲས་བུ་གཞན་མཚུངས་མ་མཆིས་པ་ཞིག་ཡིན། དགོན་པ་འདིར་གྲྭ་ ཚང་བཞི་དང་། ཚོགས་ཆེན། གྲྭ་ཤག་བཅས་ཡོད། གྲྭ་ཚང་བཞི་ཀར་རྫ་གཡམ་གཡུ་རྩིའི་ཐོག་བཀབ་ཡོད་པ་དེ་དག་བཟོ་དབྱིབས་བབ་ཆགས་ལ་གནའ་ཉམས་དང་ལྡན་པར་སྣང་།
དགོན་ནང་གི་སྐྱ་ལྡེབས་སུ་ལྡེབས་བྲིས་མཛེས་ཤིང་ཕུན་སུམ་ཚོགས་པ་དེ་རྣམས་ཀྱི་སྒྱུ་རྩལ་གྱི་ཉམས་འགྱུར་ཐད་ཕལ་ཆེ་བ་ནང་སའི་ལག་རྒྱུན་དེད་ནས་བྲིས་འདུག་པས་ གསོན་ཉམས་བྱོན་གཙང་ལེགས་པར་སྣང་། ཁག་གཅིག་ནི་བལ་པོ་དང་། རྒྱ་གར་གྱི་ལག་རྒྱུན་བཞིན་བྲིས་འདུག་པ་དེ་དག་སྒེག་ཉམས་ལྷག་པར་ལྡན། ད་དུང་རི་མོ་མི་ཉུང་བ་ཞིག་གི་ནང་སྐབས་དེའི་དུས་ཀྱི་ནང་སའི་གྱོན་ཆས་དང་འཚོ་བའི་ཡོ་བྱད། ཁང་པའི་བཟོ་དབྱིབས་སོགས་ཀྱང་མཚོན་པར་བྱས་འདུག ཞ་ལུ་དགོན་དུ་གནའ་བོའི་རིག་དངོས་མི་ཉུང་བ་ཞིག་ཡོད་པའི་ནང་དུ་རྒྱ་གླིང་དང་། མཆོད་ཞི་ཡོ་བྱད། ཤིང་ཏ་ལའི་ལོ་མའི་ཐོག་བྲིས་པའི་རྒྱ་དཔེ། རྒྱ་གར་གྱི་གྲུབ་ཆེན་བིརྺ་པ་ནས་བརྒྱུད་དེ་བུ་སྟོན་གྱི་ ཕྱག་ཏུ་གསོན་པའི་བྱིན་རླབས་ཅན་གྱི་དངོས་པོ་བུམ་པ་མྱོང་གྲོལ་དང་། བུ་སྟོན་ཉིད་ཀྱིས་རབ་ གནས་བརྒྱ་ཚར་སོང་བ་བྱིན་རླབས་ཀྱི་ཚན་ཁ་ཆེ་བ།བཏགས་གྲོལ་ཞེས་པ་སོགས་ཡོད་པ་ཕུད་། ད་ དུང་ཆོས་རྒྱལ་འཕགས་པའི་བཀའ་ཤོག་ཁག་བརྒྱད་ཉར་ཚགས་བྱས་ཡོད། དེ་དག་ནི་སྐབས་དེར་ འཕགས་པས་ཡོན་གོང་མའི་བཀའ་ཡིག་གི་ཕེབས་དོན་རྣམས་བོད་ལྗོངས་ས་གནས་ཁག་ལ་སྤེལ་ བའི་བཀའ་ཤོག་ཡིན་པས་ཤིན་ཏུ་གཙིགས་ཆེ།དགོན་དེར་རིག་གསར་སྐབས་གཏོར་བཤིག་ཕོག་ཡོད་ཀྱང་། རྩ་ཆེའི་རིག་དངོས་ཁག་གཅིག་སྲུང་ཉར་བྱེད་ཡས་འགྲིག་པ་བྱུང་ཡོད། ཞ་ལུ་དགོན་ནི་སྤྱི་ལོ1988ལོ་ནས་བཟུང་རང་སྐྱོང་ལྗོངས་ཀྱི་རྩ་ཆེའི་རིག་དངོས་སྲུང་སྐྱོབ་སྡེ་ཚན་གྱི་གྲས་སུ་གཏོགས།


text:
བོད་བཙན་པོའི་ཨེ་ཤ་ཡ་དབུས་མར་དབང་བསྒྱུར།
༄༅།། བོད་བཙན་པོའི་རྒྱལ་རབས་ཀྱིས་ཨེ་ཤ་ཡ་དབུས་མར་ལོ་ངོ་ཉིས་བརྒྱ་ལ་དབང་བསྒྱུར་མཛད།
སྤྲེལ་ཉི་མ་རྒྱལ་མཚན་གྱིས་བསྒྱུར།
བོད་ཀྱི་མེས་པོ་ནི་ཨེ་ཤ་ཡ་དབུས་ཁུལ་དང་འབྲེལ་བ་དམ་པོ་ཡོད་ལ། བོད་ཀྱི་ལོ་རྒྱུས་༼མཁས་པའི་དགའ་སྟོན༽ ལས། སྤྱི་ལོ་སྔོན་གྱི་ལོ་བཞི་བརྒྱ་སྟེ་སྤུ་དེ་གུང་རྒྱལ་གྱི་དུས་སྐབས་སུ་བོད་ཀྱིས་དེང་གི་ཀ་སྨིར་(克什米尔)གྱི་ཚོ་བ་ཁག་ཅིག་དང་དམག་འཁྲུག་རྒྱབ ། བོད་རྒྱལ་ཐོག་མ་གཉའ་ཁྲི་བཙན་པོའི་དུས་སྐབས་ཏེ་སྤྱི་ལོ་སྔོན་གྱི་ལོ་825 ལོའི་གཡས་གཡོན་དུ་བོད་ཀྱི་ཕྱོགས་བཞི་ན་སྟོབས་དང་ལྡན་པའི་རྒྱལ་ཁབ་བཞི་འདུག་སྟེ། ཤར་ན་རྒྱ་ནག་དང་། ནུབ་ན་ཏ་ཟིག ལྷོ་རུ་རྒྱ་གར། བྱང་དུ་སོག་པོ་བཅས་ཡོད། ཨ་རབ་(阿拉伯)གྱི་ལོ་རྒྱུས་ཡིག་རིགས་ལ་དབྱེ་ཞིབ་བྱས་པ་ཡིན་ན་ཨ་རབ་ཀྱི་མིས་བོད་པ་ངོ་ཤེས་པའི་དུས་ཚོད་ནི་རྒྱ་མི་ངོ་ཤེས་པ་ལས་སྔ་བ་ཡོད། ཨེ་ལེག་ཟན་དར་བཙན་རྒྱལ(亚历山大帝国)་གྱི་འབྲེལ་ཡོད་ལོ་རྒྱུས་ལས་ཀྱང་བོད་པ་གླེང་འདུག་ལ། སྤྱི་ལོ་དུས་རབས་དྲུག་པ་ནས་བདུན་པའི་དུས་འགོའི་དཀྱིལ་ཙམ་དུ་ནུབ་ཡུལ་(西域)་དུ་རྒྱལ་ཁབ་ཆུང་ངུ་མང་པོ་བྱུང་། རྒྱལ་ཁབ་ཆུང་བ་འདི་དག་ལས་མང་ཆེ་བ་གྲུ་གུའི་(突厥)དབང་བསྒྱུར་གྱི་འོག་ན་ཡོད། ཐང་ཐེ་ཙུང་གི་དུས་སུ་ཐང་ཆེན་མོའི་སྟོབས་ཤུགས་ནུབ་ཕྱོགས་སུ་སིམ་འཛུལ་བྱས་ཤིང་རྒྱལ་ཁབ་ཆུང་ངུ་དེ་དག་གིས་ཀྱང་གཅིག་རྗེས་གཉིས་མཐུད་དུ་ཐང་རྒྱལ་རབས་ཀྱི་སྲུང་སྐྱོབ་དང་ལེན་བྱས་ཤིང་ཐང་ཆེན་མོས་ཀྱང་ནུབ་ཡུལ་དུ་ཨན་ཞི་སྡེ་བཞི་(安西四镇){ཡན་ཧྲིའི། ཧྲུའུ་ལེ། ལི་ཡུལ། ཟན་ཡུལ། }བཙུགས་ནས་ཐེན་ཧྲན་རི་བོའི་ལྷོ་བྱང་ལ་དོ་དམ་མཛད། སྤྱི་ལོ་650ལོར་ཐེན་ཧྲན་རི་བོའི་ལྷོ་ལམ་དུ་རུས་ཧྲི་ཅན་གྱི་གྲུ་གུ་(གྲུ་གུའི་ཚོ་བ་ཞིག)ཡིས་ཐང་ལ་ངོ་རྒོལ་བྱས། དེ་རྗེས་ཐང་གིས་ལོ་དྲུག་གི་དུས་ཚོད་སྤྱད་ནས་ཕྱིར་རྒོལ་བྱས་ཏེ་སྤྱི་ལོ་657ལོར་རྒྱལ་ཁ་ཐོབ། རྗེས་སུ་གྲུ་གུ་ཤར་མ་དང་ནུབ་མ་གཉིས་སུ་ཕྱེས་ནས་ཁི་ཧན་གསར་པ་བསྐོས།
སྤྱི་ལོ་640 ལོར་བོད་ཀྱིས་ད་ལྟའི་མངའ་རིས་མཐོ་སྒང་གི་ཞང་ཞུང་རྒྱལ་ཕྲན་ལ་དབང་བསྒྱུར། སྤྱི་ལོ་660ལོར་ཞང་ཞུང་གནས་སའི་ས་ཁུལ་ལ་བརྟེན་ནས་བྱང་དུ་དཔུང་བསྐྱོད་བྱས། སྤྱི་ལོ་665ལོར་ལ་དྭགས་དང་ཁུ་ནུ་རི་རྒྱུད་(喀喇昆仑山)ཀྱི་ལྷོ་ཕྱོགས་ས་ཁུལ་བཅས་བོད་ཀྱི་མངའ་ཞབས་སུ་བཀོད། དེ་བས་བོད་ཀྱིས་ཕ་སྨིར་མཐོ་སྒང་(帕米尔高原)གི་ནུབ་ཁུལ་དང་ཐེན་ཧྲན་རི་བོའི་ནུབ་ཁུལ་གྱི་གྲུ་གུའི་གཞུ་ཟླ་ཚོ་ཆེན་དང་མཉམ་འབྲེལ་སྒོས་ཐང་ཆེན་མོ་ལ་ངོ་རྒོལ་བྱས་ཏེ། བྱང་ནས་ལི་ཡུལ་དང་ཧྲུའུ་ལེ་བླངས། གྲུ་གུ་རྒྱལ་ཁབ་ཀྱི་བྲུ་ཤ་ཆེ་ཆུང་ཡང་བོད་ཀྱི་མངའ་ཞབས་སུ་བཀོད། སྤྱི་ལོ་667ལོར་བོད་ཀྱིས་ཐང་གིས་བཙུགས་པའི་ཨན་ཞི་སྡེ་བཞི་དང་རུས་ཧྲི་ཅན་གྱི་གྲུ་གུའི་ཚོ་སྡེ། ཧོར་མི་(回鹘)ཚོ་སྡེ་ཡི་ཁག་ཅིག་བཅས་དབང་དུ་བསྡུས། དེ་བས་ནུབ་ཡུལ་གྱི་ཆ་ཡོངས་རྫོགས་བོད་ཀྱི་ལག་ཏུ་སོན། ཐང་གི་ལོ་རྒྱུས་ལས་ཀྱང་བཀོད་ཡོད་དེ་སྤྱི་ལོ་670ལོར་བོད་ནུབ་བྱང་ནས་ཆས་ཏེ་ཏུར་ཀི་སྠན(新疆)་ནུབ་ཁུལ་ལ་བསྐྱོད་ནས་པེ་ཀྲུའུ་བཅས་ཀྲུའུ་བཅོ་བརྒྱད་ལ་དབང་བསྒྱུར། ལི་ཡུལ་དང་མཉམ་དུ་ཟན་ཡུལ་(龟兹)ལ་ཕར་རྒོལ་བྱས་ཤིང་གྲོང་ཁྱེར་བརྗེས་ནས་ཨན་ཞི་སྡེ་བཞི་ཡི་ཚབ་ཏུ་བྱས། ད་དུང་ ༼ཐང་ཡིག་རྙིང་པའི་༽ ནང་དུ་དེ་དུས་བོད་ཀྱི་མངའ་ཁུངས་ཀྱི་རྒྱ་ཁྱོན་བྲིས་ཡོད་དེ། བོད་ཀྱིས་མདོ་དབུས་མཐོ་སྒང་གི་ཚོ་བ་ཡོངས་རྫོགས་བདག་དུ་བཟུང་ཡོད་ལ་དེའི་ནང་ཞང་ཞུང་དང་། ལྡོང་སྤྱང་། ཆང་རིགས་སོགས་དང་།
ཤར་ཕྱོགས་སུ་ཐང་ཆེན་མོ་དང་འབྲེལ་མཚམས་ཀྱི་ལིང་ཀྲུའུ། སུང་ཀྲུའུ། མོའོ་ཀྲུའུ། ཞིས་ཀྲུའུ། (ཀན་སུའུ་རྨ་ནུབ་དོག་ལམ་(河西走廊)སྟེ། དེང་གི་ཟི་ཁྲོན་རྔ་བ་ཁུལ་ཟུང་ཆུ་རྫོང་དང་། མོའོ་རྫོང་། ལིང་ཧྲན་ཁུལ་ཡེ་ཞིས་རྫོང་སོགས་བོད་ཀྱི་ས་མཚམས་སུ་གྱུར་ཡོད།) ལྷོ་མཐའ་རྒྱ་གར་དང་བྱང་ཕྱོགས་གྲུ་གུ་ལ་ཐོན་ཡོད། དེའི་རྗེས་སུ་ཐང་གིས་ཡང་བསྐྱར་ནུབ་ཁུལ་དུ་དམག་རྒྱབ་ཀྱང་ཡུན་མ་རིང་བར་བོད་ཀྱིས་ཕྱིར་བླངས། སྤྱི་ལོ་689 ལོར་ཝུའུ་ཙེ་ཐེན་གྱིས་བློན་ཆེན་ཝེ་ཏེ་ཅ་མངགས་ནས་ནུབ་ཡུལ་གྱི་བོད་ཀྱི་དམག་སྒར་ལ་དཔུང་འཇུག་བྱས། ལོ་དེའི་སྟོན་ཁར་དམག་དཔོན་ཝེ་ནུབ་ཡུལ་གྱི་ཡན་ཧྲི་ཅ་གཙང་པོ་རུ་ཕམ་ནས་ཤི་རྨས་ཚབ་ཆེན་བྱུང་། སྤྱི་ལོ་692་ལོར་ཝུའུ་ཙེ་ཐེན་གྱིས་ཡང་བསྐྱར་ཝུའུ་ཝུའེ་ཏོ་ལམ་སྐྱོད་དམག་དཔོན་ཝང་ཞོ་ཅེ་མངགས་ནས་ནུབ་ཡུལ་ལ་དམག་དྲངས་ཏེ་བོད་དམག་ཕམ། དེ་ཕྱིར་བོད་ཀྱིས་ལོ་ཉེར་གསུམ་རིང་ལ་དབང་བསྒྱུར་བའི་ཨན་ཞི་སྡེ་བཞི་ཐང་དམག་གིས་ཕྱིར་བླངས། སྤྱི་ལོ་696ལོར་བོད་ཀྱི་བློན་ཆེན་མགར་ཁྲི་འབྲིང་དང་ཁོང་གི་ནུ་བོ་བཙན་བྲོད་གཉིས་ཀྱིས་མཚོ་སྔོན་པོ་མཐའ་རུ་དམག་དཔོན་ཝང་ཞོ་ཅེ་དང་ལོའོ་ཧྲེ་ཏི་ཡིས་དམག་སྣ་དྲངས་པའི་ཐང་དམག་ཕམ་པར་བཏང་། དེའི་རྗེས་ལིང་ཀྲུའུ་ལ་ཕར་རྒོལ་བྱས་ཏེ་བོད་དམག་ལ་རྒྱལ་ཁ་ཐོབ་ནས་རྗེད་འདེད་བྱས་པ་མ་ཟད་ཐང་ཆེན་མོར་ཨན་ཞི་སྡེ་བཞི་ནས་ཐང་དམག་ཕྱིར་འཐེན་བྱེད་དགོས་པ་དང་རུས་ཧྲི་ཅན་གྱི་གྲུ་གུའི་ཚོ་བ་ཕྱིར་བོད་ལ་སྤྲོད་དགོས་པའི་རེ་བ་བཏོན། ཐང་གིས་ཀོ་ཡོན་ཀྲིན་མངགས་ནས་འདུམ་འགྲིག་བྱས་ཏེ་བོད་ཀྱིས་ནུབ་ཡུལ་ལ་དབང་བསྒྱུར་བྱས་ཡོད་པ་ཁས་ལེན་མཛད། སྤྱི་ལོ་701ལོར་ནས་བཟུང་བོད་ཀྱིས་ཨེ་ཤ་ཡ་དབུས་ཁུལ་གྱི་རྒྱལ་ཁབ་དག་གི་བར་ལ་འབྲེལ་བ་དམ་པོ་བྱེད་འགོ་བརྩམས་ཏེ་ཀ་སྨིར་ས་ཁུལ་གྱི་བྲུ་ཤ་(勃律国 ) རྒྱལ་ཁབ་ཆེ་ཆུང་ལ་མནའ་འབྲེལ་བཙུགས། བྲུ་ཤ་ཆུང་བ་བརྒྱུད་ནས་ཨ་རབ་ལ་འབྲེལ་བ་བྱེད་ཐུབ་པ་བྱུང་། སྤྱི་ལོ་717ལོར་བོད་དང་གྲུ་གུ། ཨ་རབ་བཅས་མཉམ་འབྲེལ་སྒོས་ཐང་ཆེན་མོའི་དམག་དོན་ལས་འགུལ་ཞིག་ལ་ཇུས་འདོན་བྱས་ཤིང་བོད་ཀྱིས་ཀ་སྨིར་དང་ཕ་སྨིར་གྱི་ས་ཁུལ་མང་ཆེ་བར་རྦད་དེ་ཚོད་འཛིན་བྱས། ཨེ་ཤ་ཡ་དབུས་མའི་རྒྱལ་ཁབ་ཆེ་ཆུང་གང་ཡིན་ཡང་བོད་དང་མཉམ་འབྲེལ་བྱས་ནས་དམག་དོན་མནའ་འབྲེལ་བཙུགས་ཏེ་གཅིག་གྱུར་གྱིས་ཐང་ཆེན་མོའི་དམག་ལ་རྒོལ་ལན་སྤྲད།
དེ་སྔ་སྤྱི་ལོ་722ལོར་ཐང་དམག་གིས་བོད་དམག་ཕམ་པར་བཏང་ཡང་ཡུན་རིང་པོ་མ་ལོན་པར་སྤྱི་ལོ་739ལོར་བོད་ཀྱིས་ནུབ་ཡུལ་དང་འབྲེལ་བ་དམ་པོ་ཡོང་ཆེད་དེ་སྔ་གྱིམ་ཤིང་ཀོང་ཇོ་ཁབ་ཏུ་བསུ་མཁན་བོད་རྒྱལ་ཁྲི་ལྡེ་གཙུག་བརྟན་གྱིས་རང་གི་སྲས་མོ་རྗེ་བ་འདྲོན་མ་ལོད་བྲུ་ཤའི་གྲུ་གུ་ཧྲི་ཁུ་ཧན་ལ་བཙུན་མོར་གནང་། སྤྱི་ལོ་737ལོར་བོད་དང་བྲུ་ཤའི་གཉེན་གྱི་འབྲེལ་བ་བཙུགས་པ་མཐོང་ནས་ཕ་སྨིར་མཐོ་སྒང་ས་ཁུལ་གྱི་རྒྱལ་ཁབ་ཉི་ཤུ་ལྷག་གིས་བོད་ལ་མགོ་སྒུར་ནས་དུས་ལྟར་སྐྱེས་འབུལ་བྱས། ཐང་ཆེན་མོའི་ཨན་ཞིའི་སྤྱི་ཁྱབ་ལྟ་སྲུང་སྲིད་གཞུང་གིས་རྒྱལ་ཁབ་འདི་དག་ལ་ཐེངས་གསུམ་དུ་དཔུང་འཇུག་བྱས་ཀྱང་ཕམ་སོང་། བོད་ཀྱིས་ད་དུང་སྟོབས་ཤུགས་ལོ་པུའུ་མཚེའུ(罗布泊)་ཡི་ས་ཁུལ་དུ་རྒྱ་བསྐྱེད། སྔོན་ལ་རང་འགུལ་གྱིས་གཞན་ལ་དབང་བསྒྱུར་ཆེད་དང་བོད་གྱིས་ཨ་རབ་(སྔོན་དུས་ཏ་ཟིག་ཏུ་འབོད།)ཀྱི་དམག་དཔུང་དང་མཉམ་འབྲེལ་སྒོས་ཐང་ཆེན་མོར་དཔུང་འཇུག་བྱེད་པ་འགོག་ཆེད་སྤྱི་ལོ་747ལོར་ཐང་གི་རྒྱལ་པོས་བཀའ་བབས་ནས་ཀོའོ་ཅེ་གསར་རྒོད་ཀོའོ་ཞན་ཀྲི་ལ་ཐང་གི་ཨན་ཞིའི་སྤྱི་ཁྱབ་ལྟ་སྲུང་དམག་དཔུང་གི་སྣ་དྲངས་ནས་ཕ་སྨིར་ས་ཁུལ་དུ་དཔུང་འཇུག་བྱས། ཀོའོ་ཞན་ཀྲི་ཡིས་བོད་ཀྱི་རོགས་དམག་མ་སླེབས་པའི་གླགས་དང་བསྟུན་ནས་བྲུ་ཤ་ཆུང་བའི་རྒྱལ་ཁབ་ཚུར་བླངས་ཤིང་བོད་དང་བྲི་ཤ་ཆུང་བའི་བར་གྱི་འགྲིམ་འགྲུལ་འགག་མདོ་བཅད། ཨ་རབ་དང་ཨེ་ཤ་ཡ་དབུས་མའི་རྒྱལ་ཁབ་དག་གཅིག་རྗེས་གཉིས་མཐུད་དུ་བྲི་ཤ་ལ་ཡོང་ནས་ཀོའོ་ཞན་ཀྲི་དང་མཇལ་ཏེ་ཐང་དང་མཐུན་པོ་ཡོང་རྒྱུའི་རེ་བ་བསྟན། ཀོའོ་ཞན་ཀྲི་ནི་མི་གཏུམ་སྤྱོད་ཅན་ཞིག་ཡིན་རྐྱེན་ནུབ་ཡུལ་གྱི་མི་སེར་ནས་བློར་མ་བབས། སྤྱི་ལོ་751ལོར་ཨེ་ཤ་ཡ་དབུས་མའི་མི་སེར་གྱིས་བོད་ཀྱི་རོགས་སྐྱོར་འོག་ཨེ་ཤ་ཡ་དབུས་མའི་ས་ཁུལ་གྱི་ཐང་རྒྱལ་རབས་ཀྱི་སྟོབས་ཤུགས་མེད་པར་བཟོས་རྗེས་བོད་ལ་མུ་མཐུད་ནས་སྐྱེས་ཕུལ། བོད་ཀྱིས་ཀྱང་རྒྱལ་ཁབ་དེ་དག་གི་མི་སེར་བོད་ཀྱི་མངའ་འབངས་སུ་བཀོད་ནས་ཁྲལ་བསྡུས། བོད་བཙན་པོའི་རྒྱལ་རབས་སྤྱི་ལོ་ 660 ནས་ཨེ་ཤ་ཡ་དབུས་ཁུལ་དུ་སླེབས་ཏེ་སྤྱི་ལོ་ 870 ལོའི་ཉམ་རྒུད་དུ་སོང་བའི་བར་ལ་བོད་ཀྱིས་ཨེ་ཤ་ཡ་དབུས་མར་དབང་བསྒྱུར་བའི་དུས་ཚོད་ཏག་ཏག་དུས་རབས་ཧྲིལ་བོ་གཉིས་ཕྱིན་འདུག་ལ་དེའི་ཁྲོད་དུ་སྐབས་ཐུང་ངུ་རེ་དབང་བསྒྱུར་མ་ཐུབ་པར་བར་ཆད་པའང་ཡོད།
སྤྱི་ལོ་670ནས་སྤྱི་ལོ་780་བར་ལ་བོད་ཀྱིས་དར་གོས་ཚོང་ལམ་(丝绸之路)ལ་ཅུང་བརྟན་པོའི་སྒོ་ནས་ཚོད་འཛིན་བྱས་པ་སྟེ། ཕ་སྨིས་མཐོ་སྒང་།—–ནུབ་ཡུལ་ལྷོ་ལམ།——རྨ་ལམ་དོག་ལམ། བོད་དང་ནུབ་ཡུལ་རྒྱལ་ཁབ་དག་གིས་དམག་དོན་མནའ་འབྲེལ་བཙུགས་ནས་ཕྱོགས་གང་ལ་དཀའ་ངལ་བྱུང་ཚེ་བོད་ཀྱིས་ངེས་པར་དུ་དམག་དཔུང་མངགས་ནས་རོགས་བྱེད་རྒྱུ་བྱས་ཡོད་ལ། བོད་ཀྱིས་ཨེ་ཤ་ཡ་དབུས་མར་མི་རིགས་རང་སྐྱོང་བྱེད་པ་དང་ཚོ་བ་སོ་སོའི་འགོ་གཙོའི་ཁྲོད་བོད་ལ་མགོ་སྒུར་བ་དག་སྔར་བཞིན་འགོ་གཙོ་བྱེད་རྒྱུ་དང་བོད་རྒྱལ་ནས་དེ་དག་ལ་རྒྱལ་པོའི་ཆོ་ལོ་གནང་རྒྱུ་བཅས་ཀྱི་ལམ་ལུགས་བཙུགས། བོད་ཀྱི་རྒྱལ་བློན་གྱིས་དུས་རྟག་པར་ནུབ་ཡུལ་ལ་སྐོར་གཟིགས་མཛད་ནས་ས་ཁུལ་འདི་དག་ལ་བདག་དོམ་གང་ལེགས་གནང་རྒྱུ་བརྩོན་ལེན་བྱེད་བཞིན་ཡོད། བོད་ཡིག་ནི་ས་ཁུལ་དེ་དག་གི་སྤྱི་་ཆགས་ཡོད་དེ་དེང་སྐབས་ཏུར་ཀི་སྠན་དང་། ཨུ་རུ་སུའི་ལྷོ་ཕྱོགས་ས་ཁུལ། ཏུང་ཧོང་སོགས་སུ་བོད་བཙན་པོའི་སྐབས་ཀྱི་བོད་ཀྱི་རྩོམ་ཡིག་ས་འོག་ནས་ཐོན་བཞིན་ཡོད། བོད་ཀྱིས་ད་དུང་དེར་བང་ཆེན་བྱ་འཕུར་མ་སྟེ་སྦྲག་སྐྱེལ་ས་ཚིགས་ལམ་ལུགས་བཙུགས་ནས་ས་དེ་གའི་འཕྲིན་སྐྱེལ་མ་ལག་ཇེ་ལེགས་སུ་བཏང་བས་དམག་དོན་ལ་ཕན་པ་བསྐྲུན། དེར་མ་ཟད་རྒྱལ་ཁབ་དེ་དག་དང་ནང་བསྟན་སྤེལ་རེ་བྱས་ཏེ་ཨ་རབ་ཤར་སྐྱོད་ཀྱི་རྦ་རླབས་དྲག་པོ་ཡང་བཀག་འགོག་བྱས་སོ།།།།
རྩོམ་ཁུངས། གངས་ལྗོངས་ཤེས་རིག་ནོར་བུའི་སློབ་གླིང་གི་དྲ་བ།


text:
༢༠༡༧ ཟླ་ ༡༡ ཚེས་ ༡༧ རེས་གཟའ་པ་སངས།
༄༅། །འདི་གར་འཕྲོད་བསྟེན་ལས་ཁུངས་ནས་ཕྱི་ལོ་ ༢༠༡༧ ཟླ་ ༡༡ ཚེས་ ༡༧ ཉིན་བཏང་གནས་ནང་འཁོད་དོན། བོད་མིའི་སྒྲིག་འཛུགས་ཀྱི་འཕྲོད་བསྟེན་བཀའ་བློན་ཆོས་སྐྱོང་དབང་ཕྱུག་མཆོག་བྱང་ཤར་ཁུལ་ཕྱི་ལོ་ ༢༠༡༧ ཟླ་ ༡༡ ཚེས་ ༡༨ ནས་ཟླ་ ༡༢ ཚེས་ ༡༠ བར་གཞུང་འབྲེལ་འཚམས་གཟིགས་དང་འབྲེལ་ཕྱི་ཚེས་ ༢༡ ཉིན་མོན་རྟ་དབང་དུ་ “Padmashree 19th Kushog Bakula Rinpoche and National Integration of Trans-Himalayas མཛད་སྒོའི་སྐུ་མགྲོན་གཙོ་བོར་གདན་ཞུས་ལྟར་ཕེབས་གཏན་འཁེལ་བ་དང་།
དེ་ནས་རིམ་པས་བོད་མིའི་གཞིས་སྒར་བསྟན་འཛིན་སྒང་དང་། འབུམ་སྡེ་ལ། མེའོ་ཆོས་འཕེལ་གླིང་། ཀྲུ་ཀྲིང་། ཏི་ཛུ་དར་རྒྱས་གླིང་བཅས་སུ་ཕེབས་གཏན་འཁེལ་ཡོད་པ་བཅས།།


text:
ཀྲུང་གོ་བོད་ཀྱི་དྲ་བའི་འཕྲིན། 2018ལོའི་དཔྱིད་གསར་དུས་ཆེན་དང་། བོད་ས་ཁྱི་ལོ་གསར་སླེབས་ལ་ཉེ་བའི་ལོ་རྙིང་བ་སྐྱེལ་བ་དང་གསར་བ་བསུ་སྐབས། རང་རྒྱལ་དུ་ཕྱིར་ལོག་ནས་གཞིས་ཆགས་པའི་བོད་རིགས་སྤུན་ཟླས་བོད་ལྗོངས་ལྷ་སར་མཉམ་དུ་འཛོམས་ནས་སྲོལ་རྒྱུན་གྱི་དུས་ཆེན་བསུས།
ཇ་སྟོན་ཚོགས་འདུའི་ཐོག་རང་རྒྱལ་དུ་ཕྱིར་ལོག་ནས་གཞིས་ཆགས་པའི་བོད་རིགས་སྤུན་ཟླས་བརྩེ་བ་ཟབ་མོས་ལབ་གླེང་དང་། ཕན་ཚུན་ལ“བཀྲ་ཤིས་བདེ་ལེགས། བཀྲ་ཤིས་བདེ་ལེགས།”ཟེར་ནས་ལོ་གསར་གྱི་སྨོན་འདུན་ཞུས།
ལོ་ན་རྒས་པའི་གཡུ་རྒྱལ་ལགས་ཇ་སྟོན་ཚོགས་འདུར་ཞུགས། གཡུ་རྒྱལ་གྱི་ཁྱིམ་དུ་མི་བཅུ་དང་མི་རབས་བཞི་ཡོད། དུས་དང་རྣམ་པ་ཀུན་ཏུ་ཁོའི་གདོང་ལ་བདེ་སྐྱིད་ཀྱིས་ཁེངས་ཡོད། བོད་རྙིང་པའི་སྐབས་ཕོ་བ་མི་རྒྱག་ལ་གོས་མེད་པའི་དཀའ་ཚེགས་ཆེ་བའི་འཚོ་བ་ལས་བཅིངས་འགྲོལ་བྱས་རྗེས། ཡར་ལངས་ཞིང་བྲན་རྣམས་རང་ཁྱིམ་རང་བདག་བྱས་པས་བདེ་སྐྱིད་ལྡན་པའི་འཚོ་བ་སྐྱེལ་བའི་ལོ་ཟླའི་འཕོ་འགྱུར་གྱིས་གཡུ་རྒྱལ་ལ་མྱོང་ཚོར་ཟབ་མོ་བཞག ཞིང་པ་ཡིན་པའི་གཡུ་རྒྱལ་གྱི་བསམ་པར་དེང་སང་འཚོ་བའི་ཁྲོད་ཀྱི་འགྱུར་ལྡོག་ཆེས་ཆེ་བ་ཞིག་ནི་གྲོང་གསེབ་ཀྱི་དཔྱིད་རྨོས་སྟོན་བསྡུའི་རྣམ་པ་རེད། ཁོང་གིས་བརྗོད་རྒྱུར། “ད་ལྟ་དཔྱིད་རྨོད་སྟོན་བསྡུ་ཕལ་ཆེར་འཕྲུལ་ཆས་ཅན་བསྒྱུར་བ་དང་། ད་ཆ་ངའི་ཁྱིམ་ཚང་གི་འཚོ་བར་དངོས་གནས་གནམ་ས་བླ་འོག་ཏུ་འགྱུར་བ་ལྟ་བུའི་འགྱུར་ལྡོག་བྱུང་ཡོད། ངའི་ཁྱིམ་གཅིག་ནང་ལ་འགྱུར་ལྡོག་བྱུང་བ་ཁོ་ན་མ་ཡིན་པར། བོད་ལྗོངས་ཀྱི་མི་དམངས་ཡོངས་ཀྱི་ཁྱིམ་ཚང་གི་འཚོ་བ་ལ་གནམ་ས་བླ་འོག་ཏུ་བསྒྱུར་བ་ལྟ་བུའི་འགྱུར་ལྡོག་བྱུང་བས། རྒྱ་ཆེའི་བོད་རིགས་སྤུན་ཟླ་རྣམས་ཀྱིས་བདེ་སྐྱིད་ལྡན་པའི་འཚོ་བ་སྐྱེལ་ཐུབ་པ་ནི་ཀྲུང་གོའི་གུང་ཁྲན་ཏང་གི་དམངས་ཕྱུག་སྲིད་ཇུས་ཀྱི་ཡང་དག་པའི་ཏང་གི་འགོ་ཁྲིད་ལ་བརྟེན་པ་རེད།”
ཕྱིར་ལོག་ནས་གཞིས་ཆགས་པའི་བོད་རིགས་སྤུན་ཟླ་ལྷག་པ་ཚེ་རིང་གིས་བརྗོད་རྒྱུར།“ཉེ་བའི་ལོ་ཤས་རིང་། ཏང་དང་སྲིད་གཞུང་གི་ཡང་དག་པའི་འགོ་ཁྲིད་འོག བོད་ལྗོངས་སུ་གནམ་ས་བླ་འོག་ལྟ་བུའི་འགྱུར་ལྡོག་བྱུང་བ་དང་མི་དམངས་ཀྱི་འཚོ་བའི་ཆུ་ཚད་མཐོ་ནས་མཐོ་རུ་ཕྱིན་ཡོད། རང་ཉིད་མེས་རྒྱལ་ཁྱིམ་ཚང་ཆེན་མོའི་པང་དུ་ལོག་རྗེས་ཏང་དང་སྲིད་གཞུང་གི་བྱམས་བརྩེའི་ཐུགས་ཁུར་དངོས་འབྲེལ་ཚོར་རྟོག་བྱུང་། སྤྱི་ཚོགས་རིང་ལུགས་ཀྱི་དེང་རབས་ཅན་གྱི་བོད་ལྗོངས་གསར་པ་དེ་གངས་ལྗོངས་ས་མཐོར་དར་རྒྱས་འགྲོ་བཞིན་ཡོད།”
བོད་རང་སྐྱོང་ལྗོངས་ཏང་ཨུད་འཐབ་ཕྱོགས་གཅིག་གྱུར་པུའི་རྒྱུན་ལས་པུའུ་ཀྲང་གཞོན་པ་ཡའེ་ཡིན་ཁྲོན་ཇ་སྟོན་ཚོགས་འདུར་ཞུགས་ནས་ཤིས་ཚིག་ཕུལ། ཁོང་གིས་བརྗོད་རྒྱུར། ས་ཁུལ་ཏང་ཨུ་དང་སྲིད་གཞུང་གིས་སྔར་ནས་བཟུང་ཕྱིར་ལོག་ནས་གཞིས་ཆགས་པའི་བོད་རིགས་སྤུན་ཟླའི་ལས་དོན་ལ་ཚད་མཐོའི་མཐོང་ཆེན་བྱེད་པ་དང་། བོད་རིགས་སྤུན་ཟླའི་བསམ་འདུན་ཉན་པ་དང་བོད་རིགས་སྤུན་ཟླའི་བདེ་སྡུག་ལ་སེམས་ཁུར་བྱེད་པ། བོད་རིགས་སྤུན་ཟླའི་དཀའ་ངལ་ཐག་གཅོད་བྱེད་པ། བོད་རིགས་སྤུན་ཟླའི་ཁེ་ཕན་ཡིད་ལ་བཅངས་ནས་རྒྱ་ཆེའི་བོད་རིགས་སྤུན་ཟླ་རྣམས་བོད་ལྗོངས་འཕེལ་རྒྱས་བསྒྱུར་བཅོས་ཀྱི་བྱ་གཞག་ཏུ་ཞུགས་པར་རྒྱབ་སྐྱོར་ཤུགས་ཆེན་བྱེད་བཞིན་ཡོད། ཕྱིར་ལོག་ནས་གཞིས་ཆགས་པའི་རྒྱ་ཆེའི་བོད་རིགས་སྤུན་ཟླ་དང་ཕྱི་རྒྱལ་དུ་ཡོད་པའི་བོད་རིགས་སྤུན་ཟླའི་གཉེན་ཉེ་རྣམས་ཀྱིས། ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་མཐུན་སྒྲིལ་གཅིག་བརྟན་གྱིས། བསམ་བློའི་ཐོག་སྲོག་ཤིང་ལ་གོང་བཀུར་དང་། ཆབ་སྲིད་ཐོག་སྲོག་ཤིང་གི་རྗེས་སུ་འཇུག་པ། བརྩེ་སེམས་ཐོག་སྲོག་ཤིང་ལ་བློ་འཁེལ་པ། བྱ་སྤྱོད་ཀྱི་ཐོག་སྲོག་ཤིང་ལ་སྲུང་སྐྱོང་བྱེད་པ། རང་ངོས་ཀྱི་ནུས་པ་ཧུར་ཐག་གིས་འདོན་སྤེལ་བྱས་ཏེ། ཕྱི་རྒྱལ་གྱི་གཉེན་ཉེ་རྣམས་ལ་ཏང་གི་མི་རིགས་ཆོས་ལུགས་སྲིད་ཇུས་དྲིལ་བསྒྲགས་བྱེད་པ་དང་། བོད་ལྗོངས་ལ་གནམ་ས་བླ་འོག་བསྒྱུར་བ་ལྟ་བུའི་ལོ་རྒྱུས་ཀྱི་འཕོ་འགྱུར་ཆེན་པོ་བྱུང་བ་དྲིལ་བསྒྲགས་བྱེད་པ། སྤྱི་ཚོགས་རིང་ལུགས་ཀྱི་བོད་ལྗོངས་གསར་པའི་བདེ་སྐྱིད་ཀྱི་འཚོ་བ་དྲིལ་བསྒྲགས་བྱས་ནས། རྒྱལ་གཅེས་བོད་གཅེས་དང་ལས་གཅེས་ལས་བརྩོན་གྱི་རང་ཉིད་ཀྱི་མྱོང་བ་དངོས་ཀྱི་ཐོག་ནས། མེས་རྒྱལ་གཅིག་གྱུར་དང་མི་རིགས་མཐུན་སྒྲིལ་ཡོང་བ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་འབྱུང་བར་ལེགས་སྐྱེས་དང་སྟོབས་ཤུགས་འབུལ་དགོས་ཟེར། །
རྩོམ་སྒྲིག་པ། ཀླུ་མོ་མཚོ།


text:
འགྲོ་བ་མིའི་ཐོབ་ཐང་ཉིན་པར་སྒྲོམ་གྱི་ལས་འགུལ་སྤེལ་བ།
༢༠༡༧།༡༢།༡༣ ཉིན་སྤེལ། རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོ་དགའ་དགའ་སྤྲོ་སྤྲོའི་ངང་རོལ་མ་ཐུབ་པ་ནི་རྒྱ་ནག་གིས་བོད་ནང་གི་འགྲོ་བ་མིའི་ཐོབ་ཐང་རྡོག་རོལ་གཏོང་བཞིན་པའི་རྐྱེན་ཡིན། ཉིན་མོ་འདི་དང་བསྟུན་ནས་བོད་ནང་གི་གནས་ཚུལ་མཚོན་པའི་པར་སྒྲོམ་གྱི་ལས་འགུལ་ཞིག་སྤེལ་གྱི་ཡོད།
ཁ་སང་སྔ་དྲོའི་ཚོུད་ ༡༡ ཐོག ངྷ་སར་ཡོད་པའི་བོད་རང་བཙན་སློབ་ཕྲུག་ཚོགས་པའི་ངོས་ནས་རྒྱལ་སྤྱིའི་འགྲོ་བ་མིའི་ཐོབ་ཐང་ཐེངས་ ༦༩ དང་༧གོང་ས་མཆོག་གིས་ཞི་བདེ་གཟེངས་རྟགས་བཞེས་ཏེ་ལོ ༢༨ འཁོར་བའི་མཛད་སྒོའི་ཉིན་མོ་དང་སྟབས་བསྟུན་གྱིས་པར་སྒྲོམ་ནང་དུ་པར་སྒྲོན་སྟེ་བོད་ནང་གི་འགྲོི་བ་མིའི་ཐོབ་ཐང་སྐོར་གྱི་གནས་ཚུལ་ཁྱབ་བསྒྲགས་བྱེད་ཀྱིན་འདུག
རིག་འཛིན་ཆོས་སྒྲོན་ལགས་སུ་འགྲོ་བ་མིའི་ཐོབ་ཐང་གི་ཉིན་མོ་འདི་དང་སྦྲགས་ལས་འགུལ་སྤེལ་གྱིན་པའི་དམིགས་ཡུལ་སྐོར་གསར་འགོད་པས་བཅར་འདྲི་ཞུས་དོན། "ང་ཚོས་པར་གྱི་བརྒྱུད་ལམ་ནས་ལས་འགུལ་ཞིག་སྤེལ་ཡོད། དེ་རིང་རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོ་ནི་དགའ་དགའ་སྤྲོ་སྤྲོའི་ངང་སྲུང་བརྩི་ཞུ་དགོས་པ་ཞིག་ཆགས་ཡོད་མོད། བོད་ནང་གི་གནས་སྟངས་དང་འགྲོ་བ་མིའི་ཐོབ་ཐང་སྐྱོ་བོ་ཡིན་པ་མ་ཟད། ཕྱི་ལོ་ ༢༠༠༨ ལོར་དམིགས་གསལ་གྱིས་བོད་ནང་གི་གནས་སྟངས་སྡུག་རུ་སོང་ཡོད་པས་ན། རྒྱལ་སྤྱིའི་འགྲོ་བ་མིའི་ཐོབ་ཐང་སྐབས་ ༦༩ ཉིན་མོ་འདིར་འགྲོ་བ་མིའི་ཐོབ་ཐང་གི་གནས་སྟངས་ཇི་འདྲ་མིན་གསལ་ཁ་བཏོན་རྒྱུ་དང་། བོད་ནང་གི་ཆབ་སྲིད་བཙོན་པ། རྩོམ་པ་པོ་དང་སྙན་ངག་པ་རྣམས་ཀྱིས་རྩོམ་བྲིས་པ་ཙམ་གྱིས་བཙན་འཁྲིད་བྱེད་ཀྱིན་པའི་སྐོར་ཁྱབ་བསྒྲགས་བྱེད་པ། དམིགས་གསལ་གྱིས་༧གོང་ས་མཆོག་གི་སྐུ་པར་ཉར་བ་ཞིག་བཙན་འཁྲིད་བྱས་པ་ཡིན་ན། ལོ་མང་པོར་ཁྲིམས་ཐག་གཅོད་པ། མནར་གཅོད་ཚབ་ཆེན་གཏོང་ཀྱིན་པའི་གནས་ཚུལ་ཁྱབས་བསྒྲགས་བྱེད་ཞོར། ངྷ་སར་ཡུལ་ལུང་འདྲ་མིན་ནས་ཕེབས་པའི་མི་སྣ་རྣམས་ཀྱིས་པར་སྒྲོམ་བརྒྱུད་དེ་པར་སྒྲོན་རྒྱུ་བཅས་ཡིན། "ཞེས་འགྲེལ་བརྗོད་གནང་སོང་།
རང་དབང་ལྡན་པའི་ཡུལ་ལུང་འདྲ་མིན་གྱི་མི་སྣ་ཡིས་༧གོང་ས་མཆོག་གི་སྐུ་པར་དང་འགྲོ་བ་མིའི་ཐོབ་ཐང་མཚོན་པའི་འཕྲེད་བྱང་སོགས་འཕྱངས་ཏེ་པར་སྒྲོམ་ནང་དུ་པར་སྒྲོན་པའི་ལས་འགུལ་སྤེལ་གྱིན་པ་བཅས།།
གསར་འགོད་པ་ཆོས་ཉིད།


text:
དུས་རབས་ཀྱི་འཕེལ་འགྲོས་དང་བསྟུན་ནས་བོད་ཡིག་གི་དྲ་ཚིགས་བཟོ་པའི་ཚ་རླབས་ཞིག་ངང་གིས་འཕྱུར་ཡོང་བ་དང་། དྲ་ཚིགས་བཟོ་རྒྱུ་ནི་ཚད་རིམ་མཐོ་བའི་དྲ་རྒྱའི་ལག་རྩལ་གྱི་རྣམ་གྲངས་ཤིག་ཡིན་པའི་ཆ་ནས།འདི་ནས་ཕྲན་ཆུང་གིས་རང་རིགས་ཀྱི་ན་མཉམ་གྲོགས་པོ་དག་དང་ནང་སྒོས་སུ་དྲ་རྒྱའི་ཕྱོགས་ལ་བློ་ཁ་ཕྱོགས་མཁན་དག་ལ་རང་ཉིད་ཀྱི་ཉམས་མྱོང་གཞིར་བཟུང་སྟེ་བོད་ཡིག་དྲ་ཚིགས་ཀྱི་བཟོ་རིམ་ཕྱོགས་ནས་མཚམས་སྦྱོར་རགས་ཙམ་བྱ།
གཅིག དྲ་ཚིགས་ཀྱི་བརྗོད་གཞི་གཏན་ཁེལ་བྱེད་དགོས།
བརྗོད་གཞི་ལ་རང་སྟེང་གི་ཁྱད་ཆོས་ལྡན་དགོས་ཏེ། དྲ་བ་གང་ཡིན་ཡང་རང་རང་ལ་ཁྱད་ཆོས་མངོན་གསལ་རེ་ལྡན་དགོས་ཤིང་ནང་དོན་ཐད་ནས་ཀྱང་དགོས་ངེས་དང་གཙོ་བཏུས། ཕུན་སུམ་ཚོགས་པ་བཅས་ཡིན་དགོས། དྲ་རྒྱའི་ཆེས་འབུར་ཐོན་གྱི་དགེ་མཚན་ནམ་ཁྱད་ཆོས་གཙོ་བོ་ནི་བརྡ་འཕྲིན་རྒྱུད་སྤྲོད་ཕྱོགས་ཀྱི་ཟུང་ལྡན་ཁྱད་ཆོས་སྟེ། ཆེས་གསར་བ་དང་ཆེས་མགྱོགས་པ་དེ་ཡིན། མིག་སྔར་ཆེས་དགའ་བསུ་ཐོབ་པའི་གཙོ་ངོས་དག་ནི་ཉིན་རེར་གསར་བསྒྱུར་བྱེད་པའམ་སྐབས་ཐོག་ཏུ་གསར་བསྒྱུར་བྱེད་པའི་དྲ་ཚིགས་དག་རེད། བོད་ཡིག་གི་དྲ་ཚིགས་དག་ལ་མཚོན་ན་ཆེས་དགའ་བསུ་ཐོབ་པ་ནི་མཆོད་མེ་དྲ་བ་དང་བོད་ཀྱི་སྐད་ཡིག་དྲ་བ་གཉིས་ཡིན་ལ། དེ་གཉིས་ལ་རང་དབང་གི་བར་སྟོང་ཡོད་པས་རེད། ཆེས་གསར་བའི་བརྟག་ཞིབ་མཇུག་འབྲས་ལས་མཚོན་པ་ལྟར་ན། དྲ་རྒྱའི་སྟེང་གི་ཆེད་ལས་དྲ་བ་དག་ནི་སྣ་འཛོམས་དྲ་བ་ལས་ཆེས་ཆེར་དགའ་བསུ་ཐོབ་ཡོད་པ་རེད། དཔེར་ན། མི་སུ་ཡིན་རུང་རྒྱུན་ལྡན་འཚོ་བའི་ཁྲོད་དངོས་པོ་ག་གེ་མོ་ཞིག་ཉོ་དགོས་ཚེ། ཐད་ཀར་དུ་ཆེད་ཚོང་ཁང་དུ་དངོས་པོ་འདེམས་ཉོ་བྱེད་པ་ལས་སྣ་འཛོམས་ཚོང་ཁང་དུ་སོང་ནས་དངོས་རྫས་རིགས་མང་པོ་ནས་འཚོལ་བའི་ངལ་བ་དེ་བྱེད་རྒྱུ་མིན་ལས་ཆེ།
གཉིས། དྲ་ཚིགས་ཀྱི་ལེ་ཚན་དང་པང་ངོས(栏目和板块)གཏན་འཁེལ་བྱེད་དགོས།
དྲ་ཚིགས་བཟོ་བ་ནི་རྩོམ་ཡིག་གཅིག་འབྲི་བ་ནང་བཞིན། ཐོག་མར་བརྗོད་དོན་གནད་བསྡུས་ཤིག་བློ་ཁོག་ཏུ་ཤར་ཚེ་ད་གཟོད་བརྗོད་སྙིང་འབུར་ཐོན་དང་སྒྲིག་རིམ་ཁ་གསལ་ཞིག་ཡོང་ཐུབ་པ་ལས། དྲ་ཚིགས་ཀྱི་སྒྲིག་གཞི་གསལ་བོ་མིན་པ་དང་དཀར་ཆག་བཀོད་པ་རྙོག་འཛིང་ཡིན་པ། བརྗོད་བྱ་ཉ་ཉོག་ཡིན་པ་བཅས་ཀྱིས་ཀློག་པ་པོ་རྣམས་ལ་མགོ་རྙོག་བར་བྱེད་པ་མ་ཟད། རྩོམ་སྒྲིག་པ་དང་ལག་རྩལ་པ་དག་གིས་རྩོམ་ཡིག་རྩོམ་སྒྲིག་དང་དྲ་ཚིགས་བདག་སྐྱོང་བྱེད་པ་ལའང་དཀའ་ཁག་མང་པོ་བཟོ་སྲིད་པས་དྲ་ཚིགས་དེ་ཉམས་རྒུད་དུ་འགྱུར་ཉེན་ཆེ་བ་རེད། དེ་བས། དྲ་ཚིགས་ཀྱི་ལེ་ཚན་དང་པང་ངོས་གཏན་ཁེལ་བྱེད་པར་ཐོག་མར་དཔྱད་བསྡུར་བྱས་ཏེ་དྲ་ཚིགས་ཀྱི་བརྗོད་བྱ་གཏན་ཁེལ་བྱས་རྗེས་འབྲེལ་ཡོད་དཔྱད་གཞིའམ་རྒྱུ་ཆ་བསྡུ་རུབ་དང་རྩ་འཛུགས་བྱས་ཏེ་ལེ་ཚན་རེ་རེའི་གནས་ས་དང་འཆར་སྟངས། ལེ་ཚན་གྱི་གཙོ་ཕལ་དབྱེ་བ། དེ་མིན་ནང་དོན་གཙོ་བོ་ཅན་དང་སྙིང་བསྡུས་ཅན་རྣམས་པར་ངོས་སྟེང་གི་གནས་ས་བཀོད་སྒྲིག་བྱེད་རྒྱུ་དེའང་གལ་ཆེ་བའི་ནང་དོན་ཞིག་རེད། ལེ་ཚན་གྱི་དོན་དངོས་ནི་དྲ་ཚིགས་ཤིག་གི་རྩ་གནད་དང་བསྡུས་དོན་ཡིན་སྟབས(大纲索引)། བསྡུས་དོན་དེས་དྲ་ཚིགས་དེ་གའི་བརྗོད་གཞི་འབུར་ཐོན་དང་གསལ་མཚོན་ཡོང་བར་བྱེད་དགོས་ལ། ལེ་ཚན་ཁག་གཏན་ཁེལ་བྱེད་སྐབས་རང་འདོད་ལྟར་མི་བྱེད་པར་ཞིབ་ཏུ་བསམ་བློ་བཏང་སྟེ་འོས་འཚམས་ཀྱིས་བཀོད་སྒྲིག་བྱེད་དགོས། སྤྱིར་བཏང་དུ་དྲ་ཚིགས་ཤིག་གི་ལེ་ཚན་བཀོད་སྒྲིག་བྱེད་སྐབས་གཤམ་གྱི་ཕྱོགས་འགའ་ལ་གཟབ་ནན་བྱེད་དགོས་ཏེ།
1.བརྗོད་སྙིང་དང་དམ་དུ་འབྲེལ་དགོས།
བརྗོད་སྙིང་དང་འབྲེལ་ཏེ་བྱེད་ཐབས་ངེས་ཅན་བཀོལ་ནས་རིགས་དགར་དགོས་པ་མ་ཟད་ལེ་ཚན་དེ་དག་དྲ་ཚིགས་ཀྱི་ལེ་ཚན་གཙོ་བོར་བྱེད་དགོས། བརྗོད་སྙིང་ཡིན་པའི་ལེ་ཚན་གྱི་ཁ་གྲངས་དེ་སྤྱིའི་ལེ་ཚན་ཡོངས་ཀྱི་ཁ་གྲངས་མང་པོ་ཞིག་ཟིན་པར་བྱས་ཏེ་དྲ་ཚིགས་ཀྱི་ཆེད་ལས་ཁྱད་ཆོས་ནས་བརྗོད་སྙིང་འབུར་ཐོན་ཡོང་ཐུབ་ཚེ། ཀློག་པ་པོ་རྣམས་ཀྱིས་དགའ་བསུ་ཐོབ་ངེས་པ་དང་བག་ཆགས་ཟབ་མོ་ཞིག་འཇོག་ཐུབ་པ་རེད།
2.ཉེ་དུས་གསར་བསྒྱུར་བྱས་པ་དང་དྲ་ཚིགས་ཕྱོགས་སྟོན་བྱེད་པའི་ལེ་ཚན་འཛུགས་དགོས།
འདི་ལྟར་བྱེད་པའི་དམིགས་ཡུལ་ནི་རྒྱུན་པར་ཡོང་བའི་ཀློག་མཁན་རྣམས་ཀྱིས་དྲ་ངོས་ལ་ལྟོས་མ་ཐག་ནང་དོན་གང་ཞིག་གསར་བསྒྱུར་བྱས་ཡོད་པ་ཐད་ཀར་དུ་ཤེས་ཐུབ་པས་གཙོ་ངོས་དེ་མི་གཤིས་ཅན་དུ་གྱུར་པ་རེད།
3. ཀློག་པ་པོ་དང་དྲ་ཚིགས་ཕན་ཚུན་བརྗེ་རེས་བྱེད་ཆོག་པའི་ལེ་ཚན་བཀོད་སྒྲིག་བྱེད་དགོས།
འདི་ལ་ལེ་ཚན་ནམ་པང་ངོས་མང་མི་དགོས་མོད། གཅིག་གམ་གཉིས་ངེས་པར་དུ་ཡོད་དགོས། དཔེར་ན། གླེང་སྟེགས་དང་པོད་ཁུག(blog)སྐད་འཇོག་ས། གློག་རྡུལ་ཡིག་ཟམ། དཔྱད་གཏམ་སྤེལ་ས་སོགས་རེད། ལེ་ཚན་འདི་དག་བཀོད་སྒྲིག་བྱས་ཚེ། ཀློག་པ་པོ་དག་ལའང་རང་ཉིད་ཀྱི་ནུས་པ་འདོན་པའི་བར་སྟོང་ཤིག་སྐྲུན་ཡོད་སྟབས། ཀློག་པ་པོ་ཕན་ཚུན་བར་བསམ་བློ་བརྗེ་རེས་དང་ཐོན་ཁུངས་མཉམ་སྤྱོད་བྱེད་པར་དགེ་མཚན་བླ་ལྷག་ལྡན་པ་རེད།
གསུམ། མདུན་ཤོག་ཇུས་འགོད་བྱེད་དགོས།
འདི་ནི་ལྷུ་ཚིགས་ཆེས་གཙོ་བོ་ཞིག་ཡིན་པས་ཕྱོགས་ཡོངས་ནས་དྲ་ཚིགས་ཀྱི་ལེ་ཚན་དང་འབྲེལ་མཐུད་སྒྲིག་གཞི། པར་ངོས་བཀོད་སྒྲིག་སོགས་ལ་བསམ་བློ་བཏང་རྗེས་ད་གཟོད་བཟོ་སྒྲིག་བྱེད་དགོས་པ་ཞིག་ཡིན། ཀློག་པ་པོ་རྣམས་ཀྱིས་དྲ་ཚིགས་གང་རུང་ཞིག་གི་ཁ་ཕྱེ་མ་ཐག་ཐོག་མར་མིག་ལམ་དུ་མངོན་པ་ནི་མདུན་ཤོག་ཡིན་ཞིང་དེས་དྲ་ཚིགས་དེའི་ཐོག་མའི་སྣང་བརྙན་ཡང་མཚོན་ཐུབ་སྟབས་ཀློག་པ་པོར་བག་ཆགས་ཟབ་མོ་ཞིག་འཇོག་ཐུབ་མིན་དང་དགའ་བསུ་ཐོབ་མིན་དང་དམ་པོར་འབྲེལ་ཡོད་པས། མདུན་ཤོག་གི་ཇུས་འགོད་དང་བཟོ་སྐྲུན་ནི་མཐོང་ཆེན་དང་ཞིབ་ཚགས་ལྡན་དགོས་པ་ཞིག་ཡིན། སྤྱིར་བཏང་དུ་མདུན་ཤོག་ཇུས་འགོད་བྱེད་པར་གཤམ་གྱི་ལྷུ་ཚིགས་འགའ་ལྡན་དགོས་ཏེ། (1)པར་ངོས་བཀོད་སྒྲིག (2) ཁ་དོག་སྡེབ་སྦྱོར། (3) ཡིག་གཟུགས་འདེམས་པ། (4)ཞིབ་གསལ་དག་གསུམ་ཐོན་དུ་འཇུག་པ། (5) བཤར་ལྟ་ཆས་དང་དབྱེ་འབྱེད་ཕྱོད་མི་འདྲ་བའི་ནང་གི་འཆར་སྟོན་ཕན་ཕྱོད་ལ་བསམ་བློ་གཏོང་བ། (6)bannerཇུས་འགོད་བྱེད་པ། (7) གསལ་བྱང(标签)བཟོ་བ་བཅས་ཡིན།
མདུན་ཤོག་ནི་རྩ་བའི་སྟེང་ནས་བཤད་ན་དྲ་ཚིགས་ཀྱི་ནང་དོན་ཡོངས་ཀྱི་དཀར་ཆག་ལྟ་བུ་ཡིན་པས། མདུན་ཤོག་བཟང་བོ་ཞིག་ཇུས་འགོད་བྱེད་དགོས་ན་ངེས་པར་དུ་གཤམ་གྱི་རྒྱུད་རིམ་དུ་མ་ལྡན་དགོས།
1.མདུན་ཤོག་གི་བྱེད་ནུས་གཏན་འཁེལ་བྱེད་དགོས།
མདུན་ཤོག་གི་བྱེད་ནུས་ཚན་རྡོག(功能模块)ནི་མདུན་ཤོག་སྟེང་མཚོན་པར་བྱེད་པའི་ནང་དོན་གཙོ་བོ་དང་བྱེད་ནུས་གཙོ་བོ་དག་ལ་ཟེར་ཞིང༌། སྤྱིར་བཏང་གི་དྲ་ཚིགས་ཚང་མར་དྲ་ཚིགས་ཀྱི་མཚོན་རྟགས(logo)དང༌། བརྡ་ཁྱབ(banner)། གདམ་ཐོ་གཙོ་བོ(menu)། གསར་འགྱུར(what`s new)། བཤེར་འཚོལ(search)། མཛའ་མཐུན་དྲ་སྦྲེལ(links)། གྲངས་རྩི་ཡོ་ཆས(count)། ཡིག་ཟམ་གསལ་ཐོ(maillist)། པར་དབང(copyringt)བཅས་ལྡན་དགོས་པ་དང༌། དེ་ལས་གཞན་པའི་བྱེད་ནུས་ཚན་རྡོག་ཁ་སྣོན་བྱེད་དགོས་ཚེ་མདུན་ཤོག་ཇུས་འགོད་བྱེད་དུས་ཐོག་མ་ནས་གཏན་ཁེལ་བྱེད་དགོས།
2.མདུན་ཤོག་གི་པར་ངོས་ཇུས་འགོད་བྱེད་དགོས།
བྱེད་ནུས་ཚན་རྡོག་གཏན་ཁེལ་བྱས་རྗེས་མདུན་ཤོག་གི་པར་ངོས་ཇུས་འགོད་བྱེད་པར་འགོ་བརྩམས་དགོས་ཏེ། དཔེར་ན། ཤིང་བཟོ་ཞིག་གིས་ཁང་བ་བཟོ་བར་ཤིང་ཆ་རེ་རེའི་རིང་ཐུང་དང་སྤོམ་ཕྲ་ལ་དམིགས་ནས་རྒྱུ་ཆ་གདམས་གསེས་བྱེད་པ་དང་དེ་རྗེས་རྒྱུ་ཆ་དང་བསྟུན་ནས་ལས་ཀའི་མགོ་ཚུགས་དགོས་པ་ཇི་བཞིན། པར་ངོས་ཇུས་འགོད་བྱེད་དུས་ཐོག་མར་ཤོག་ངོས་སུ་སྐབས་བབས་ཀྱི་དགོས་མཁོ་དང་བསྟུན་ནས་དཔེ་རིས་ཙམ་བཀོད་རྗེས་དྲ་ངོས་བཟོ་སྒྲིག་གི་མཉེན་ཆས་སོགས་བཀོད་ནས་བཟོ་དགོས།
3.ལག་རྩལ་ཕྱོགས་ཀྱི་ཞིབ་ཆ་ཐག་གཅོད་བྱེད་དགོས།
འདི་ནི་དེ་སྔོན་བཟོས་པའི་གཙོ་ངོས་དེ་བཤར་ལྟ་ཆས(浏览器)མི་འདྲ་བ་དང་དབྱེ་འབྱེད་ཕྱོད(分辨率)མི་འདྲ་བའི་ཁྲོད་དབྱིབས་མི་འགྱུར་བ(ཧི་མ་ལ་ཡའི་ཡིག་གཟུགས་ལ་གནད་དོན་འདི་འབུར་ཐོན་ཡིན)དང༌། བྱེད་ནུས་མི་ཤོར་བ་བྱེད་དགོས་པ་མ་ཟད། ཡིག་གཟུགས་གང་ཞིག་འདེམས་རྒྱུ་དང་ཚད་གཞི་གང་ལྟར་ཇུས་འགོད་བྱེད་རྒྱུ(པཎྟིཏ་དང་དོན་ཡོད་ཡིན་ན་རྒྱལ་ནང་གི་ཚད་གཞི་དང་ཧི་མ་ལ་ཡ་དང་རྨ་ཆེན་སོགས་ཡིན་ན་རྒྱལ་སྤྱིའི་ཚད་གཞིUNICODEཡིན་དགོས)སོགས་རེད། མདུན་ཤོག་ཇུས་འགོད་བྱེད་རྒྱུ་ནི་དྲ་ཚིགས་ཇུས་འགོད་བྱེད་པའི་གནད་འགག་དང་དཀའ་གནད་ཀྱང་ཡིན་པས་བཟོ་སྐྲུན་བྱེད་པའི་གོ་རིམ་ཁྲོད་ལག་རྩལ་ཕྱོགས་ཀྱི་ཞིབ་ཆ་ཐག་གཅོད་བཟང་བོ་བྱེད་རྒྱུ་ནི་ཧ་ཅང་གལ་ཆེ།
བཞི། དྲ་ཚིགས་ཀྱི་སྣང་བརྙན་གནས་ཐིག་གཏན་ཁེལ་བྱེད་དགོས།
ཕུལ་དུ་བྱུང་བའི་དྲ་ཚིགས་ནི་དངོས་རྫས་རིགས་ཤིག་དང་འདྲ་བར་དེའི་ཁྱོན་ཡོངས་ཀྱི་སྣང་བརྙན་ལ་ཐུམ་སྒྲིལ་དང་ཇུས་འགོད་ལེགས་པོ་བྱས་ཏེ། གནད་དུ་འཁེལ་བ་དང་གསར་སྐྲུན་རང་བཞིན་ལྡན་པའི་སྣང་བརྙན་ཇུས་འགོད་བྱ་རྒྱུ་ནི་དྲ་ཚིགས་ཀྱི་དྲིལ་སྒྲོག་ནུས་པ་ཁྱབ་གདལ་དུ་གཏོང་བའི་བྱེད་ཐབས་གཙོ་བོ་ཞིག་ཡིན། དྲ་ཚིགས་ཀྱི་བརྗོད་གཞི་དང་མཚན་བྱང་གཏན་ཁེལ་བྱས་རྗེས། ད་རུང་བསམ་གཞིགས་གཏོང་དགོས་པ་ཞིག་ནི་དྲ་ཚིགས་ཀྱི་སྣང་བརྙན་ཡིན་ལ་དྲ་ཚིགས་གང་དེའི་རང་རང་གི་ཁྱད་ཆོས་ལྡན་པའི་སྣང་བརྙན་སྐྲུན་དགོས།
1.དྲ་ཚིགས་ཀྱི་མཚོན་རྟགས་ཇུས་འགོད་བྱེད་དགོས(logo)། འདི་ནི་ཐོན་རྫས་ཤིག་གི་ཚོང་རྟགས་ཇི་བཞིན་དྲ་ཚིགས་ཀྱི་ཁྱད་ཆོས་དང་ནང་དོན་རྣམས་གཅིག་བསྡུས་སྒོས་མཚོན་པར་བྱེད་པ་ཞིག་ཡིན། མཚོན་རྟགས་དེ་ཡི་གེ་དང་གསལ་བྱེད་མཚོན་རྟགས། དཔེ་རིས་སོགས་གང་ཡིན་ཡང་ཆོག མཚོན་རྟགས་ཀྱི་ཇུས་འགོད་གསར་སྐྲུན་དེ་དྲ་ཚིགས་ཀྱི་མཚན་བྱང་དང་ནང་དོན་ལས་མཚོན་པར་བྱེད་དགོས།
2.དྲ་ཚིགས་ཀྱི་ཚད་ལྡན་ཁ་དོག་ཇུས་འགོད་བྱེད་དགོས། དྲ་ཚིགས་ཀྱིས་ཀློག་པ་པོར་ཐོག་མའི་བག་ཆགས་བཟང་བོ་ཞིག་འཇོག་ཐུབ་མིན་ནི་གཙོ་བོ་མིག་ཤེས་ལ་རག་ལས་སྟབས། དྲ་ཚིགས་ཀྱི་ཚད་ལྡན་ཁ་དོག་གཏན་ཁེལ་བྱེད་རྒྱུ་ནི་གོམ་རིམ་གལ་ཆེན་ཞིག་རེད། ཁ་དོག་གི་སྡེབ་སྦྱོར་མ་འདྲ་ན་དེ་ལས་ཐོན་པའི་ཡག་ཉེས(效果)ཀྱང་མི་འདྲ་ལ་ཐད་ཀར་དུ་ཀློག་པ་པོའི་སྣང་ཁམས(情绪)ལའང་ཤུགས་རྐྱེན་བཟོ་སྲིད་པས། “ཚད་ལྡན་གྱི་ཁ་དོག”ནི་དྲ་ཚིགས་ཀྱི་སྣང་བརྙན་དང་ནང་དོན་མཚོན་པར་བྱེད་པའི་དམ་རྟགས་ལྟ་བུ་ཞིག་རེད། དཔེར་ན། IBMནི་སྔོ་ནག་དངWINDOWSསྒེའུ་ཁུང་ཁྲོད་ཀྱི་དམར་སྔོ་སེར་ལྗང་གི་མདོག་ལེབ(色块)ཚང་མ་ནི་ང་ཚོའི་མཐོང་སྣང་དུ་ཆེས་ཉེ་པ་ཡིན། ཚད་ལྡན་གྱི་ཁ་དོག་དེ་དྲ་ཚིགས་ཀྱི་མཚོན་རྟགས་དང་མཚན་བྱང༌། གདམ་ཐོ་གཙོ་བོ། སྤྱི་ཐད་ཀྱི་ཁ་དོག་བཅས་ལ་བཀོལ་ན་མི་རྣམས་ལ་ཕྱོགས་ཡོངས་དང་གཅིག་བསྡུས་ཀྱི་སྣང་བ་ཞིག་སྟེར་ཐུབ། འདིར་ཁ་དོག་གཞན་པ་གཏན་ནས་བཀོལ་མི་རུང་བའམ་འདྲེས་མི་རུང་ཞེས་པའི་དོན་མིན་ཏེ། ཚན་ལྡན་ཁ་དོག་སྟེང་འོས་འཚམས་ཀྱི་ཁ་དོག་གཞན་པ་ཉུང་ཙམ་བཀོལ་ན་རྒྱན་སྤྲས་དང་འབུར་ཐོན་ཡོང་བར་ནུས་པ་གལ་ཆེན་ཐོན་ཐུབ་པ་རེད། ཡིན་ཡང་ཁ་དོག་གི་གཙོ་ཕལ་དབྱེ་བར་རྩིས་མཐོང་བྱེད་དགོས།
3.དྲ་ཚིགས་ཀྱི་ཚད་ལྡན་ཡིག་གཟུགས་ཇུས་འགོད་བྱེད་དགོས། ཚད་ལྡན་གྱི་ཡིག་གཟུགས་ནི་ཚད་ལྡན་གྱི་ཁ་དོག་དང་འདྲ་བར་དྲ་ཚིགས་སྟེང་གི་གདམ་ཐོ་གཙོ་བོ་དང་རྩོམ་བྱང་། ནང་དོན་དངོས་འཆར་བར་བཀོལ་བའི་ཆེད་དམིགས་ཀྱི་ཡིག་གཟུགས་ལ་ཟེར་བ་ཡིན། སྤྱིར་བཏང་དུ་རྒྱ་ཡིག་དྲ་ངོས་ཀྱི་ངོས་ལེན(默认)ཡིག་གཟུགས་ནི宋体ཡིན་ལ། བོད་ཡིག་ལ་མཚོན་ན་པཎྟིཏ་དང་དོན་ཡོད། ཧྥང་ཀྲིན། ཧི་མ་ལ་ཡ་སོགས་ཡོད་པས་དྲ་ཚིགས་ཀྱི་དགོས་མཁོ་ལྟར་རང་འགར་འདེམས་ཆོག་ཀྱང༌། བོད་ཡིག་གི་ཡིག་གཟུགས་སྔོན་མ་གསུམ་ནིVistaམ་ལག་མ་ཐོན་སྔོན་ལ་རྒྱུགས་ཆེ་བའི་བོད་ཡིག་ཡིག་གཟུགས་ཡིན་ཞིང་དེ་ནི་རྒྱ་ཡིག་གི་ཡིག་མཛོད་ལྷག་མའི་སྟེང་བཟོས་ཡོད་པས་རྩིས་འཁོར་རང་སྟེང་དུ་ཡིག་གཟུགས་དེ་དག་མེད་སྟབས་ཡིག་མཛོད་ཟུར་དུ་སྒྲིག་འཇུག་བྱེད་དགོས་པའམ་དྲ་ངོས་ནསEOTཡིག་འཆར་ལག་རྩལ་བཀོལ་དགོས། Himalayaཡིག་གཟུགས་ནིVistaམ་ལག་ཁྲོད་རང་ཁུར་བྱས་ཡོད་པའི་རྒྱལ་སྤྱིའི་ཚད་ལྡན་གྱི་ཡིག་གཟུགས་ཡིན་སྟབས་གོང་གི་འགག་རྐྱེན་དེ་དག་མེད་པ་མ་ཟད། དྲ་ངོས་ཀྱི་རྒྱུ་ཆ་མཉམ་སྤྱོད་བྱེད་བདེ་བ་དང་མཉེན་ཆས་གང་རུང་ནས་རམ་འདེགས་བྱེད་ཐུབ་པས་ཡིག་གཟུགས་གསར་བ་དེ་བཀོལ་ན་མ་འོངས་པར་ལས་ཀ་བསྐྱར་ལས་བྱེད་མི་དགོས་ལ་བོད་ཡིག་གི་ཆ་འཕྲིན་ལག་རྩལ་གོང་སྤེལ་དུ་གཏོང་བར་མདུན་ལྗོངས་རྒྱ་ཆེན་ལྡན་པ་རེད།
4. དྲ་ཚིགས་ཀྱི་དྲིལ་སྒྲོག་སྦྱར་ཡིག་སྦྱོར་དགོས(宣传标语)། དྲིལ་སྒྲོག་སྦྱར་ཡིག་ནི་དྲ་ཚིགས་ཀྱི་གསོན་ཤུགས་དང་དམིགས་འབེན་ཡིན་པས། འདི་ལ་ཡིག་འབྲུ་ཚིག་གཅིག་གམ་མིང་བརྡ་གཅིག་གིས་ཚད་མཐོན་པོའི་སྒོ་ནས་སྙིང་བསྡུས་བྱས་ཆོག་ལ། གོང་གི་མཚོན་རྟགས་དང་ཁ་དོག ཡིག་གཟུགས། སྦྱར་ཡིག་བཅས་ནི་དྲ་ཚིགས་དེའི་སྣང་བརྙན་གསར་བཞེངས་བྱེད་པའི་གནད་འགག་ཡིན་སྟབས་དྲ་ཚིགས་ཀྱི་ནང་དོན་དང་པར་ངོས་ཇུས་འགོད་བྱས་པ་ཅུང་ལེགས་པོ་ཞིག་འཁྱོང་ཡོད་ཚེ་དྲ་ཚིགས་གང་དེའི་ཕྱོགས་ཡོངས་ཀྱི་སྣང་བརྙན་སྔར་ལས་ལྷག་པར་མཐོ་རུ་འདེགས་ཐུབ། །
[རྩོམ་གྱི་ཡོང་ཁུངས། ངེད་དྲ་བ།] [རྩོམ་པ་པོ། མཁའ་འགྲོ་ཚེ་བརྟན།]